
VARJOJEN LINNAN PRINSSIT


I.


Kaukana, kaukana Pohjolassa kasvoi synkkä, salaperäisen näköinen metsä.
Puut olivat kasvaneet siellä niin lähekkäin, että näytti melkein
mahdottomalta tunkeutua sinne. Koskaan ei ollut ihmiskäsi kaatanut
siellä puuta eikä kukaan ollut astunut sinne jalallaan. Tuon tuostakin
siellä hirmumyrskyt ja raesateet raivosivat. Kerrottiinpa vielä,
että kesäisin kokoontui metsän yläpuolelle mustia pilviä, ja silloin
satoi siellä niin äärettömästi, että muodostui suuria puroja, jotka
virtasivat joka suunnalle. — Vielä ihmeellisempää oli kuitenkin, että
sinne ilmestyi sateenkaari ainoastaan kerran 13 vuodessa. Silloin
taukosivat siellä hirmumyrskyt ja sateet. Metsä näytti leppoisalta
ja lintujen sirkutusta kuului joka oksalta. Mutta tällaista kesti
ainoastaan yhden vuorokauden. Sen jälkeen pakenivat taas kaikki linnut
ja hirmumyrskyt saivat sijansa.


Aivan tämän metsän reunassa asui köyhä leski nuoren poikansa kanssa.
He asuivat aivan erillään muista ihmisistä. Leena oli jo useita vuosia
ollut leskenä. Hän kehräsi ahkerasti ihmisille villoja ansaiten siten
niukan ravinnon itselleen sekä pienelle Olli-pojalleen.


Ei aivan kaukana Leenan mökistä oli kuninkaan palatsi. Siellä oli
kaikkialla vain kultaa ja hohtokiveä. Mutta kuningas istui päivät
pääksytysten mustalla valtaistuimella ja kuningatar kulki kaikkialla
surupuvussa, jossa oli pitkä, pikimusta laahustin. Koska linnassa
näytti asuvan ainainen murhe, kutsuivat ihmiset sitä "Varjojen
linnaksi".


Leena-muori ja Olli olisivat eläneet mökissään hyvin onnellisina, ellei
Leena-muoria olisi painanut jokin erikoinen suru. Olli ei tietänyt
siitä mitään, vaan oli aina iloinen ja tyytyväinen. Hänellä oli pieni
puusotamies "Pallu", jonka hän oli löytänyt tuvan takaa jo kauan aikaa
sitten. Sillä hän leikki aamusta iltaan tuvan seinustalla olevassa
hiekkakuopassa. Olli rakasti äärettömästi Palluaan, kun sillä oli niin
elävän näköiset silmät. Joskus hän oli ollut huomaavinaan, että Pallu
pyörittelikin silmiään. Silloin Ollin oli tapana sanoa: "Pallu, pikku
Pallu, älä muljottele noin pahasti Ollia!"


Toisinaan Olli oli kuitenkin huomannut, että äiti oli surullinen ja
että hän itkikin oikein katkerasti. Mutta Olli ei uskaltanut kysyä
syytä siihen, koetti vain kaikin tavoin olla äidilleen mieliksi.


Eräänä päivänä, kun äiti tapansa mukaan kehräsi villoja, Olli istui
rukin ääressä koettaen asettaa Pallulle uutta kättä pajunoksasta. Käsi
oli näet katkennut eilen hiekkakuopassa. Hetkisen kuluttua Olli kysyi
äidiltään, oliko tämä koskaan nähnyt oikein elävää sotamiestä, joka
olisi istunut hevosen selässä, ja kuinka komealta se mahtoikaan näyttää!


— En sotamiestä, mutta "Varjojen linnan" prinssien olen nähnyt komeilla
ratsuillaan eräänä varhaisena aamuhetkenä ratsastavan tästä ohi tuonne
metsään.


— Mutta miksi kutsutaan tuota komeaa linnaa, jossa joka paikka hohtaa
hopeasta ja kullasta, "Varjojen linnaksi"? Miksi sitä ei kutsuta
ennemmin "Auringon linnaksi" tai joksikin muuksi?


— Se on pitkä ja surullinen tarina. Tahdotko, lapseni, että kerron sen
kokonaan sinulle?


— Kerro, äiti, kerro!


Äiti kertoi:


— Tämä metsä, jonka reunassa me asumme, on vaarallisempi kuin
luuletkaan, Olli. Sinne on hukkunut monta ihmistä enää koskaan
palaamatta. Mutta siitä huolimatta ovat monet lähteneet metsään
päästäkseen selville sen lumoista. Samoin olivat myös nämä kaksi
"Varjojen linnan" prinssiä eräänä päivänä päättäneet lähteä ottamaan
selvää tämän synkän metsän lumoista hinnalla millä tahansa. Kuningatar
oli tästä kovin pahoillaan ja pyysi itkien, etteivät he menisi
sinne, sillä varmasti heitä kohtaisi siellä sama onnettomuus kuin
edellisiäkin. — Sinne jäisivät iäksi päiväksi. Mutta prinssit olivat
järkähtämättömiä eivätkä luopuneet aikeestaan. Sen sijaan he lupasivat
kuningattarelle jättää matkansa vähän tuonnemmaksi.


Seuraava aamu oli kirkas, ja prinssien päähän pälkähti lähteä heti.
Kuningattaren vielä nukkuessa he antoivat valjastaa ratsunsa ja niin
he karauttivat matkalle. Samana aamuna, jolloin he ratsastivat tästä
ohitse, tapahtui minulle suuri onnettomuus. En ole sitä kertonut
sinulle, mutta saat sen tietää, kunhan tulet vanhemmaksi. Kohta taitaa
siitä olla jo 13 vuotta.


Prinsseille kävi kuitenkin huonosti. Toinen heistä palasi mykkänä
ja toinen jäi sille tielleen. Kuningas ja kuningatar olivat tästä
äärettömästi murheissaan. He lupasivat suuren palkinnon sille, joka
antaisi pienimmänkin tiedon kadonneesta prinssistä. Yksi ja toinen
koetti onneaan, mutta turhaan. Prinssistä ei näkynyt jälkeäkään.
Sitten kuningas kutsutti valtakunnan kuuluisimmat lääkärit luokseen
pyytäen heitä antamaan toiselle prinssille puhekyvyn takaisin. Mutta
kun ei yksikään voinut täyttää kuninkaan pyyntöä, hän panetti heidät
kaikki rautaiseen torniin niin pitkäksi aikaa, kunnes prinssi saisi
puhekykynsä takaisin. Tämän kauhean tapahtuman jälkeen verhoutui
linnassa kaikki mustaan surupukuun, minkä tähden ihmiset alkoivat
kutsua sitä "Varjojen linnaksi".


Tässä oli tämä surullinen tarina. Isäsi kuolema ja tämä päivä ovat
olleet raskaimpia koko elämässäni. — Saman päivän iltana minä näin tuon
suuren männyn tuolla metsän reunassa kaatuvan hirveällä ryskeellä ja
suuren jättiläisen haamun seisovan sen vieressä.


Äidin kertoessa Olli oli koko ajan tarkkaavana kuunnellut ja
huomaamattaan pudottanut Pallun lattialle. Nyt, kun äiti oli lopettanut
kertomuksensa, Olli aikoi ottaa sen ylös jatkaakseen käden paikoilleen
panemista, mutta — Olli kirkaisi pelosta — hänen Pallunsa oli tullut
hulluksi! Voi, kuinka se pyöritteli kamalasti silmiään! Näki selvästi,
että se ymmärsi kaiken, mitä äiti oli kertonut. Olli otti Pallun
syliinsä ja katseli sen silmiä ja — mitä ihmettä — ihanhan sillä oli
kuin ihmisen silmät! Kauan Pallu ei kuitenkaan pyöritellyt silmiään. Se
oli taas vain tavallinen puusotamies.


Vähän aikaa tämän jälkeen äiti taas jatkoi:


— Kukaan ei tiedä, minkä tähden prinsseille kävi niin. Olen joskus
kuullut kerrottavan, että he saivat sen palkaksi petoksesta ja
valheesta, kun he olivat karanneet. Täällä metsässä voi näet saavuttaa
joko suuren onnen tahi suuren onnettomuuden. Onnen, jos aina pysyy
totuudessa, mutta onnettomuuden, jos on epärehellinen. Kuule siis,
lapseni, jos haluat onnea maailmassa, niin älä koskaan poikkea
totuudesta! Muista aina äitisi sanoneen niin. — Muuta en sitten tiedä,
kuin että prinssit ovat vielä pelastettavissa, mutta kukaan ei ole
saanut selville, kuinka se oikein voisi tapahtua.


Olli mietti kauan aikaa, kuinka prinssit olivat voineet pettää äitiään
ja lähteä salaa. Minä en ainakaan karkaisi, en vaikka saisin lentävän
hevosen tai vadillisen rusinasoppaa!


II.


Muutamia päiviä tämän jälkeen äidin täytyi lähteä viemään kehräämiään
lankoja kylään. Ollin hän käski pysyä kotona puusotamiehen kanssa,
ettei olisi tapahtunut mitään pahaa sillä aikaa, kun hän viipyi
kylässä. Olli lupasikin.


Olli leikki Pallun kanssa ja asetti sen seisomaan tuolinjalkaa vasten
komentaen samalla tapansa mukaan: "Mars eteenpäin!" Olli aikoi juuri
liikuttaa Pallun jalkoja vuorotellen kädellään ja sanoa: "Oikea vasen,
oikea vasen!" Mutta ennen kuin hän ehti edes koskemaankaan Palluun, se
lähti itse liikkeelle ilman apua ovelle päin. Olli melkein kirkaisi
ilosta, että Pallu näin pian oppi kävelemään. Hän kiirehti ovelle
ottamaan sitä kiinni, mutta se ei ollut enää yhtään Pallun näköinen.
Hän näki edessään pienen, pikkaraisen miehen, jolla oli jokin tikarin
näköinen esine vyössään. Samalla mies kohotti kätensä ja viittasi
haluavansa ulos. Olli aukaisi oven ja mies meni ulos. Olli seurasi.
Hän tahtoi nähdä, jokohan Pallu nyt kokonaan karkaa, vaikka hän oli
ruokkinut sitä niin hyvin, että siitä tuli oikea pieni mies. Olli
koetti kysyäkin siltä, saamatta kuitenkaan vastausta. Sillä mies oli
mykkä.


Vähän ajan kuluttua he saapuivat suuren kaatuneen männyn luo. Olli
näki käytävän johtavan kauas metsän sisään. Siellä oli pilkkoisen
pimeää. Ollia ihan kauhistutti. Hän ei vain uskaltaisi mennä sinne
yksin, ei vaikka! Käytävä oli vielä niin ahdaskin, ettei siinä mahtuisi
kulkemaan muuten kuin nelinkontin. Pallu meni käytävään. Olli pysähtyi
ja aikoi kääntyä takaisin, mutta silloin Pallu kääntyi ja viittasi
häntä seuraamaan. Olli lähtikin, mutta hänen täytyi koko ajan ryömiä,
kun Pallu sen sijaan sai kävellä suorana. He olivat kulkeneet jo kauan
aikaa pilkkoisen pimeässä, eikä tiestä tahtonut tulla loppua. Olli
oli jo aivan väsyksissä. Hän aikoi kääntyä takaisin, mutta huomasi
kauhukseen, että se oli ihan mahdotonta, sillä sitä mukaa kuin he
menivät eteenpäin, tie sulkeutui heidän jälkeensä. — Silloin Olli vasta
muisti, että äiti oli kieltänyt häntä lähtemästä minnekään, ja nyt hän
oli kuitenkin lähtenyt. Hän alkoi itkeä. Itki niin katkerasti, että
silmät olivat sulaa! Lopulta hän vaipui väsyneenä maahan.


Silloin kosketti joku Ollia ja hän nousi seisomaan. Hän huomasi, että
käytävä oli laajentunut ja ettei enää ollut niin pimeä. Pallu seisoi
hänen edessään.


— Älä itke enää, vaan koetapas reipastua uudelleen, sanoi Pallu. —
Kuuntele nyt tarkkaan, mitä puhun. En ole mikään puusotamies, vaan
oikea ihminen. Minä olen se kadonnut prinssi, josta äitisi kerran
kertoi sinulle. Nyt kohta auringon noustessa tulee kuluneeksi 13
vuotta siitä, jolloin tulin loihdituksi tällaiseksi puusotamieheksi.
Ainoastaan silmäni jäivät ennalleen. Kohta nousee aurinko enkä silloin
voi enää puhua. Mene siis ja pelasta minut. Saat minulta sitten,
mitä vain tahdot. Mene aina vain eteenpäin tätä tietä. Kun tulet
tienristeykseen, niin siinä on viitta, joka osoittaa, mitä tietä on
kuljettava. Varo itseäsi. Kulje oikeata tietä omantuntosi johdattamana.
Älä koeta tehdä itseäsi paremmaksi kuin olet, sillä se voi tehdä kaikki
tyhjäksi ja sinä tulet itse loihdituksi. Kun sitten tulet suuren,
aukean kukkaniityn laidalle, niin sen vasemmalla puolella, erään kannon
päällä, kasvaa pieni mätäs sammalia. Ota sammalet käteesi, niin löydät
pienen aukon. Pistä kätesi aukosta sisään ja ota sieltä pieni soikea
kotelo. Kotelosta löydät pienen neulan. Pidä se sitten aina kädessäsi
siltä varalta, että sattuisit tulemaan loihdituksi. Jos joudut
lumoihin, pistä itseäsi neulalla, niin lumous menettää tehonsa. Koeta
saada käsiisi velhokuninkaan taikasauva. Velhokuningas säilyttää sitä
aina luolassaan. Tänä yönä kokoontuvat kaikki velhokuninkaan alamaiset
kuninkaansa ympärille erääseen maanalaiseen kallioluolaan. Siellä he
neuvottelevat 13 vuoden töistä. Jos hyvin pidät varasi, voit anastaa
taikasauvan. Se on 13 sisäkkäisen sauvan sisässä. Se on hyvin pieni
ja sen päässä on pieni terävä piikki. Jos joudut vaaraan sen jälkeen,
kun olet saanut sauvan käsiisi, niin paina sen piikkiä oikealla
etusormellasi. Silloin tupruaa sen toisesta päästä sakeata sumua, jonka
turvissa voit hiipiä pois. Tästä sumusta tulevat velhokuningas ja
kaikki hänen alamaisensa sokeiksi. Palaa sitten takaisin samaa tietä.
Velholuolan ovi sulkeutuu sinun jälkeesi itsestään ikuisiksi ajoiksi
ja kaikki olemme vapaat. Sen jälkeen puuttuu vain, että vapautat
meidät lumouksesta. Pelastusaikaa kestää ainoastaan yhden vuorokauden.
Voi, unohdin sanoa, että siellä on rivissä 13 samanlaista sauvaa
sekaannuksen vuoksi, ja oikea niistä on…


Aurinko nousi. Pallun kieli kangistui eikä hän voinut puhua enää
halaistua sanaa. Hän ei ehtinyt sanoa, mikä niistä sauvoista oli
oikea ja mitkä olivat sen tuntomerkit. Hän viittoili vain kädellään
hätäisesti ja Olli ymmärsi, että oli ryhdyttävä työhön.


Tuli aivan valoisaa. Olli lähti kulkemaan eteenpäin. Hän pysähtyi
ihastuneena tarkastamaan metsää. Linnunlaulua kuului läheisistä puista.
Ihania kukkia oli joka paikassa ja ilman täytti suloinen tuoksu. Ollia
ihmetytti, että metsä, joka ulkoapäin näytti niin kolkolta ja synkältä,
todellisuudessa olikin näin ihana. Hän unohti kaikki surunsa ja hänen
oli taas hyvä olla.


Ei kestänyt kauan, ennen kuin Olli saapui tienristeykseen. Siinä oli
viitta ja hän lähestyi sitä lukemaan. Vasemmanpuoleisessa osoittajassa
oli kirjoitus: "Hyville" ja oikeanpuoleisessa: "Pahoille". — Vasempaa
tietä olisi Olli hyvin mielellään mennyt, se näytti niin kauniilta.
Puiden oksissa riippui helyjä ja kultaa. Pahojen tie taas oli
kammottavan näköinen. Se oli synkkä ja pimeä, ja metsässä tuijotti
suuria kiiluvia silmiä! Huh! Ollia ihan peloitti. Pallu oli sanonut,
että täytyy tehdä, niinkuin omatunto sanoo. Hänen omatuntonsa ei
koskaan sanoisi, että hän on hyvä. Ei, ei, hän oli viimeksikin juuri
tehnyt vastoin äidin tahtoa, ja monta muuta kertaa. Olli huomasi, että
aurinko jo oli korkealla ja että aikaa oli käytettävä säästäväisesti.
Hän lähti siis astumaan synkkää tietä.


Pelosta vavisten Olli kulki eteenpäin. Silloin tällöin pujahti
sisilisko tien yli. Toisinaan taas longerteli käärme aivan hänen
jalkojensa juuressa. Mutta mennä täytyi, kääntyä hän ei voinut. Mitä
kauemmaksi hän kulki, sitä pimeämmäksi tuli tie, sillä metsä tuli niin
tiheäksi, ettei auringon valo päässyt pilkahtamaankaan tielle. Mutta
Olli riensi vain eteenpäin. Vähän väliä hän kompastui suuriin kiviin
ja kantoihin. Hän kiirehti kulkuaan, mutta tie ei näyttänyt loppuvan.
Lopulta, ties kuinka pitkän ajan kuluttua, hän näki kaukaa valopilkun.
Se näytti ensin pieneltä tähdeltä, mutta vähitellen se suureni. Pitkän
tovin kuluttua pääsi Olli vihdoin ulos metsästä.


Ihana kukkavainio aukeni Ollin eteen. Siellä oli niin valoisaa, että
aivan silmiä huikaisi. Kukkien keskellä istui ympyrässä ihania neitosia
kädet täynnä kukkia ja kukkaseppelet päässä. He näyttivät olevan
vilkkaassa keskustelussa. Olli ei mennyt heidän näkyviinsä, vaan hiipi
syrjään. Hän muisti, että hänen oli nyt etsittävä kanto vasemmalta
puolelta tietä. Hän löysikin sen pian, ja kuten Pallu oli sanonut, hän
löysi sieltä myös pienen neulan. Sitten hän läheni neitoja.


Yksi heistä lauloi kauniilla, sointuvalla äänellä:


    Kaks' oli kerran satuprinssiä,


     niin kaunista kuin urhot unten mailla.


    Kuin taivaansini loisti silmänsä,


    ja kutrit kuulsi kultapilven lailla.


    En enää heitä milloinkaan ma nää,


     siis kanssain, siskot, surkaa, itkekää!




    Ei uljuudessa ollut vertaistaan,


     sai olla miestä vastassaan kuin seinää.


    Kun prinssit mittelivät miekkojaan,


    niin kaatui heitä niinkuin kuloheinää.


    En enää heitä milloinkaan ma nää,


     siis kanssain, siskot, surkaa, itkekää!




    Kun kevätpäivä ensi pälvet loi,


    ja karhun vihellykset ilmaa viilsi,


    niin tiheiköissä metsätorvet soi,


    ja prinssein kypärät kuin päivä kiilsi.


    En enää heitä milloinkaan ma nää,


    siis kanssain, siskot, surkaa, itkekää!




    He Velhovuoren luokse harhaili


     ja joutui verkkoon Vuorenvelhon viekkaan.


    Kuin loihdittuina ratsut raivosi


    ja prinssit satulasta sortui hiekkaan.


    En enää heitä milloinkaan ma nää,


     siis kanssain, siskot, surkaa, itkekää!




    Sai Vuorenvelho heidät valtaansa


     ja kehnon taian heille keksi moisen:


    Hän mykäks' kielen kytki toiselta


    ja puiseks' sotamieheks' taikoi toisen.


    En enää heitä milloinkaan ma nää,


     siis kanssain, siskot, surkaa, itkekää!




— Sellainen on heidän tarinansa, sanoi eräs pieni, mustakiharainen
tyttö surullisena. — Jos edes sitten joku heidät pelastaisi, mutta
se on ihan mahdotonta. Kukaan ihminen ei tiedä taikaa, ettei tästä
eteenpäin mennessä saa kertaakaan katsoa taaksensa.


— Oikeastaanhan me voisimme varoittaa ihmisiä, jatkoi toinen, — mutta
kun meidän heidät nähdessämme heti täytyy tulla mykiksi. Tämä on
kauheaa! Me emme ikipäivinä voi tulla pelastetuiksi!


Huomattuaan kuulleensa tarpeeksi Olli hiipi hiljaa pois piilopaikastaan
jatkaakseen matkaansa. Mutta neidot huomasivat hänet, juoksivat
luo ja vaipuivat polvilleen hänen ympärilleen. Olli näki äskeisen
mustakiharaisen tyttösen aivan edessään ojentelevan sanattomana käsiään
häntä kohden. Kyynelet valuivat tytön silmistä. Ollia melkein itketti,
sillä kaikki tytöt olivat tulleet mykiksi. He osoittivat käsillään
aurinkoa, joka oli jo laskemassa. Sitten he nousivat seisomaan ja
viittasivat hätäisinä Ollille, että hänen täytyi pian jatkaa matkaansa.


Olli kulki edelleen. Hän saapui pienen järven rannalle. Tie näkyi
jatkuvan yli järvenkin, mutta millä hän pääsisi toiselle puolelle?
Äkkiä ilmestyi vanha, ruma ukko hänen eteensä. Ukko aukaisi
hampaattoman suunsa ja sanoi:


— Mitä etsit, mies? Sinähän kuljet suoraan velholinnaan päin. Haluatko
yli järven?


— Haluan, vastasi Olli.


— Vai niin, no sitten kai sinä haluat anastaa taikasauvan?


— Niin haluankin. Onko tästä vielä pitkä matka linnaan?


— Ei matka ole enää pitkä, mutta se on sitä vaarallisempi. — Koska
puhuit noin suoraan asiasi, tahdon sanoa sinulle, että velholuolaan
pääsee ainoastaan keskiyöllä, jolloin kaikki ovat sieltä poissa.
Jos järven tuolla puolen jatkaessasi matkaa pelastut velholinnan
vartijasta, niin kulje aina vain eteenpäin, kunnes tulet erään
punaisen ladon luo. Sen vieressä kasvaa vanha tammi. Ota siitä oksa ja
vuole nopeasti itsellesi nuoli ja heitä sillä sateenkaarta. Silloin
muodostuvat punaisen ladon seinälle kirjaimet, joiden avulla ovi
velholuolaan aukeaa. Enempää en sano.


Sitten astuivat molemmat pieneen venheeseen, ja ukon pitäessä perää
venhe solui itsekseen eteenpäin. Keskellä järveä nousi ankara myrsky
ja vene keikkui laineilla kuin pieni herneenpalko. Tuli pilkkopimeä ja
Olli kuuli siipien suhinaa takanaan. Mutta hän muisti, että taakseen ei
saanut katsoa ja ummisti silmänsä siksi, kunnes venhe törmäsi rantaan.
Sitten hän hyppäsi veneestä ja kiiruhti eteenpäin.


Tie kulki mutkaisena ylös korkeaa rinnettä, synkän kuusikon halki. Olli
luuli jo olevansa ihan pilvissä. Mutta äkkiä loppui tie. Rautainen ovi
oli vastassa.


Olli ei tiennyt, mitä tehdä, sillä ovi oli lukossa ja takaisin
kääntyminen oli mahdotonta, koska hän ei saanut katsoa taakseen.
Seisoessaan siinä mietteissään rautaoven edessä kuuli hän äkkiä
jymisevän äänen: — Velholinnaanko sinua haluttaa, poikalurjus? Sinne
sinä pääsetkin pian toisten joukkoon! Tässä on ovi! — Raskas rautaovi
kohosi ylös ja musta pimeä käytävä aukeni Ollin eteen. Hän astui
kynnykselle. Mutta — hän ei nähnytkään mitään luolaa eikä käytävää.
Sen sijaan hän näki pohjattoman mustan kuilun! Kuinka hän voisi sinne
heittäytyä? Se olisi hänelle varma kuolema. Samassa sanoi ääni: — Astu
eteenpäin nopeasti! Se on vain velholinnan ensimmäinen käytävä. Ovi
suljetaan heti. — Olli tunsi selässään voimakkaan tuulenpuuskan, joka
oli vähällä heittää hänet ammottavaan kuiluun, ja kääntyi kauhusta
kirkaisten takaisin. Mutta silloin hän oli tehnyt varomattomasti.
Maailma musteni Ollin silmissä. Hän putosi huimaavasta korkeudesta alas
kuilun pohjaan ja suuri kivi putosi hänen päälleen!


       *       *       *       *       *


Sillä aikaa kun kaikki tämä tapahtui, oli kuninkaan linnassa sattunut
merkillinen tapaus.


Eräänä yönä oli prinssi nähnyt ihmeellisen unen. Pieni puusotamies oli
tullut hänen luokseen ja sanonut: — Tänä aamuna tulee kuluneeksi 13
vuotta siitä, jolloin sinä tulit lumotuksi. Nyt juuri ennen auringon
nousua on kielesi vapaa ja sinä voit puhua. Kiiruhda siis ja puhu
pelastuksesi tähden!


Äkkiä prinssi hypähti vuoteesta. Tosiaankin, hän osasi puhua! Hän alkoi
huutaa täyttä kurkkua palvelijoita luokseen. He saapuivat suuresti
ihmetellen, että prinssi oli oppinut puhumaan. Prinssi kutsui luokseen
hovimestarinsa sekä erään palvelijan. Sitten hän selitti heille
tarkasti, mitä heidän oli tehtävä. Hän tahtoi, että molempien tuli
kiiruhtaa metsään kaatuneen petäjän luona olevaa polkua myöten. Kun
he tulevat tienhaaraan, täytyy toisen mennä toista, ja toisen toista
tietä. Jos ei toinen tie vie perille, vie ainakin toinen, ajatteli
prinssi. Ennen seuraavan päivän koittoa heidän täytyi olla takaisin,
mukanaan taikasauva. Viimeiseksi prinssi sanoi vielä: — Muistakaa pysyä
totuudessa! Ja niin lähtivät hovimestari ja palvelija matkaan.


Sitten kiiruhti prinssi puhumaan myös kuninkaalle ja kuningattarelle.
Mutta juuri kun hän oli saapunut heidän huoneeseensa ja oli ehtinyt
lausua muutaman sanan, nousi aurinko. Prinssi tuli taas mykäksi ja
riensi synkkänä omaan huoneeseensa. Kuningas ja kuningatar säikähtivät
kovasti. He luulivat, että prinssi oli vaikeasti sairastunut.


Sillä aikaa olivat ylpeä hovimestari ja hovipalvelija saapuneet metsään
kaatuneen petäjän luo. He lähtivät ryömimään pilkkoisen pimeää polkua
ja saapuivat lopuksi vihoissaan tienristeykseen. Mutta kumpiko heistä
kulkisi pimeää tietä? Ei kumpikaan! Molemmat olivat mielestään liiankin
hyviä kulkemaan edes parempaa tietä! Syntyi ilmi tappelu. Hovimestari,
joka oli hyvin vahva, voitti palvelijan ja työnsi hänet pimeälle
polulle, itse jatkaen matkaansa parempaa tietä pitkin. Ahnas kun oli,
hän kokosi pitkin matkaa taskunsa täyteen kultaa ja jalokiviä. Hän
ajatteli jo mielessään, kuinka hänet sitten otetaan kuninkaan linnassa
vastaan prinssin pelastajana. Tie näytti niin valoisalta ja kauniilta.
Sitä kulki ihan huvikseen. Aivan tietämättään hovimestari kulki yhä
eteenpäin, kunnes tuli erään kuilun reunalle, jonka pohjalla näkyi
lähde. Hän hätkähti ja kääntyi takaisin, mutta takana oli samanlainen.
Sitten hän aikoi mennä sivulle — mutta sielläkin oli samanlainen.
Hän ei voinut kulkea eteen eikä taakse. Maata oli ainoastaan pieni
kaista jalkojen alla. Hän huomasi, että se väheni ja väheni. Lopulta
oli maata ainoastaan niin vähän, että hänen täytyi seisoa yhdellä
jalalla. Siinä hän hoippui ja hoippui saamatta mistään tukea, mihin
olisi voinut tarttua. — Viime hädässä saapui metsästä mies. Hän nauroi
pilkallisesti nähdessään hovimestarin hoippuvan yhdellä jalallaan.
Silloin hovimestari julmistui: — Mies, auta minua heti paikalla, taikka
henkesi on vaarassa! Mutta mies vain nauroi ja ilkkui. Hän ei näyttänyt
välittävän mitään hovimestarin sanoista. — Saadaanpas nähdä, kenen
henki tässä vaarassa on! Muutaman silmänräpäyksen kuluttua olet sinä
tavallinen puupölkky, ellet hyppää alas kuiluun! — Silloin hovimestari
turvautui viimeiseen keinoonsa ja otti tikarinsa heittäen sillä miestä.
Mies seisoi hievahtamatta. Pyörähti sitten kerran kantapäällään. Maasta
nousi heti pieni pullo. Mies otti sen käteensä ja ruiskutti siitä vettä
hovimestarin päälle sanoen samalla: — Puupölkyksi ja tikari rintaan! —
Samalla hovimestari muuttui pölkyksi, johon oli lyöty tikari kiinni. —
Tikari oli sama, jolla hän oli heittänyt miestä.


Hovipalvelijalle ei käynyt yhtään sen paremmin. Hän ei viitsinyt kulkea
loppuun asti, vaan nukahti tien viereen erään suuren männyn juurelle.


III.


Olli oli maannut kauan tainnoksissa luolan pohjalla. Mutta vähitellen
hän tunsi virkoavansa. Hän koetti nousta, mutta ei tahtonut voida
jäsentä liikuttaa. Suuri kivi oli vielä hänen päällään. Kauan
ponnisteltuaan Olli pääsi kuitenkin pois kiven alta ja huomasi itsensä
aivan vahingoittumattomaksi. Silloin hän vasta muisti neulan, joka
hänellä oli kädessään. Juuri silloin, kun kivi oli pudonnut hänen
päällensä, painui neula kämmeneen, ja se hänet pelasti.


Olli nousi seisaalleen ja koetti päästä selville, missä oikeastaan oli.
Lopulta hän muisti koko seikkailunsa. Hänhän oli vasta puolitiessä.
Mutta millä päästä pois luolasta, sillä joka puolella oli jyrkät
seinät? Mahdotonta oli kiivetä ylös kaljuja seiniä. Olli hapuili joka
seinän erikseen ja tarkasti, löytyisikö niissä mitään pelastuskeinoa.
Viimeisestä seinästä hän löysi pienen renkaan. Hän mietti, mitä sille
olisi tehtävä. Hän painoi sitä ja pyöritti, mutta ei se vaikuttanut sen
enempää. Olli mietti ja koetti uudestaan. Sattumalta hän veti rengasta,
ja seinästä tuli esiin pitkä tanko, jonka päässä rengas oli. Lattia
alkoi kohota hiljalleen ja kohosi kuilun suulle asti, jossa ovi oli.
Olli aivan riemastui. Mutta kun lattia oli kohonnut oven kohdalle, se
alkoi heti vaipua alas. Olli mietti, millä hän saisi sen pysähtymään
ylös ja millä aukaisisi raskaan rautaoven. Lattia oli alhaalla. Hän
veti uudestaan renkaasta ja lattia alkoi jälleen kohota. Tällä kertaa
Olli huomasi ylhäällä samanlaisen renkaan kuin alhaallakin oli. Hän
vetäisi siitä: lattia pysähtyi silmänräpäyksessä ja ovi lensi auki.
Olli hyppäsi ketterästi ulos.


Nyt Olli oli vapaa, mutta mihin päin kääntyä? Hän huomasi olevansa
aivan eri paikassa kuin tullessaan. Oli jo hämärä, sillä aurinko oli
laskenut. Olli muisti, että hänen täytyi keskiyön aikana anastaa sauva.
Hänellä oli jo kiire, sillä hän ei tiennyt, kuinka kauan hän oli
maannut kuilun pohjalla.


Olli kiiruhti siis eteenpäin ja saapui punaisen ladon luo. Nähtyään
sen luona suuren tammen hän otti vyöltään puukon ja veisti nuolen.
Hän heitti nuolen taivaan kaarta kohti, joka oli jo haihtumassa.
Taivaankaaren eri värit hajosivat ja jokaisesta väristä muodostui ladon
seinälle kirjain. Olli luki, mitä seinälle ilmestyi. Siinä oli:


    "PLO ATUI".


Hän luki sen moneen kertaan, että vain sen muistaisi.


Sitten Olli taas jatkoi matkaansa. Katajapensaiden varjossa hän näki
pienen kallion, jossa oli ovi. Siinäköhän se velholuola sitten olikin?
Olli painoi korvansa ovea vasten ja kuunteli. Mitään ei kuulunut.
Kaikkialla oli aivan hiljaista. Hän ei tiennyt, mitä tehdä. Silloin hän
kuuli aivan läheltään kumean äänen, joka lausui:


    Nyt tunnussana lausu, mies,


    ja oikeahan satu!


    Ken väärän sanan lausui vain,


     sen tähän loppui latu!




Olli ei nähnyt ketään. Häntä peloitti. Jos hän ei muistaisikaan oikeata
sanaa? Hän ajatteli kauan ollakseen aivan varma, että sanat olivat
oikeat ja lausui sitten: "Plo atui!" Silloin kuului vuoresta jyminää ja
paksu kiviovi lensi auki.


Olli astui sisään. Hän tuli huoneeseen, jonka katossa oli pieniä,
himmeitä lamppuja. Olli lukitsi oven jälkeensä, ettei kukaan pääsisi
häntä häiritsemään. Ja siltä varalta, että velhot sattuisivat tulemaan
hänen jäljessään, hän veti oven eteen vielä muutaman rautaisen puomin.
Sitten hän alkoi tutkia luolan sisustaa.


Huone oli melkein pimeä. Seinillä näytti riippuvan vanhoja eläinten
nahkoja. Liukkaalla lattialla luikerteli käärmeitä ja hyppeli
sammakoita.


Olli siirtyi seuraavaan huoneeseen. Se ei ollut niin pimeä kuin
edellinen, mutta vaikea oli sielläkin tarkastaa esineitä. Tässä
huoneessa oli kolmetoista ovea eri suuntiin. Keskellä huonetta oli
pitkänomainen 13-jalkainen pöytä. Sen ympärillä oli tuoleja. Olli meni
lähemmäksi. Pöydällä oli kuivuneita käärmeennahkoja. Pöydän päässä
oli suuri 13-jalkainen tuoli. Se oli päällystetty kultakankaalla ja
sen edessä pöydällä oli kultainen vati. Olli arvasi, että se oli
velhokuninkaan oma ruokailupaikka. Pöydällä oli vielä ruoanjätteitäkin
— nyljettyä käärmeenpaistia ja sisiliskonverikastiketta.


Ollia puistatti. Mutta viivytellä ei saanut. Eteenpäin oli riennettävä.
Mutta mihin huoneeseen hän nyt menisi? Hän päätti aloittaa huoneesta,
joka oli velhokuninkaan tuolin takana ja aukaisi oven. Peloittava näky
kohtasi häntä. Seinät olivat täynnä viiden jalan pituisia teräviä
piikkejä. Vihertävän lampun valossa hän näki, että lattiassakin oli
piikkejä, vaikka ne eivät olleetkaan niin pitkiä eivätkä niin tiheässä
kuin seinissä. Mahdottomalta näytti astua huoneeseen piikkeihin
takertumatta. Perällä oli vain yksi ovi.


Olli ei mennyt sisään, painoi vain oven kiinni ja koetti päästä muihin
huoneisiin. Hän koetti aukaista ovea toisensa jälkeen, mutta kun ei
yksikään niistä auennut, hän meni takaisin piikkihuoneen ovelle. —
Totta kai sen kautta pääsee, koska ei muista pääse, hän ajatteli.
Varoiksi hän piti toisen jalkansa oven raossa ja toisella astui
piikkien väliin. Silloin alkoivat huoneen seinät lähetä toisiaan. Olli
vetäisi jalkansa takaisin ja astui toiseen paikkaan. Kävi samoin.
Silloin hän haparoi jalallaan edestakaisin ja jalka sattui koskettamaan
erästä piikkiä. Se heilahti hiukan. Hän astui piikin päälle ja piikki
meni kokoon pehmeäksi kuin ruoho. Seinät etenivät entiselleen. Muutkin
lattialla olevat piikit olivat samanlaisia — kaikki painuivat pehmeästi
kokoon. Piikiltä piikille astuen Olli saapui ovelle — mutta siinä
ei ollut lukkoa. Ei mitään, mistä olisi avannut. Suutuksissaan hän
potkaisi ovea. Oven alapuoli myötäsi ja yläpuoli kolautti Ollia otsaan.
Hän siirtyi sivulle ja asetti oven vaakasuoraan asentoon. — Ahaa,
tämä onkin tällainen ovi! No, ei hätää! — Hän paneutui oven päälle
vatsalleen, ovi paukahti kiinni ja Olli luisui jotakin sileätä pitkin
alas kädet ojona, kunnes töksähti johonkin. Hänen edessään aukeni
pienoinen luukku, joka johti kirkkaasti valaistuun huoneeseen.


Olli kömpi ulos aukosta ja astui huoneeseen. Se oli paljon kauniimpi
kuin muut huoneet ennen tätä. Katossa riippui pitkiä helminauhoja,
korallisia ja hohtokivisiä. Huonetta valaisi 13 kirkasta, punertavaa
lamppua, joiden jokaisen alla oli komea vuode. Ne olivat tavattoman
viettelevän näköisiä. Peitteissä kimalteli helmiä ja jalokiviä. Ollin
teki mieli heittäytyä lepäämään edes pieneksi hetkeksi. Sitten hän
olisi taas reipas. Häntä alkoi omituisesti väsyttää. Silmiä painoi
niin, etteivät ne millään tahtoneet pysyä auki. Hän meni erään
vuoteen luo ja kosketti sitä kädellään. Se oli vasta pehmeä! Hän ei
ollut koskaan nukkunut noin pehmeässä vuoteessa! Mutta äkkiä Olli
hätkähti. Voisikohan tässäkin piillä jokin petos? Hän otti nurkasta
pienen simpukkakaapin ja kantoi sen vuoteeseen. Tuskin hän oli ehtinyt
sen tehdä, kun sängyn pohja vaipui alas, sitten se äkkiä ponnahti
ylös ja simpukkakaappi lensi erään aukon kautta katon läpi. Olli
oli huomaavinaan, että se lensi samaan huoneeseen, josta hän juuri
oli tullut. Hän kuuli selvästi ryskeen ylhäältä. Simpukkakaappi oli
musertunut piikkihuoneessa.


Huomattuaan, että velholuolassa yhä oli vaaroja tarjona, Olli päätti
olla hyvin varovainen.


Hän aukaisi oven seuraavaan huoneeseen. Sepä vasta oli ihana
huone! Olli ihan ällistyi. Huone oli hyvin suuri ja se oli täynnä
mitä erilaisimpia hedelmäpuita. Keskellä huonetta oli suuri
suihkukaivo. Kaivon keskellä seisoi kaunis, valkeasta marmorista
veistetty vedenneito, joka toisella kädellään kannatti punertavaa
kristallimaljaa. Toisessa kädessä oli hänellä pieni pikari.
Kristallimaljasta virtasi kirkas lähdevesi pikariin. Ollia janotti.
Hän ei muistanut, milloin hän oli viimeksi syönyt tai juonut. Kun
hän katseli kirkasta lähdevettä, rupesi häntä janottamaan niin, että
kieli oli kuivaa kitalakeen. Hän katseli ympärilleen. Joka paikassa
kasvoi kypsiä omenia, appelsiinejä, rypäleitä ja muita mehukkaita
hedelmiä. Mutta Olli muisti edellisen huoneen pehmeät vuoteet ja
simpukkakaapin kohtalon ja ajatteli: — Parempi katsoa kuin katua. — Hän
meni suihkukaivon luo ja tarttui pikariin, jossa oli kirkasta, kylmää
lähdevettä.


Vahingossa läikähti pikarista vesipisara vasemmalle kädelle. Käsi
vaipui alas hervotonna. Olli oivalsi vaaran. Jos hän olisi juonut
pisarankin, hän olisi heti tullut tunnottomaksi. Säikähtyneenä hän
paiskasikin pikarin lattiaan, niin että sirpaleet sinkoilivat. Lumous
menetti heti tehonsa. Vasen käsi tuli ennalleen eikä Ollia janottanut
enää. Hän muisti tehtävänsä ja kiirehti edelleen.


Nyt Ollilla ei ollut enää mitään esteitä. Vapaasti hän pääsi huoneesta
huoneeseen. Ne tulivat yhä komeammiksi. Olli ei ollut koskaan ennen
nähnyt sellaista komeutta. Kaikkialla kimalteli kultaa ja hohtokiviä,
ja jokaisessa huoneessa oli aina jotakin erikoista.


Eräästä huoneesta Olli tuli suureen, pihantapaiseen paikkaan. Keskellä
pihaa kasvoi suuria kultapuita. Sivuilla kasvoi hopeisia. Kaikissa
puissa oli suuria helmipalloja kukkasina. Puiden latvoissa oli mitä
erivärisimpiä lintuja, mutta ne eivät ollenkaan liikkuneet eivätkä
viserrelleet.


Olli käveli pihan yli ja aukaisi lopultakin viimeisen, kolmannentoista
huoneen oven. Astuttuaan kynnyksen yli hän hätkähti, sillä huone
oli täynnä ihmisiä. Oli vähän hämärä, niin ettei Olli voinut nähdä
oikein selvästi. Hän oli kumminkin huomaavinaan, että henkilöitä oli
13. Kaikki seisoivat liikkumattomina ja katselivat Ollia. Hän astui
askeleen eteenpäin. Silloin astuivat huoneessa olijatkin askeleen Ollia
kohti. Samassa tuli valoisaa ja Olli huomasi olevansa 13-särmäisessä
huoneessa, jonka seinät olivat peililasia. Jokaisella seinällä oli
jykevä, korkea kaappi ja jokaisen kaapin vieressä seinällä oli toinen
toisensa yläpuolella riviin asetettuina 13 sauvaa. Kaapit ja sauvarivit
olivat kaikki niin selviä, ettei Olli tiennyt, millä seinällä olivat
oikeat sauvat. Hän haparoi joka seinämältä ja löysikin pian oikean.


Kiireesti alkoi Olli purkaa ensimmäistä sauvaa, sitten toista,
kolmatta, neljättä ja viidettä, mikään ei niistä ollut oikea.


Jostakin kaukaa kuului kolinaa. Olli meni ovelle paremmin kuullakseen.
Aivan oikein — jostakin ylhäältä kuului selvästi kolinaa. Hän painoi
oven kiinni ja lukitsi sen vahvasti. Sitten hän ryhtyi jatkamaan
sauvojen purkamista.


Kun sauvat olivat toinen toistaan ylempänä ja sauvojen välimatka
suurenemistaan suureni, kävi sauvojen alas ottaminen yhä vaikeammaksi.
Kuudennen sauvan Olli sai vielä kurottamalla, mutta seitsemänteen hän
ei enää ylettynyt. Silloin hän kapusi ketterästi kaapille ja jatkoi
työtään. Hän oli purkanut jo kahdeksannen, yhdeksännen, kymmenennen
ja yhdennentoista. Silloin kuului hirveä jymähdys ja koko luola
vapisi. Kauheaa huutoa ja kirkunaa kuului ulkoa ja se tuntui lähenevän
lähenemistään. Kahdestoista sauva oli purettu. Viimeinen oli enää
jäljellä. Olli kurotti sitä ottamaan, mutta — ei ylettänyt enää, vaikka
olisi kuinka kurottanut. Hätääntyneenä hän katseli ympärilleen. Ei
mitään esinettä näkynyt, jonka avulla olisi voinut ylettyä sauvaan.
Olli koetti loikkaamalla saada sitä alas, vaan ei, siellä se pysyi
paikallaan liikahtamatta. Hän mietti hetken, hyppäsi sitten alas
kaapilta ja etsi lattialta erään sisimmäisenä olleen, kaikkein ohuimman
sauvan, sitten seuraavan vähän paksumman, ja sovitti sauvojen päät
sisäkkäin, niin että sauva piteni melkein toisen verran. Näin hän
aikoi jatkaa sauvan niin pitkäksi, että voisi sillä sohaista alas
seinältä ylimmän sauvan. Mutta työ oli tavattoman vaikea, sillä sauvoja
ei tahtonut mitenkään saada sopimaan toisiinsa. Olli sai kuitenkin
rakennetuksi niin pitkän sauvan, että toivoi sillä saavansa seinältä
viimeisen sauvan alas.


Olli kapusi jälleen kaapille ja kurotti sauvallaan. Se ei ulottunut,
puuttui ainoastaan muutama tuuma. Ei auttanut muu kuin tähdätä ja
loikata. Olli hypähti ja sohaisi sauvallaan. Viimeinen sauva putosi
seinästä lattialle.


Samassa tuli ihan pimeä. Olli hyppäsi kaapilta alas, että tömähti ja
alkoi haparoida sauvaa.


Sillä aikaa olivat velhot päässeet ensimmäisestä ovesta sisään. Nyt
he luulivat pääsevänsä esteettä kulkemaan eteenpäin. Mutta niin ei
kuitenkaan käynyt. Suorin tie oli tukossa. Piikkihuoneen seinät olivat
vielä vastakkain ja simpukkakaappi oli säpäleinä välissä. Velhojen
täytyi kiertää toisten huoneitten kautta päästäkseen sauvahuoneeseen.
Velhokuningas kiirehti, minkä ennätti. Hän tiesi, että hänen sauvansa
oli vaarassa. Kaikki velhot olivat raivoissaan, huusivat ja ulisivat.
He olivat päässeet jo sauvahuoneen oven taakse. Mutta Olli oli lukinnut
oven tarkasti monilla varokeinoilla. Velhot tyrkkivät ovea, minkä
jaksoivat ja karjuivat kauheasti. Velhokuningas kirkui ja komensi. Hän
pelkäsi auringon nousevan. Silloin heillä ei olisi enää yhtään voimaa
ja he muuttuisivat harmaiksi kiviksi. Yhä kovemmin he ryskyttivät ovea,
mutta se ei auennut. Silloin he heittivät yhden pienistä velhoista oven
yläosaa vasten. Ovi narahti ja aukesi raolleen.


Yhä Olli haparoitsi sauvaa pilkkoisen pimeässä. Vaikea oli löytää
oikeaa, sillä hänen edessään oli suuri kasa sauvoja. Kylmä hiki nousi
hänen otsalleen, kun hän huomasi oven olevan jo raollaan. Yksi ryntäys
vielä ja Olli olisi ollut hukassa. Hän seisoi keskellä sauvaläjää.
Silloin kuului hirmuinen rysäys. Ovi lensi auki ja velhot syöksyivät
kirkuen huoneeseen.


Olli koetti paeta, mutta hänen jalkansa takertuivat sauvoihin ja
hän kaatui kumoon. Mutta pimeässä takertuivat velhotkin sauvoihin,
kompastelivat ja kaatuilivat. Seinäpeilit hämmensivät heidät niin,
etteivät he voineet heti saada selville, missä Olli oli. Olli alkoi
haparoida käsillään ovelle päin pujahtaakseen karkuun ilman sauvaa,
sillä sitä hänen oli nyt mahdoton löytää. Haparoidessaan seinänviertä
hänen kätensä sattui johonkin esineeseen. Se oli sauva. Ollin mielestä
se tuntui raskaammalta kuin edelliset. Hän nousi kiireesti seisaalleen
ja alkoi purkaa sauvaa pujahtaen samalla ovesta ulos. Velhot
huomasivat sen ja ryntäsivät perässä. Mutta ainoastaan kolme heistä,
niiden joukossa velhokuningas, osasi ovesta ulos. Muut löivät päänsä
seinäpeileihin ja jäivät noloina tuijottamaan eteensä.


Kuin henkensä edestä Olli juoksi sauva kädessä samoja huoneita
takaisin, joista oli tullutkin. Hän tuli jo piikkihuoneen viereiseen
huoneeseen. Velhot kintereillään hän juoksi ympäri huonetta ja purki
sisäkkäisiä sauvoja. Vihdoin sattui hänen käteensä sauva, jonka
toisessa päässä oli pienoinen piikki. Hän painoi piikkiä oikealla
etusormellaan ja heti tuprutti sauva sankeata sumua. Hän oli vihdoinkin
löytänyt velhokuninkaan taikasauvan.


Sumun tähden Olli ei nähnyt yhtään eteensä. Mutta se haihtui pian ja
hän näki velhojen kiemurtelevan lattialla ja hierovan silmiään. He
olivat tulleet kaikki sokeiksi. Olli hiipi varpaisillaan velhojen ohi
ja päästyään pienoiselle luukulle, joka johti piikkihuoneen ovelle,
pujahti ketterästi luukusta sisään ja sulki sen jälkeensä.


IV.


Kun Olli astui ulos velholuolasta, nousi aurinko jo punaisena ja
kirkkaana. Kumealla jymähdyksellä paukahti raskas kiviovi kiinni.
Suuria kivijärkäleitä lensi ilmaan ja luolan keskikohta suitsusi tulta.
Lopuksi se sortui kokoon ja Olli näki edessään vain suuren, harmaan
kiviröykkiön.


Nyt vasta alkoi Ollin varsinainen pelastustyö. Vaikein oli voitettu ja
loppu oli nyt aivan helppoa. Hän astui iloisena taikasauva kädessään
samaa tietä kuin oli tullutkin. Se ei ollut enää samanlainen kuin
tullessa. Tie kulki ihanan metsän halki. Lintujen sirkutusta kuului
joka taholta.


Jonkin matkaa kuljettuaan Olli tapasi eräässä tienmutkassa joukon
kalpeita neitoja. He olivat vapautuneet linnasta samana aamuna.
Mutta he olivat vielä mykkiä. Olli vapautti taikasauvallaan kaikki
lumouksesta, jonka jälkeen neidot iloisina tanssien hajaantuivat
metsään eri suuntiin, kukin kotiin mennäkseen.


Vihdoin Olli saapui siihen paikkaan, missä oli ollut järvi. Sitä ei
ollut enää. Sen sijalla oli vain pieni, viheriäinen lampi, jossa
uiskenteli sammakonpoikia. Lampea kiertäessään Olli kohtasi saman ruman
ukon, joka oli vienyt hänet järven yli. Mies veti hampaattoman suunsa
leveään nauruun ja sanoi: — Kas vain poikaa! En olisi uskonut, että
palaat takaisin! Olet pysynyt totuudessa, koska saavutit taikasauvan.
Mutta ole varuillasi, sillä voit vielä kadottaa sen. Lähde nyt
pelastamaan niitä, jotka ovat joutuneet velhokuninkaan lumoihin. Tästä
saat luettelon, että tiedät, montako pelastettavia on ja missä he ovat.
— Olli otti luettelon. Pallun hän tiesi itsekin, neidot hän oli jo
vapauttanut. Parhaansa mukaan hän koettaisi pelastaa muutkin. Hän jätti
ukolle hyvästit ja lähti edelleen.


Kulkiessaan hän tuli erään suuren männyn luo. Luettelon mukaan piti
männyn kuoren alta löytyä pieni toukka. Olli löysikin toukan. Mutta nyt
hän ei tiennyt, kuinka se olisi pelastettava. Hän katsoi luetteloaan.
Tämän paikan kohdalle oli merkittynä jotakin, mutta Olli ei ymmärtänyt
sitä. Siinä oli näin: Hän näki siinä suoran viivan pystyssä, kolme
kaarta sen päällä ja pisteen vieressä. Olli mietti ja mietti. Viiva
tarkoitti luultavasti sauvaa ja piste neulaa, mutta mitä nuo kolme
kaarta merkitsivät? Olli otti sauvan vasempaan käteensä ja neulan
oikeaan käteensä ja koetti tehdä niillä kaikenlaisia temppuja, mutta
tuloksetta. Lopulta iski hänen mieleensä, että kaaret merkitsisivät
sauvan liikettä. Siis samalla, kun hän liikuttaa sauvaa kolme kertaa
vasemmalta oikealle, hän pistää neulalla yhden kerran toukkaa.
Olli tekikin niin. Äkkiä ilmestyi hänen eteensä "Varjojen linnan"
palvelija. Se ei ehtinyt sanoa muuta kuin: — Hyvää huomenta! Olen
viipynyt liiaksi! Ja samassa palvelija alkoi juosta kotiin sellaisella
kiireellä, että Olli jäi ällistyneenä katselemaan hänen jälkeensä.


Mutta nyt oli etsittävä vielä hovimestari. Hän ei ollut tässä samassa
paikassa. Luettelon mukaan piti hovimestarin löytyä seuraavasta
tienhaarasta hiukan vasemmalle. Siellä oli tien vieressä puupölkky,
johon oli isketty tikari kiinni. Kauan ei kestänytkään, kun Olli löysi
senkin. Hän uudisti toukalle tekemänsä tempun: pisti neulalla pölkkyä
ja samalla liikutti taikasauvaa kolmesti kaaressa pölkyn yläpuolella.
Hovimestari ilmestyi hänen eteensä. Olli tunsi hänet siitä, että
hovimestari kerran oli potkaissut hänet ulos "Varjojen linnan"
portista, kun hän oli ollut lankoja viemässä äitinsä mukana. Mutta
hän ei ollut sitä muistavinaan, vaan kumarsi hovimestarille nöyrästi
ja kohteliaasti. Hovimestari raapi niskaansa tuumien, missä hän oli
ja mitä oli tapahtunut. Pian hän muisti kaikki — ja silloinkos hän
vasta suuttui! Kuka oli uskaltanut hänelle tehdä sellaista! Hän kysyi
Ollilta, missä tämä oli käynyt. Olli selitti kaikki tarkasti.


— No, onko tuo nyt se taikasauva?


— On, vastasi Olli. Aion pelastaa vielä Varjojen linnan prinssitkin.


— Vai aiot! Etpäs! sanoi hovimestari. — Se olen minä, joka ne pelastan!
Samassa hän tyrkkäsi Ollin kumoon ja ryösti häneltä sauvan. Sitten
hän ilkkui vielä mennessään: — Katsos, minä se olen, joka prinssit
pelastan, etkä sinä, mokoma köyhä tallukka! — Hovimestari katosi
metsään ja Olli jäi makaamaan nurmelle purskahtaen itkemään.


Hovimestari harppasi kiireesti linnaan päin ylpeänä kuin riikinkukko.
Hoviväki tuli häntä vastaan. Mutta hovimestari ei ollut heitä
huomaavinaankaan, vaan riensi suoraa päätä kuninkaan ja kuningattaren
luo ja lausui seuraavasti: Huomenna puolen päivän aikaan on tänne
kutsuttava kaikki kuninkaalliset vieraat. Prinssi on asetettava
kaikkien keskelle ja kaikkien nähden annan minä hänelle puhekyvyn
takaisin. Olen sen tekevä, koska kerran olen niin luvannut, enkä tahdo
syödä sanaani!


"Varjojen linnassa" valmistettiin seuraavaksi päiväksi suuret
päivälliset. Kuninkaallisia vieraita saapui saapumistaan. Ylinnä
kaikkia oli ylpeä hovimestari. Hän oli nyt kaikkien suosikki.


Päivällisen jälkeen kokoontuivat kaikki suureen kuninkaalliseen
saliin. Prinssin paikka oli kukitettu ylt'ympäri. Vähän ajan kuluttua
hovimestari astui esiin kullalla kirjaillussa puvussa, sauva kädessä.
Kaikkien huomio kääntyi häneen, ja uteliaina seurasivat kaikkien
katseet uljaan hovimestarin pienimpiäkin liikkeitä. Nyt hän seisoi
prinssin edessä valmiina vapauttamaan prinssin kielen.


       *       *       *       *       *


Olli oli nukahtanut itkuunsa. Hän oli väsynyt ja nukkui kauan. Hän
heräsi siihen, että oli unissaan satuttanut kätensä johonkin. Palluhan
se siinä vain hänen vierellään makasi. Olli hypähti heti ylös ja otti
vanhan rakkaan Pallun syliinsä. Hän kertoi kaikki Pallulle, kuinka hän
oli hankkinut taikasauvan, mutta kuinka hän oli sen taas menettänyt,
kun ilkeä hovimestari oli sen väkisin häneltä riistänyt ja lähtenyt
karkuun. Pallu näytti niin surulliselta ja osaaottavaiselta, että
Ollin täytyi oikein silittää sen päätä. Sitten Olli otti vanhan ukon
antaman luettelon ja tarkasti sitä. Hänellä olisi ollut enää kaksi
pelastettavaa, molemmat prinssit. Olli huomasi, että samat merkit
olivat näidenkin vieressä. Yht'äkkiä hän ilostui! Hovimestarilla ei
ollut neulaa. Taikasauva yksinään ei siis merkitsisi mitään. Kiireesti
hän kaappasi Pallun syliinsä ja lähti juoksemaan.


Päivä oli jo jokseenkin puolessa, kun Olli saapui linnaan. Porttivahti
ei aikonut päästää häntä sisään. Olli rukoili hartaasti sanoen, että
hänellä oli hyvin tärkeää asiaa itse kuninkaalle. Koska nyt oli suuri
juhlapäivä, oli porttivahti tavallista paremmalla tuulella ja laski
Ollin sisään. Mutta monet vaikeudet kohtasivat häntä vielä, ennen kuin
hän pääsi kuninkaan luo. Joka paikassa häntä tyrkittiin, kun hän oli
niin köyhän näköinen. Hän pääsi kumminkin lopulta siihen saliin, jossa
kaikki kuninkaalliset vieraat olivat. He näkyivät katselevan kaikki
uteliaina jonnekin, mutta Olli ei nähnyt, mitä he oikein katselivat,
kun hän oli niin pieni. Hän alkoi pujotella ihmisjoukon läpi
nähdäkseen. Hovimestari se siellä seisoi prinssin edessä taikasauva
koholla.


Olli kuuli selvästi hovimestarin sanat: — Olen hankkinut sauvan, jonka
avulla olet saava puhekykysi takaisin. — Samalla hovimestari kosketti
sauvalla prinssin olkapäätä. Ihmiset ympärillä kurottivat päitään ja
tuuppivat toisiaan paremmin nähdäkseen. Olli puusotamiehineen oli
vähällä kaatua ja jäädä toisten jalkoihin. Suurella mielenkiinnolla
hän seurasi hovimestarin jokaista ilmettä, kun hän tiesi, ettei se
tehoisi. Prinssi kumarsi syvään, aukaisi suunsa ja koetti puhua, mutta
ei voinut. Hovimestari muuttui tuhkanharmaaksi ja koetti uudestaan.
Ei auttanut. Sitten hovimestari teki ristinmerkin prinssin edessä,
löi sauvalla kolme kertaa prinssiä päälaelle, asetti hänet polvilleen
eteensä, kiersi kolmesti prinssin ympäri myötäpäivään ja pisti sauvalla
suuhun. Prinssi nousi seisomaan ja koetti jälleen puhua, mutta ei
voinut. Hovimestari ei enää ymmärtänyt, mitä hän olisi tehnyt. Hän oli
jo tehnyt kaikki, mikä hänen luulonsa mukaan olisi voinut auttaa, jos
sauva olisi ollut oikea. Vihoissaan hän heitti sauvan kädestään ja
huusi: — Mikään ei auta! Prinssi on pysyvä ikänsä mykkänä! — Kuningatar
pyörtyi heti. Syntyi suuri hälinä. Hovimestari otettiin kiinni ja
teljettiin rautaiseen torniin. Vieraat juoksivat sinne tänne. Kuninkaan
ääni kuului ylinnä. Hän tahtoi sauvaa itselleen. Eräs palvelija vei
sen hänelle. Kuningas huusi niin, että kuului yli salin: — Onko täällä
ketään, joka luulee voivansa pelastaa prinssin? Sille olen antava,
mitä hän vain tahtoo. Silloin kuului ääniä joukosta, ja monta kättä
ojentautui yht'aikaa ottamaan sauvaa. — Minä tahdon! Ja minä! Eipäs,
minä osaan varmasti! — Sellaisia huutoja kuului ja muutamat alkoivat
jo tapellakin. Kuningas jo suuttui. — Vuorotellen! hän huusi. Toinen
toisensa perään menivät vieraat ja tekivät kaikki temppunsa ja
kaarroksensa, mutta mikään ei auttanut.


Olli odotti kärsivällisesti vuoroaan ja lopulta se tulikin. Hänen piti
juuri astua esiin, kun joku tarttui hänen takinliepeeseensä ja sanoi:
— Pois kerjäläiset jaloista! ja samassa hänet nakattiin ihmisjoukon
taakse.


Jo olivat kaikki koettaneet pelastaa prinssiä, mutta yhtä huonolla
menestyksellä. — Vieläkö on ketään, joka tahtoo koettaa? huusi
kuningas. — Ei! kuului vastaus. Olli työntyi uudestaan etunenään.
— Minä tahtoisin vielä koettaa, hän sanoi nöyrästi. — Siinähän on
itsepäinen penikka! sanoi äskeinen mies, joka oli heittänyt Ollin
jonosta pois, — kyllä jo saamme uskoa ilman tuota kerjäläistäkin,
ettei tässä enää mikään auta. Mutta Olli astui kuninkaan eteen ja
toisti pyyntönsä. — Ei käy laatuun enää vaivata kuningatarta, sanoi
kuningas kieltäen. Silloin Olli astui kuningattaren eteen ja kumarsi
nöyrästi: — Saanko minäkin koettaa? Luulen voivani pelastaa molemmat
prinssit. — Kuningatar tuli hyvilleen nöyrästä pyynnöstä ja sanoi: —
Missä luulet, poikaseni, toisen prinssin olevan? — Tässä! sanoi Olli ja
otti hiukan hämillään kainalostaan puusotamiehensä. Koko joukko Ollin
ympärillä räjähti nauramaan. — Viekää pois tuo lurjus, joka uskaltaa
häväistä kuninkaallista prinssiä! huusi joku. Kuningatar punastui
harmista. — Että sinä kehtaatkin, pojanvekara, uskotella minulle,
ylhäiselle kuningattarelle, että tuollainen puupökkelö olisi prinssini!
— Samassa kuningatar sieppasi puusotamiehen ja nakkasi sen uuniin.
Silmänräpäyksessä Olli juoksi uunin luo ja pelasti puusotamiehen
liekeistä. Sitten hän palasi kuningattaren luo, asettui polvilleen
hänen eteensä ja sanoi: — Sallikaa minun pitää tämä ja koettaa pelastaa
prinssi! Muutamat palvelijat aikoivat tarttua Olliin ja viedä hänet
rautatorniin, kuten hovimestarinkin, koska hän oli niin itsepäinen.
Mutta kuningas esti sen kädenliikkeellä ja pyysi kuningatarta taipumaan
Ollin pyyntöön. Kuningatar suostuikin, mutta sillä ehdolla, että Olli
teljettäisiin torniin, ellei hän onnistuisi.


Prinssi haettiin taas esille. Mutta nähdessään Ollin hän kääntyi
takaisin ovesta ja ainoastaan monilla pyynnöillä kuningas sai hänet
tulemaan saliin.


Olli sai sauvan käteensä ja meni prinssin luo. Hän etsi taskustaan
neulan ja alkoi tehtävänsä. Ivaillen katselivat kaikki vieraat ja
toiset matkivat hänen liikkeitään. Olli teki sauvalla samat liikkeet
kuin ennenkin ja pisti neulalla prinssiä. — Ai! huusi prinssi
ja samassa hän osasi puhua. Kuningas ja kuningatar huudahtivat
riemastuksesta ja sulkivat prinssin syliinsä. Kenenkään huomaamatta
Olli teki puusotamiehellekin saman tempun ja silmänräpäyksessä seisoi
hänen edessään toinen prinssi. Ilosta suunniltaan riensivät kuningas
ja kuningatar nuorempaa prinssiään tervehtimään. Kuningatar oli
vähällä pyörtyä suunnattomassa ilossaan. Kauan oli siitä kulunut,
kun hän oli nähnyt nuoremman prinssin. Kuningatar käänteli prinssiä
edes ja takaisin oikein nähdäkseen, oliko hän yhtään muuttunut. Äkkiä
kuningatar kalpeni. Hän havaitsi, että prinssiltä oli oikea korva
poissa. Kuningatar kysyi, mistä se johtui. Ei prinssi vain tiennyt
sitä sanoa. Silloin Olli pujahti heidän eteensä ja sanoi: — En ehtinyt
tarpeeksi pian pelastaa puusotamiestä uunista, jonne kuningatar sen
vihoissaan heitti. Siitä johtuu, että korva paloi pois. — Ellei olisi
ollut näin suuri riemujuhla, olisi Ollin käynyt huonosti. Sillä kukaan
ei koskaan saanut sanoa, että kuningatar erehtyi tai oli väärässä.
Tällä kertaa kuningatar rypisti vain hiukan kulmiaan, mutta ilo voitti
hänen vihansa ja hän hymyili. Prinssit ottivat Ollin keskelleen ja
lennättivät hänet muassaan toisiin huoneisiin. Siellä Olli saisi sanoa
toivomuksensa, jotka kuningas täyttäisi. Vieraat kiiruhtivat perässä.
Mutta kuningas antoi käskyn, että kaikkien asiaankuulumattomien täytyy
siivosti odottaa. Kaikki saavat kyllä aikanaan kuulla päätöksistä.


Ollille kerrottiin kaikki, mitä tätä ennen oli tapahtunut, kuinka
hovimestari nyt istuu rautaisessa tornissa kärsimässä tekojaan.
Kuningas kysyi, tahtoisiko Olli muutkin vihamiehensä saman kohtalon
alaisiksi. Sitä hän ei tahtonut. Päinvastoin hän vaati, että kaikki
vangit oli heti päästettävä vapaiksi. Niin tehtiinkin. Hovimestari
pääsi taas vapaalle jalalle, ja lääkärit, jotka olivat istuneet
pimeässä jo kolmetoista vuotta, pääsivät taas päivänvaloon.


Kun vieraat sitten saivat kuulla Ollin toivomuksista, he tulivat
kaikki hänen luokseen, kiittivät häntä kilvan ja osoittivat kaikkea
kunnioitusta. Ainoa, joka ei sitä tehnyt, oli hovimestari. Hän oli
hirveän kateellinen Ollia kohtaan. Par'aikaa hän tuumi keinoa, millä
päästä Ollin edelle. Silloin hän äkkiä muisti, että hän oli poiminut
metsästä kultapalloja ja muita kalleuksia.


Hovimestari työnsi kaikki syrjään, astui ylpeänä kuninkaan eteen ja
sanoi:


— Kunnia tästä on tuleva minulle, sillä minä olen hankkinut sauvan.


Tämä poika on ainoastaan varastanut minulta taidon. Maatessani vähän


aikaa metsässä tämä poika on monien velhojen avulla varastanut taitoni.


Minä voin sen selvästi todistaa, mutta tämä poika todistakoon, jos voi.




— En voi todistaa muutoin kuin että se, joka omistaa sauvan, voi yksin
pelastaa loihditut, sanoi Olli.


— No niin, mutta minäpä näytän, että olen ollut itse sauvan hankkimassa
ja sieltä saanut kultapalloja. — Hovimestari veti käden taskustaan
ja sanoi: — Tämä kultapallo on siitä todisteena! — Mutta samassa hän
pudotti huudahtaen esineen kädestään. Se ei ollutkaan kultapallo, vaan
tavallinen, harmaa kivimöhkäle! Hänen ainoa ja viimeinen keinonsa oli
mennyt myttyyn.


Hovimestari pyysi anteeksi kuninkaalta sanoen, että tänään kaikki
oli loihdittua. Mutta kuningas oli vihastunut. Hän ei halunnut
pitää hovissaan tuollaista narria! Ja heti paikalla kuningas erotti
hovimestarin virastaan.


Äkkiä kääntyi kaikkien huomio ovelle. Sieltä näytti tulevan joku, koska
väkijoukko hajaantui valmistaen tietä. Heti ilmestyikin sieltä pieni,
mustakiharainen tyttö — Olli tunsi hänet samaksi, jonka oli nähnyt
metsässä kukkavainiolla. Ensimmäiseksi tyttö riensi Ollin luo ja kietoi
kätensä hänen kaulaansa sanoen: — Tässä on Olli, joka on vapauttanut
minut sekä monet muut velhojen vallasta! Kuulkaa kaikki, jotka täällä
olette — Olli se hankki sauvan suurella vaivalla ja vapautti meidät!
Sitten hän kuiskasi Ollille: — Olen odottanut sinua jo kauan kotona,
mutta en malttanut enää, vaan minun täytyi rientää tänne. Tule,
menkäämme kotiin, äiti odottaa meitä!


Kuningas ei päästänyt heitä kuitenkaan heti lähtemään. Hän katsoi
tuikeasti hovimestariin, joka näytti lyyhistyvän riepuna kokoon. Nyt ei
auttanut enää mikään. Hovimestari meni Ollin eteen ja pyysi häneltäkin
nöyrästi anteeksi sanoen, että hän oli tehnyt kaikki kunnianhimossaan,
luullen, että Olli oli helposti petettävissä. Olli antoikin mielellään
kaikki anteeksi ja pyysi kuninkaalta, että hovimestari saisi jäädä
vielä paikalleen. Kuningas, joka ei kieltänyt Ollilta mitään,
suostuikin tähän.


Kuningas pyysi Ollia saapumaan seuraavana päivänä takaisin saamaan
palkkiotaan. Olli lupasikin tulla. Kiittäen nöyrästi lähtivät Olli ja
pikku tyttö juoksemaan kiireimmän kautta kotiin.


Jo veräjällä tuli äiti iloisena heitä vastaan. — Olli, tunsitko
sisartasi? kysyi äiti. — Hän on se, jota olet minun nähnyt alituisesti
surevan. Mutta nyt meillä ei ole enää suruja! Sitten he kolme riensivät
käsikkäin pieneen tupaan, jossa äidin valmistama maukas ateria
vastaleivottuine leipineen heitä odotti.


Olli sai suuren palkinnon. Kuningas lupasi pitää huolen koko perheestä
niin kauan kuin vain yksikin heistä eläisi. Ja milloin Olli vain tekisi
pienimmänkin pyynnön, täytettäisiin se heti paikalla. — Ollilla oli
nyt itsellään oma hevonen. Äiti sai lehmän ja Maiju sai monta suurta
ja pientä nukkea sekä vielä pienen lampaankin, jota hän erityisesti
rakasti. Ja sitä paitsi heillä oli nyt aina riittävästi rusinasoppaa ja
muita Ollin herkkuja.


Tästä lähtien muuttui "Varjojen linna" "Auringon linnaksi". Missään
ei kuningattaren tahdon mukaan saanut näkyä mustaa väriä. Kaikkialla
loisti vain kultaa ja kaikkia iloisia värejä. Tuon tuostakin vietettiin
linnassa suuria juhlia, eikä milloinkaan unohdettu kutsua niihin Ollia
siskonsa ja äitinsä kanssa.


Metsä, jonka reunassa Ollin koti oli, oli sekin muuttunut kokonaan. Nyt
paistoi sinne aurinko täydeltä terältään kirkkaan siniseltä taivaalta.
Kuului lintujen sirkutusta ja käen kukuntaa. Harakkakin uskalsi jo
istahtaa männyn oksalle ja nauraa sydämensä pohjasta taas pitkästä
aikaa.


TARINA VALKOISESTA RUUSUSTA


I.


Komean Ridat-linnan suuressa puutarhassa kasvoi ihana valkoinen
ruusupensas.


Se kasvoi erään linnan sivurakennuksen punaista seinustaa vasten. Näin
ihanaa ruusupensasta ei ollut missään muualla koko siinä suuressa
valtakunnassa. Kaukaa ja läheltä matkusti ihmisiä ihailemaan sitä.
Kukat olivat siinä suuria ja tiheäteräisiä ja nuput painoivat päänsä
kainoina alas.


Ruusupensas kukki koko kesän alusta loppuun asti.


Ridat-linnan omisti vanha, rikas ritari. Hänellä oli poika, joka
alituisesti kierteli valtakuntaa keräten itselleen mainetta ja kunniaa,
sillä kukaan ei osannut ratsastaa niin hyvin ja taitavasti kuin hän.
Sitä paitsi nuorukainen oli harvinaisen kaunis. Usein hän ratsasti
omalla sysimustalla ratsullaan ympäri linnan puutarhaa ajaen sellaista
hurjaa vauhtia, etteivät suuret pensaat, jotka sattuivat hänen eteensä,
häntä vähääkään haitanneet.


Punaisessa sivurakennuksessa asui linnan porttivahti vaimoineen. Heillä
oli ainoastaan yksi tytär. Tämä oli vielä aivan nuori. Heleena oli
hänen nimensä. Hän hoiti ja kasteli ruusupensasta, sillä se oli hänen
omansa.


Tällä ruusupensaalla oli oma, erityinen tarinansa.


       *       *       *       *       *


Eräänä syysiltana oli hirveä myrskyilma. Satoi rakeita ja vettä
vuorotellen. Myrskytuuli puhalsi suoraan synkästä hongikosta, joka
ympäröi linnaa mustan muurin tavoin. Se raivosi hirveällä voimalla
linnan pihalla, nostattaen ilmaan kaikki maassa makaavat kellastuneet
lehdet ja lennättäen niitä suurina pyörteinä sinne tänne.


Oli pilkkoisen pimeä. Vanha vaimoraukka hapuili avojaloin ja ohuissa
ryysyissä vaivalloisesti eteenpäin. Hän saapui linnan ovelle ja pyrki
sisään. Nuorukainen tuli avaamaan, mutta nähdessään vanhan vaimon hän
kiukustui ja pamautti oven kiinni tiuskaisten: — Ei meillä ole tilaa
kaikenlaisille kulkijoille! Yksin, jäsenet kylmästä kangistuneina vanha
vaimoraukka seisoi pimeässä kuunnellen, kuinka tuuli ulvoi hongikossa.


Vaimo suuntasi kulkunsa porttivahdin asunnolle ja kolkutti.
Porttivahdin emäntä kuuli kolkutuksen ja meni avaamaan. Vanha vaimo
uudisti silloin pyyntönsä pyrkien sisään, mutta porttivahdin vaimo,
joka oli tyly ja ilkeä ihminen, ei ollut kuulevinaankaan, vaan sulki
oven. Silloin vanha vaimoraukka lysähti portaille istumaan, keskelle
rajuilmaa.


Nyt hän ei enää jaksaisi eteenpäin. Siinä täytyisi hänen istua, kunnes
kuolisi kylmästä. Äkkiä vaimo veti povestaan valkoisen ruusun, ikään
kuin varmistuakseen siitä, että se vielä oli tallella. Tallella se oli,
ja yhtä ihanana kuin olisi se juuri pensaasta taitettu! Kiireesti hän
pani sen takaisin poveensa, ettei kylmä olisi siihen koskenut ja tuuli
sen lehtiä rapisuttanut.


Samassa aukeni ovi ja vanhus näki nuoren, kauniin tytön ovella. Se oli
Heleena. Lempeästi Heleena tarttui vanhuksen käteen ja käski hänet
sisään.


— Olen saanut äitini jo suostumaan tähän, sanoi tyttö ja ohjasi
vanhuksen sisälle lämpöiseen tupaan.


Seuraavana aamuna varhain vaimo pyysi, että joku tulisi häntä
saattamaan seuraavaan tienhaaraan, joka johti kylään, sillä hän oli
aivan vieras täällä eikä tuntenut tietä. Mutta se oli porttivahdin
vaimon mielestä jo liikaa. — Eikö yösija riittänyt? Pitääkö häntä vielä
lisäksi saatellakin? hän ajatteli kiukkuisena. Heleenasta oli hirveää,
että äiti oli niin tyly. Hän nosti kauniit, rukoilevat silmänsä
äitiin ja pyysi päästä vanhusta saattamaan. Äiti, joka ei koskaan
voinut vastustaa hempeämielistä Heleenaa, suostui tähän, vaikkakin
vastahakoisesti.


Heleenan tukiessa vanhusta he kulkivat yhdessä pitkät taipalet synkän
hongikon halki. Heleena ei ollut itsekään oikein varma tiestä ja oli
monta kertaa vähällä kulkea harhaan.


Kun he saapuivat tienristeykseen, osoitti Heleena vanhukselle tien
kylään ja kysyi, tarvitsisiko vanhus vielä hänen apuaan. Tämä kiitti
ja sanoi, että hän osasi jo yksinkin jatkaa matkaansa. Heleena tarttui
vanhuksen käteen aikoen sanoa hyvästi, mutta vanhus ei päästänytkään
häntä vielä, vaan sanoi:


— Sinä kiltti, pikku tyttönen, minä tahdon palkita sinun
ystävällisyytesi. Sitten hän otti povestaan valkoisen ruusun ja jatkoi:
— Ota tämä onnea tuottava ruusu ja istuta se johonkin lempipaikkaasi,
hoida ja vaali sitä niin, että siitä kasvaa pensas. Mutta varo, ettei
yksikään mies sinun tietesi saa taittaa siitä ruusua eikä nuppua, sillä
silloin pensas kuolee, sinun onnesi särkyy ja ruusun taittajaa kohtaa
tuho.


Jos pensas saa kasvaa rauhassa ja sinä olet saavuttanut onnesi, kuihtuu
pensas ja siihen jää ainoastaan yksi ruusu ja nuppu. Anna tämä ruusu ja
nuppu salaisuuksineen kuolemasi lähetessä sille ihmiselle, jota eniten
rakastat, jotta hänkin saavuttaisi onnensa.


— Mutta jos varovaisuudestasi huolimatta joku kuitenkin taittaisi
ruusun, niin minä autan sinua. Saavu silloin aamulla aikaisin,
ennen auringon nousua Mörkövaaran kallion uloimmalle kielekkeelle
ja ota mukaasi pajusta tehty ohkainen vapa. Huiskuta sitä ilmassa
edestakaisin, niin että syntyy vinkunaa. Silloin olen heti apunasi.


Vanhus ojensi Heleenalle valkoisen ruusun ja siinä olevan nupun.
Heleena otti sen onnellisena vastaan ja kiitti. Samassa vanhus oli
kadonnut. Heleena katseli ihmetellen ympärilleen, mutta ketään ei
näkynyt. Kaikkialla oli hiljaista — ei edes metsä humissut. Varovasti
pitäen valkoista ruusua kädessään hän kiiruhti kotiin päin.


Kotiin päästyään Heleena istutti heti ruusunsa maahan lempipaikkaansa,
tuvan seinustalle. Hän hoiti ja kasteli sitä ahkerasti, ja muutamien
aikojen kuluttua siitä tuli mitä ihanin ruusupensas, joka oli täynnä
suuria, valkoisia ruusuja.


       *       *       *       *       *


On kulunut jo useita vuosia. Ruusupensas versoi ja tuli vuosi vuodelta
yhä ihanammaksi. Kenellekään Heleena ei ollut uskonut salaisuuttaan,
sillä silloin hän olisi voinut kadottaa ihanan ruusunsa.


Mutta eräänä päivänä sattui merkillinen tapaus.


Linnan nuori herra ratsasti tapansa mukaan rajua vauhtia ympäri
puutarhaa. Heleenan juuri kastellessa ruusuaan nuorukainen ajoi
mustalla orhillaan hänen eteensä kuin tuulispää. Heleena säikähti
kovasti. Ratsu pyrki väkisin sotkemaan hänen ruusupensaansa. Heleena
koetti suojella sitä, mutta oli vähällä itse jäädä hevosen jalkoihin.
Silloin nuorukainen hyppäsi alas ratsunsa selästä. Mustat, hiestä
kosteat kiharat valuivat hänen otsalleen. Ruusupensaan nähtyään hän
ihastui, sillä hän ei ollut ennen tarkastanut sitä näin läheltä.
Ihastuksissaan nuorukainen aikoi taittaa siitä ruusun, mutta Heleena
esti sen ja huudahti: — Et saa koskea ruusupensaaseeni! — No, jos en
minä saa koskea siihen, niin taita siitä sitten itse ruusu ja anna se
minulle! — Tyttö kielsi senkin sanoen, ettei hän tahtonut taittaa siitä
ainoatakaan ruusua, sillä pensas ei olisi enää sama kuin ennen. Mutta
nuorukainen ei tyytynyt selityksiin. Itsepintaisena hän osoitti ruusua,
joka tuskin oli vielä nupustaan puhjennut ja joka oli aivan piilossa
ruusupensaan sisässä. — Anna minulle edes tuo nuppu tuolta! — Ei, ei.
Pensaastani en anna taittaa nuppuakaan! huudahti tyttö.


Silloin kohosi puna nuorukaisen kasvoille. Hän suuttui hirmuisesti ja
riuhtaisi vimmoissaan ihanimman ruusun, joka oli pensaassa ylinnä,
hyppäsi ketterästi kuin kissa ratsunsa selkään ja katosi pois.


Heleena kauhistui. Liikkumattomana hän jäi katselemaan nuorukaisen
jälkeen eikä lausunut sanaakaan. Sinne katosi nuorukainen vieden
mukanaan valkoisen ruusun ja samalla hänen onnensa. Heleena peitti
kasvot käsiinsä ja meni katkerasti itkien sisään.


Seuraavana aamuna ruusupensas oli kuollut. Siinä oli ainoastaan yksi
ruusu ja nuppu, joka painoi päänsä surullisena alaspäin.


Juuri samana päivänä oli linnassa melua ja hämminkiä. Nuori herra
oli kadonnut tietymättömiin ja vanha ritari oli siitä äärettömästi
huolissaan. Hän kuulutti kaikkialla koko valtakunnassa, voisiko kukaan
antaa jotakin tietoa hänen pojastaan. Heleena meni heti ritarin luo ja
kertoi hänelle kaikki, mitä oli tapahtunut. Silloinkos ritari suuttui!
Heleenan tuli vanhempineen muuttaa heti paikalla pois hänen linnastaan!
Heleena koetti kyllä kaikin tavoin selittää asiaa ja rukoili
rukoilemalla, ettei hänen vanhempainsa tarvitsisi muuttaa, kun he
olivat jo niin vanhoja. Mutta mikään ei saanut ritarin vakavaa päätöstä
horjumaan, koska Heleena, hänen käskyvaltansa alainen, oli kieltänyt,
ettei hänen poikansa saisi ottaa ruusua omasta puutarhastaan! Sitä
ritari ei voinut sallia.


Heleena vanhempineen sai muuttaa pois komeasta Ridat-linnasta. Se oli
ensimmäinen suuri onnettomuus ruusun katoamisen jälkeen. Heleena ei
ollut koskaan ennen ollut niin onneton kuin nyt.


II.


Muutamia viikkoja oli jo kulunut ilman minkäänlaisia muutoksia.


Eräänä iltana vieraan pirtin loukossa istuessaan tuli Heleenan mieleen,
mitä vanha vaimoraukka oli hänelle sanonut muutamia vuosia takaperin
antaessaan ruusun. Hän muisti tarkalleen vaimon sanat: — Saavu ennen
auringon nousua Mörkövaaran uloimmalle kielekkeelle. — Ehkä vanhus
vielä elää ja voi auttaa häntä. Jännittyneenä Heleena odotti seuraavaa
aamua. Hän ei malttanut nukkua yhtään, vaan jo melkein keskiyöllä nousi
vuoteeltaan hiljaa, vanhempiensa tietämättä, ja lähti taivaltamaan
Mörkövaaralle päin.


Ulkona oli sumuista ja kosteaa. Kaikkialla oli aivan hiljaista ja yön
hämäryys lepäsi seutujen yllä. Heleena saapui kapealle polulle, joka
vei Mörkövaaralle ja lähti kulkemaan sitä myöten yhä pimenevään ja
sakenevaan metsään. Tuntui kaamealta kulkea näin ypö yksin keskellä
yötä. Pieninkin risahdus sai hänet kauhusta hätkähtämään. Heleena lähti
juoksemaan. Mitä kauemmaksi hän juoksi, sitä tiheämmäksi tuli metsä.
Lopulta metsä oli niin tiheää, ettei taivasta näkynyt juuri ollenkaan
puiden latvojen lomitse.


Pitkän aikaa kuljettuaan Heleena saapui jyrkän ja huimaavan korkean
vuoren juurelle. Hän alkoi kavuta rinnettä ylös. Se oli äärettömän
vaikeata, sillä kallio oli kovin jyrkkä eikä Heleena tahtonut saada
mistään kiinni. Monta kertaa petti jalansija ja hän oli syöksyä
alas, mutta lopulta hän pääsi kuitenkin Mörkövaaran laelle. Tuntui
uhkarohkealta astua uloimmalle kielekkeelle, sillä se oli kovin kapea
ja pitkä. Mutta täytyi uskaltaa ruusun tähden.


Ensin Heleena istuutui kuitenkin vähäksi aikaa lepäämään, kunnes tulisi
aamupuoli. — — —


Yht'äkkiä Heleena oli seisaallaan ja hereillä. Hän säikähti kovasti
luullen nukkuneensa liian kauan, sillä päivä oli jo valkenemassa. Hän
oli ollut niin väsynyt, että oli nukahtanut, vaikka oli ajatellut vain
hiukan levähtää. Nyt oli toimittava nopeasti. Muutaman hetken perästä
nousisi aurinko, koska sumu oli jo hälvenemässä ja päivä yhä valkeni.
Mutta hän olikin unohtanut pajukepin! Siis kiireesti alas sellaista
etsimään! Siitä koitui uusi vaiva, mutta eihän haittaa, jos hän vain
ehtisi ennen auringon nousua.


Kauan ei kestänytkään, ennen kuin Heleena oli jälleen Mörkövaaran
laella. Rivakasti hän astui kielekkeelle ja heilutti pajukeppiään niin
että vinkui. Silloin Heleena näki suuria mustia lepakoita lentelevän
ympärillään. Ne asettuivat kielekkeen päähän istumaan. — Pian niiden
joukkoon ilmestyi vanha vaimoraukka, joka oli antanut Heleenalle
ruusun. Heleena kirkaisi ilosta. Vanhus asetti käden suulleen viitaten
Heleenaa vaikenemaan, mutta kirkas auringonsäde sattui Heleenaa
silmiin. — Liian myöhään! vaikeroivat lepakot, ja näky oli kadonnut.


Yksin seisoi Heleena kallionkielekkeellä, kuten kaikki olisi ollut vain
harhanäkyä. Aurinko nousi yhä korkeammalle ja Heleenan oli pakko mennä
takaisin kotiin ja palata uudelleen seuraavana aamuna.


Seuraavalla kerralla Heleena oli varovaisempi. Hän ei ummistanut
hetkeksikään silmiään koko yönä. Heti kun aamu valkeni, hän meni
kallionkielekkeelle ja alkoi vinguttaa pajukepillään ilmassa. Samassa
yölepakot alkoivat taas lennellä hänen ympärillään ja istuutuivat
kielekkeen päähän. Vanha vaimo ilmestyi siihen kuten edelliselläkin
kerralla, se vain erona, että hän nyt oli vihaisen ja ankaran näköinen.
Vanhus astui aivan Heleenan eteen. — Sinä varomaton tyttö, saatoit
eilen henkeni vaaraan! Mutta unohtakaamme se nyt ja ryhtykäämme asiaan!


Vanhus kysyi, mitä varten Heleena oli tullut hänen luokseen. — Olen
kadottanut ruusun ja haluaisin saada sen takaisin. — Vanhus näytti
tuumivaiselta ja sanoi sitten: — Tahdotko välttämättömästi saada sen
takaisin? — Kyllä tahtoisin, vastasi Heleena. — Oletko valmis kärsimään
ruusun tähden? kysyi vanhus taas. — Olen, vastasi tyttö. — No,
koettakaamme sitten.


Vanhus vihelsi kimeästi. Yölepakot asettuivat kaikki riviin kielekkeen
reunalle isommasta pienempään. Vanhus kutsui yhden lepakoista luokseen,
käänsi sen korvat nurinpäin ja käski sen istua hiljaa. Sitten hän
meni Heleenan luo, käänsi pienellä puikolla hänen silmänsä nurin ja
pisti korviin pienet teräsrenkaat. Heleena voihkaisi tuskasta. — Älä
säikähdä, lapseni! Sinun täytyy kestää vielä paljon enemmän. Minä vain
autoin sinua vähäisen, ettet näkisi kaikkea ja kuulisi kaikkea, mitä
ympärilläsi tapahtuu. — Istupas nyt sitten tuon lepakon selkään, niin
pääsemme matkaan! — Heleenaa kummastutti vanhuksen käsky, sillä eihän
pieni lepakko jaksaisi häntä kantaa. — Istu, istu! kiirehti vanhus, —
meillä ei ole aikaa hukattavaksi.


Heleena totteli. Lepakko suureni äkkiä, jopa siitä tuli paljon suurempi
kuin Heleena itse. — Hei, eteenpäin, Jim! mutta varovasti, ettet pudota
tyttöstä! komensi vanhus istuutuen samalla itsekin lepakon selkään,
ja niin he lähtivät matkaan. Vanhusta ja Heleenaa kantavat lepakot
lensivät edellä ja pikkulepakot jäljessä. — — —


Kaukaa usman takaa kiilsi komea palatsi. Lepakot hiljensivät
vauhtiaan. — Jim, läntiselle ristikkoportille! komensi vanhus.
Lepakko kääntyi hiukan vasemmalle alkaen samalla laskeutua. He olivat
jo aivan lähellä linnaa. Linnan ympärillä oli puutarha, johon johti
kaksi porttia. Läntinen portti oli musta, idänpuoleinen valkea.
Kummankin portin edestä vei kaunis puistotie itse linnaan, jossa oli
samoin kaksi ovea, lännen puolella musta ja idän puolella valkoinen.
Linnan kummankin oven yläpuolella kohosivat suippopäiset tornit kohti
korkeutta.


Lepakot lensivät läntisen ristikkoportin eteen ja vanhus ja Heleena
laskeutuivat maahan. Lepakot pienenivät taas entiselleen. —
Järjestyksessä riippumaan ullakkoni orteen, että olette tarvittaessa
heti saapuvilla! Heti paikalla, Jim! komensi vanhus ja astui mustasta
portista puutarhaan.


Portin pieleen oli kirjoitettu jotakin valkoisilla kirjaimilla. Heleena
luki:


    Ken astuu Portista Murheen


     tähän tuskien synkkään tarhaan


    ja kestää loppuhun asti,


    hän Onnen on löytävä parhaan. —


     Vaan ken jos Portista astuu


    eikä kestä loppuhun saakka,


    sen tuhatta suuremmaksi


     vain kasvaa tuskainsa taakka!




Vanhus huomasi Heleenan pelon ja sanoi: — Älä pelkää, tyttöseni, vaikka
tämä portti onkin musta! Ei se merkitse kuolemaa, vaan kärsimystä.
Joka astuu tästä portista sisälle puutarhaan ja Sumupalatsiin, saa
kärsiä paljon. Mutta joka kärsii valittamatta ja rohkeasti, pääsee
valkoisen portin kautta ulos. — Kalpeana Heleena vetäytyi taaksepäin. —
Tyttöseni, nyt on myöhäistä peräytyä! Seuraa siis minua rohkeasti!


Heleena seurasi arkana vanhusta. He kulkivat pitkin tietä, jonka
kummallakin puolella kasvoi mustia orvokkeja ja suuria, tummia
havupuita, jotka varjostivat tien hämäräksi. Tie päättyi ja he
saapuivat suurten, mustien pylväiden eteen. Pylväiden takana oli mustat
portaat, jotka johtivat korkealle, pyöreäholviselle ovelle. Ovikin
oli musta. — Astu sisään, lapseni! sanoi vanhus ja osoitti porttia.
Heleena katsoi hämmästyneenä vanhukseen — portaathan olivat pelkkää
sumua, eihän niille voinut astua! — Astu, tottele! käski vanhus hiukan
ankarammin. Heleena totteli, ja ihmeekseen hän astui sumuportaita
niinkuin oikeitakin portaita.


Kesti nousta, ennen kuin he olivat päässeet portaitten yläpäähän. Siellä
vanhus osoitti ovea ja käski Heleenan astua sisään. — Tämä on kamarisi.
Vietä aikasi, miten tahdot, mutta saavu heti, kun huudan, sinua. Tästä
lähtien tulee sinun heti totella, kun käsken, sillä tottelemattomuuden
värekin kasvoilla voi saattaa perikatoon.


Huone, johon Heleena tuli, oli kokonaan läpinäkyvä. Katto, seinät
ja lattia olivat ikään kuin hienoimmasta lasista. Kamarin kussakin
nurkassa katon rajassa roikkui lepakko. Huoneessa oli jäätävän kylmä ja
siellä kierteli kummallisia tuulia. Alhaalla näkyivät mustat orvokit
ja tummat havupuut. Siellä oli merkillisen tyyntä — puiden oksat eivät
ollenkaan liikkuneet. Huoneessa sen sijaan alkoi tuulla yhä kovemmin.
Ilmavirta kiersi kummallisesti Heleenan ympärillä tuntuen aluksi
selvimpänä jaloissa. Sitten se kohosi hiljaa ylöspäin pyörien yhä, ja
sitä mukaa kuin ilmavirta kohosi, katosivat Heleenan jalat näkyvistä.
Hän koetti käsillään jalkojaan. Ne olivat jäljellä kuten ennenkin,
vaikka niitä ei voinut nähdä. Ilmapyörre kohosi yhä, kunnes Heleena
tunsi olevansa kokonaan sen sisässä.


Silloin kuului ulkoa vanhuksen käskevä ääni. Heti Heleena meni ovelle.
— Hyvä on, että olet jo valmiina! Nyt lähetän sinut matkaan. Olet
näkymätön ja Jim voi vaaratta kuljettaa sinut tarkastuspiireihini. —
Sitten vanhus ohjasi Heleenan ullakkokamariin, komensi yhden lepakoista
alas, asetti sen eräälle ulosjohtavalle luukulle ja käski Heleenan
istuutua sen selkään. Heleena istuikin ja heti suureni lepakko. — Nyt
te lennätte etsintäretkelle! Katselkaa tarkasti ympärillenne ja etsikää
huolellisesti valkoista ruusua! Siis eteenpäin, Jim! Ensimmäiseen
tarkastuspiiriini! Toimikaa nopeasti, sillä matkanne saa kestää
ainoastaan yhden päivän! Ole varovainen, Jim, ettet pudota tyttöstä!


Vanhus kosketti lepakkoa, joka heti lähti lentoon ullakkoikkunasta.


III.


Kauan he lensivät huimaavan korkealla. Heleenan oli vaikea hengittää,
sillä he olivat paljon yläpuolella pilvien. Kaukaa heidän edessään
häämötti jotakin tummaa. Lähemmäksi tultuaan Heleena huomasi sen
suureksi, mustaksi ukkospilveksi. Se oli hirmuisen sankka ja salamat
singahtelivat siellä ristiin rastiin. Heleenaa alkoi peloittaa,
kun lepakko lensi suoraan sinnepäin. Sillä ei näyttänyt olevan
aikomustakaan kääntyä sivulle. Heleena osoitti silloin mustaa pilveä ja
pyysi lepakkoa kääntymään sivulle. — Suoraan eteenpäin on käsky mennä!
Joka vaaraa välttää, se vaaraan menee! vastasi lepakko. Suuri salama
leimahti ja kuului hirveä jyräys. — Kestä, kestä, huusi lepakko, — pian
olemme perillä! — Heleena ummisti silmänsä ja puristi kätensä lujemmin
lepakkoon. Taas leimahti ja jyrähti! Heleena ja lepakko hävisivät
mustaan pilveen.


Hetken kärsimysten ja kauhistusten jälkeen he saapuivat perille.
— Missä me olemme? kysyi Heleena. — Ilmojenhaltija Ryppynenän
valtakunnassa. Hän on hyvin ilkeä mies. Saamme olla varuillamme,
ettei hän saa meitä kiinni. — Ehkä löydämme täältä valkoisen ruususi.
Tarkasta hyvin joka paikkaa, mutta älä poikkea tieltä. Jos löydät
ruusun, puhalla silloin tähän pilliin kaksi kertaa, jos taas joudut
vaaraan niin yhden kerran. — Samalla lepakko ojensi Heleenalle pillin,
lentäen omalle suunnalleen etsimään ruusua.


Heleena lähti kulkemaan kapeata polkua toiseen suuntaan. Kaikki hänen
ympärillään oli valkoista. Kukat, puut ja eläimet — kaikki olivat
valkoisia. Heleena kulki tarkastaen joka paikkaa, mutta missään
ei näkynyt valkoista ruusua. Äkkiä hänen kasvonsa kirkastuivat ja
ihastuksen huuto pääsi hänen huuliltaan. Kaukana hänen edessään kasvoi
valkoinen ruusupensas jonkin valkean sivurakennuksen seinustalla.
Heleena lähti juoksemaan oikaisten suoraan yli vainioitten. Pahaa
aavistamatta Heleena riensi eteenpäin. Hän ei ollenkaan huomannut
hämähäkinverkkoa, jonka suuri valkoinen hämähäkki oli kutonut kahden
koivun väliin. Hämähäkinseitit tarttuivat hänen kasvoihinsa, mutta
Heleena pyyhkäisi ne kädellään pois ja riensi ruusupensasta kohti.


Heti kun hämähäkin verkko oli rikkoutunut, älysi Ryppynenä, että joku
oli tunkeutunut hänen valtakuntansa rajojen sisäpuolelle. Tyytyväisenä
hän hiveli takkuista partaansa ja myhäili itsekseen: — Onpa syöttini
erinomainen! Taas saan yhden kuin tyhjää!


Heleena kumartui tarkastamaan pensasta. Silloin hän vasta huomasi,
etteivät ruusut olleetkaan valkoisia, vaan hiukan kellertäviä. Etäältä
katsottuina kukat olivat näyttäneet aivan valkoisilta. Pettyneenä
Heleena kääntyi takaisin.


Kauhukseen hän näki edessään inhottavan olennon. — Erehdys, tyttöseni!
irvisti Ryppynenä. — Tunnen sinut, vaikka oletkin näkymätön! Minun
viholliseni, Sumupalatsin valtiatar, on tehnyt sinut näkymättömäksi,
mutta saan minä sinut sittenkin kiinni! — Ryppynenä alkoi hapuilla
ympärilleen. Onneksi Heleena muisti pillinsä ja puhalsi siihen heikosti
yhden kerran. Heti ilmestyi noidan selän taakse lepakko. Heleena juoksi
ketterästi noidan ohitse ja istuutui lepakon selkään. Lepakko levitti
siipensä ja kohosi ilmaan.


Huomattuaan Heleenan paon Ryppynenä juoksi kiukkuisena asuntonsa
ullakkokamariin ja manasi esiin vihaisimman myrskyn, mitä koskaan oli
ollut.


Heti alkoivat tuulet puhaltaa lentäjiä vastaan, niin että he eivät
tahtoneet mitenkään päästä eteenpäin. Rakeet roiskuivat vasten Heleenan
kasvoja, salamat singahtelivat ja vihurituulet puhalsivat ja ulvoivat
kauheasti. Heleena luuli jo joutuneensa tulimereen. Lepakko alkoi
vaikeroida. Sen siivet eivät tahtoneet enää kannattaa eikä matka
lyhentynyt juuri ollenkaan. Toivoa piti yllä enää se, ettei Ryppynenän
ilmapiiriä kestäisi kauan, ja ulkopuolelle omaa piiriään se ei voinut
valtaansa ulottaa.


Äkkiä tuli aivan tyyni. Vihdoinkin he olivat saapuneet Ryppynenän
valtakunnan ulkopuolelle. Kauan oli matka kestänyt, sillä myrsky oli
heitä kovin hidastanut. Heidän täytyi jo kiirehtiä, sillä päivä alkoi
kohta kulua loppuun.


Ajoissa he kuitenkin saapuivat Sumupalatsille. Mutta molemmat, sekä
lepakko että Heleena, olivat jo niin väsyksissä, että jaksoivat töin
tuskin liikkua päästyään ullakkoikkunasta sisään. Jim-parka oli jo
aivan sairas. Nöyränä se meni kuitenkin roikkumaan omalle paikalleen
ullakkokamarin orrelle.


Kotvasen kuluttua saapui vanhuskin ullakkokamariin. — Olipa kerrassaan
hyvä, että saavuitte aikanaan takaisin, hän mumisi hiljaa. — Jim,
löysittekö mitään? hän kysyi sitten. Lepakko lensi alas orreltansa
ja vastasi: — Emme mitään, vaikka kuinka etsimme! Moneen vaaraankin
jouduimme. Kaksi vältimme kuitenkin hyvin, mutta kolmas oli saattaa
meidät perikatoon. — Mitkä vaarat saitte kestää? kysyi vanhus taas. —
Ensiksi mennessämme sattui ukkospilvi eteemme, se oli polttaa meidät.
Sitten oli Ryppynenällä viritettynä ansa, joka ilmoitti meidän olevan
siellä. Viime hetkessä pääsimme sieltä kuitenkin pelastumaan. Kolmas ja
vaikein, johon olimme hukkua, sattui tulomatkalla. Huomattuaan meidän
paenneen, Ryppynenä manasi myrskyilman meidän jälkeemme. Lentäminen oli
raskasta ja tavattoman hitaasti pääsimme eteenpäin. — No, hyvä näinkin,
virkkoi vanhus. — Mene nyt, Jim lepakkoni, lepäämään orrellesi! Ja
sinä, tyttöseni, tule pois mukaani!


He menivät alakertaan ja vanhus johdatti Heleenan eräästä ovesta
sisään. — Jätän sinut nyt tänne vähäksi aikaa, hän sanoi ja sulki oven.


Heleena huomasi olevansa tällä kertaa tilavassa, kauniissa huoneessa.
Huonekaluja ei näkynyt kuin muutamia harvoja. Keskellä huonetta oli
kolmikulmaisella puukorokkeella suuri nojatuoli. Se oli päällystetty
tummanvihreällä sametilla. Monimutkaisine koristuksineen se näytti
upealta kuin kuninkaallinen valtaistuin. Kummallakin puolella sitä
paloivat lamput, jotka tummanvihreine varjostimineen antoivat huoneelle
miellyttävän, rauhallisen hohteen. — Heleena, joka oli matkasta lopen
väsynyt, meni tuolin luo ja istuutui. Suloiselta tuntui lepo näin
komeassa tuolissa, jonka pehmeyteen hän melkein kokonaan vaipui. — — —


Ulkoa kuului vanhuksen ääni. Heleena heräsi ja juoksi ääntä kohti.
Ovi aukeni ja vanhus tarttui hänen käteensä. — Ole rohkea, lapseni!
sanoi vanhus, — nyt sinä olet levännyt, mutta nyt sinulta kysytään
kestävyyttä! Muista, että lannistuminen on häviön merkki. Ainoastaan
kestävästi kärsien löydät ruusun ja saavutat onnesi.


Reippaasti Heleena puristi vanhuksen kättä ja sanoi päättävästi: —


Tässä on käteni, tahdon olla rohkea ja kärsiä pelkäämättä.




IV.


Aamuaurinko nousi suurena ja punaisena. Huimaavan korkealla avaruudessa
purjehti pienen pieni musta pilkku.


Siellä lensivät Heleena ja lepakko uudelle etsinnälleen.


Tällä kertaa ilma oli aivan tyyni. Meren kohdalla alkoi vasta tuulla.
Selälle tultua lepakko teki äkkinäisen kulman alaspäin kiitäen suoraan
mereen.


Heleena kuuli selvästi, kuinka meri kohisi heidän allaan, mutta ei
vähääkään pelännyt. Tästä lähin hän ei pelkäisi enää mitään. Hän ei
pakenisi mitään kärsimyksiä, kunhan vain löytäisi ruusun!


Parissa silmänräpäyksessä olivat Heleena ja Jim pudonneet mereen, ja
suuri harmaa hyökyaalto peitti heidät alleen.


Heleena tunsi, kuinka viileä merivesi huuhteli hänen kasvojaan. Meri
kohisi ja valitteli myrskytuulen kourissa. Lepakko äänteli hiljaa.
Yhden kerran se vielä voihkaisi ja sen jälkeen Heleena ei kuullut enää
mitään. Hän tunsi vaipuvansa hitaasti alaspäin. Henkeä ahdisti. Vihdoin
hän tunsi allansa pohjan.


Heleena lähti haparoimaan eteenpäin tunnustellen käsillään ympärilleen.
Hänen kätensä sattuivat johonkin kylmään, limaiseen… kuului sihinää
ja sakeaa mutaa ryöppysi hänen kasvoilleen, niin että henki kokonaan
salpaantui. Hän haparoitsi uudelleen ja tapasi taas jotakin, mutta kävi
samalla tavalla kuin edelliselläkin kerralla. Lopulta hän ei koskenut
enää mihinkään, puristi vain kätensä nyrkkiin ja istui hiljaa. Vähän
ajan kuluttua kysyi matala ääni:


— Pelkäätkö, yläilmojen asukas? — En! vastasi tyttö. Samassa tarttui
suuri limainen käsi hänen käteensä ja Heleena kuuli saman matalan äänen
sanovan:


— Seuraa! — Hän nousi heti ja seurasi olentoa, vaikka tuntui ilkeältä
pitää kiinni sen liejuisesta kädestä.


Jonkin ajan perästä olento päästi Heleenan käden, ja hän kuuli suuren
muurioven paukahtavan takanaan kiinni. Samalla hetkellä hän huomasi
seisovansa vihertävän hämärässä huoneessa. Ympärillään hän ei nähnyt
ketään.


Ylhäällä kuului suhinaa ja lepakko ilmestyi Heleenan eteen. — Olemme
päässeet perille, sanoi lepakko. — Nuo olennot tuolla meren pohjalla
näkivät, että sinä et pelännyt mitään, mitä ympärilläsi tapahtui ja
päästivät sinut tänne. Minä olen tullut tänne toista tietä heidän
huomaamattaan. Nyt lähden etsimään ruusua. Odota tässä, kunnes palaan.
Jos näet jotakin peloittavaa, niin älä näytä säikähdystäsi äläkä huuda.
Ainoastaan täten onnistumme. Minä tulen kohta! — Samalla kuului pieni
suhahdus ja lepakko oli kadonnut.


Aika kului kulumistaan. Huoneessa oli aivan hiljaista. Tuli yhä
hämärämpää. Hiljaisuus alkoi kammoksuttaa Heleenaa. Lepakko oli
luvannut palata pian, mutta mitään ei kuulunut. Olikohan tapahtunut
jokin onnettomuus? Heleena istuutui pieneen nurkkaukseen odottelemaan
ja torkahti sinne.


Äkkiä kuului kimeä kirkaisu. Heleena hypähti pystyyn. Huone oli tullut
pimeäksi eikä hän nähnyt ketään. Sama sydäntä vihlova kirkaisu kuului
uudelleen ja sen jälkeen seurasi karkeaa naurun pärinää. Heleena ei
käsittänyt mitään.


Samassa aukeni ovi vastakkaiselta puolelta ja sisään astui soihtujen
valossa kolme rumaa olentoa. Heleena tarkasti niitä ja huomasi, että
niillä oli hirveän suuret ja tylpät nenät. Kaljut päät vasemmalle
kallellaan ne linkuttivat hitaasti eteenpäin. Ensimmäinen heistä oli
lihavin ja lyhin ja raahasi perässään jotakin. Toiset, jotka seurasivat
jäljessä, olivat hiukan isompia ja kantoivat käsissään soihtuja.
— Heleena kalpeni ja ummisti silmänsä. Ensimmäisellä oli oikeassa
kädessään valkoinen ruusu. Heleena kuuli olennon puhuvan matalalla
äänellä: — Jättäkäämme hänet tähän, hän on elävä enää vain muutaman
hetken. — Minä olen voittanut, se jatkoi sitten ja kohotti ruusun
silmiensä tasalle oikein sitä tarkastellakseen.


Kuului suhinaa ja Heleena näki lepakon lentävän huoneessa edestakaisin.
Hiljaa, kenenkään huomaamatta, se lensi ensimmäisen olennon luo,
sieppasi siltä äkkiä valkoisen ruusun ja hävisi hämäryyteen. Olennot
tulivat raivoihinsa. Ne ottivat huoneen nurkasta pitkiä ruokovapoja
ja alkoivat niillä ahdistaa lepakkoa. Kuului hiljainen vingahdus, ja
jotakin putosi Heleenan jalkojen juureen. — Se oli Jim-parka. — Ota,
ota! se sanoi hiljaa, — piilota… älä anna… olen kuolemaisillani! —
Heleena otti lepakolta pienen valkoisen ruusun, piilotti sen poveensa
ja otti lepakon syliinsä. Se pieni raukka oli saanut rintaansa haavan
ja vapisi tuskasta. Heleenaa alkoi itkettää. — Jim, Jim, kuoletko sinä?
kuiskasi Heleena. — Kuolen! vastasi lepakko ja jatkoi katkonaisesti: —
Vasemmalla… ovi… tässä pilli… puhalla… yl… häällä…


Samalla se liikahti hiukan ja jäi sitten hiljaa makaamaan. Heleena
huomasi, että Jim oli kuollut, ja alkoi itkeä hiljaa.


Olennot hosuivat yhä vavoillaan. He eivät olleet huomanneet, että
lepakkoon oli sattunut. Pian he kuitenkin väsyivät ja asettivat
ruokovavat nurkkaan, poistuen kiukkuisina huoneesta.


Heleena nousi ja meni katsomaan maassa makaavaa. Siinä oli Ridat-linnan
nuorukainen! Silmät kiinni hän makasi siinä, kasvot naarmuissa ja
verisinä. Heleena otti nuorukaisen pään käsiensä väliin ja puhdisti
kasvot hiljaa ja hellävaroen esiliinallaan.


Nuorukaisen silmät aukenivat ja hän katsoi kummastuneena Heleenaan. —
Rauhoitu, sanoi Heleena, — me lähdemme pois kotiin! — Nuorukainen näkyi
käsittävän tämän ja koetti nousta, mutta voimat pettivät ja hän vaipui
takaisin lattialle. Heleena meni tarkastamaan huonetta. Ympärillä oli
kosteat kallioseinät, eikä missään voinut erottaa ovea hämäryyden
takia. Hän haparoitsi kädellään joka seinää ja löysi vasemmalta
puolelta oven, kuten lepakko oli sanonut. Heleena kiiruhti takaisin
nuorukaisen luo ja ponnistaen viimeisetkin voimansa kantoi hänet ovelle.


Vielä kerran Heleena meni lepakon luo. Siinä makasi urhoollinen
Jim-raukka kuolleena, samassa asennossa, johon hän oli sen jättänyt.
Heleena otti sen syliinsä, silitti sitä hiljaa ja kuiskasi: — Hyvästi,
Jim, me emme koskaan enää tapaa toisiamme! Sinä annoit elämäsi kahden
ihmisen onneksi! Sitten hän laski lepakon takaisin lattialle, ja
kirkkaat kyynelet valuivat hänen poskilleen.


Heleena kiiruhti ovelle, aukaisi sen ja astui ulos kantaen sylissään
nuorukaista.


Heidän eteensä avautui nyt suuri, vedenalainen maailma. Oli melkein
pimeää, eivätkä he erottaneet edessään muuta kuin pitkän, kapean tien.
Yhdessä he lähtivät taivaltamaan tietä myöten. Se kiemurteli kapeana
vuoren rinnettä. Vaivalloista oli kulku, sillä nuorukainen oli vielä
niin heikko, että hän Heleenan tukemanakin jaksoi kulkea vain vähän
matkaa kerrallaan. Onnettomuudeksi he kadottivat pimeässä vielä tienkin
näkyvistään, ja kun ei muuta neuvoa ollut, he istahtivat kallion
juurelle lepäämään.


Ympärillä oli hiljaista ja pimeää. Missään ei näkynyt, ei kuulunut
mitään. Ainoastaan jossakin kaukana liikkui jokin harmaa, epämääräinen
olento äänettömänä eteenpäin häviten jälleen.


Heidän siinä istuessaan alkoi kaukaa näkyä punertavaa valoa. Se läheni
lähenemistään tullen samalla voimakkaammaksi. Ihmetellen Heleena ja
nuorukainen katselivat valoa eivätkä ymmärtäneet, mitä se oikein oli.
Mutta kun valo vielä läheni, he näkivät suuren kalan, jonka päälaella
oli lyhty. Lyhty levitti valoa ympärilleen niin, että molemmat kulkijat
saattoivat selvästi erottaa tien. Kala pysähtyi ja katseli vuorotellen
nuorukaista ja Heleenaa, kääntyi sitten pois ja liukui hiljalleen tietä
ylöspäin. Heleena ja nuorukainen näkivät parhaaksi seurata kalaa,
joka valaisi tietä. He kulkivat nyt suoraan vuoren rinnettä ylöspäin.
Mitä korkeammalle he nousivat, sitä valoisammaksi tuli tie. Kun tuli
kylliksi valoisaa, hävisi kala ja samalla loppui tiekin.


He olivat tulleet meren pinnalle. Mutta minne päin mennä? He olivat
pienellä kalliolla, ja ympärillä lainehti rannaton meri. Silloin
Heleena muisti pillin, jonka lepakko oli hänelle antanut. Hän puhalsi
siihen, ja heti alkoi ilmassa näkyä lepakoita, jotka lentelivät
kalliota kohti. Ne laskeutuivat kivelle ja Heleena ja nuorukainen
asettuivat lepakoiden selkään. Nämä levittivät siipensä ja kohosivat
ilmaan kantamuksineen.


V.


Oli jo ilta. Aurinko oli laskemaisillaan ja sen viimeiset säteet
punersivat merta ja taivaanrantaa. Nuorukaista peloitti, sillä he
lensivät vinhaa vauhtia, ja hän oli sellaiseen kyytiin tuiki tottumaton.


Ei kestänyt kauan, ennen kuin Heleenan tarkka silmä näki kaukaa
Sumupalatsin häämöttävän. Tornit kimmelsivät auringon ruskossa ja linna
suureni suurenemistaan heidän sitä lähetessään.


He saapuivat perille. Lepakot laskeutuivat maahan ja jättivät
nuorukaisen ja Heleenan seisomaan lumivalkoisen portin eteen.
Kummallakin puolella porttia oli yhtä valkoiset marmorimuurit,
jotka ympäröivät palatsia. Muurin yli kaareutui suuria, reheviä
ruusupensaita. Niiden oksat olivat täpötäynnä valkoisia ruusuja, niin
että ne kukkien ylenmääräisestä painosta vaipuivat alas valkoiselle
marmorimuurille vielä enemmän ruusuja puhjetakseen.


Heleena ja nuorukainen olivat ihastuksissaan. Koettaessaan avata
porttia he huomasivat siinä kirjoituksen:


    Ken taipui taakkansa alle


     ja kärsien kuormaansa kantoi


    ja Onnensa saavuttaakseen


    kaikk' uhrasi, kaikkensa antoi,


     hän kautta Valkean Portin


    saa käydä sisälle tarhaan


    ja sieltä myötänsä viedä


     nyt Onnen kaikista parhaan.




Heleena ja nuorukainen katsoivat toisiinsa ihmetellen ja ihastuksissaan.


Samassa avautui portti ja vanha vaimo astui heidän eteensä tarkastaen
heitä kumpaakin: — Vai niin, tekö siinä? En uskonut teidän vielä
palaavan. — Astukaa nyt sitten sisään, lapsukaiseni! — Samalla
hän hymyili Heleenalle, mutta nuorukaista hän katsoi kylmästi ja
läpitunkevasti, ikään kuin muistuttaen hänelle jotakin. Nuorukainen
kalpeni ja jäi katsomaan vanhusta silmiin. Sitten hän purskahti äkkiä
itkemään ja sanoi: — Olin kerran tyly ja kova sinua kohtaan, kun
ajoin sinut linnani ovelta myrskyn selkään. Anna minulle anteeksi!
— Vanhuksen piirteet pehmenivät ja hän sanoi: — Hyvä on, että sinä
tunnet minut. Ja vielä parempi, että muistat tylyn käytöksesi vanhaa
vaimoraukkaa kohtaan ja pyydät anteeksi. Mielelläni minä unohdan
kaikki ja annan anteeksi, sillä sinä olet saanut jo kylliksi kärsiä
ajattelemattomuutesi tähden.


Nuorukainen tarttui nöyränä ja kiittäen vanhuksen käteen, ja vanhus
johdatti hänet Sumupalatsiin. — He kulkivat pitkin kaunista tietä,
jonka kummallakin puolella kasvoi valkoisia ruusupensaita, täynnä
puhkeamaisillaan olevia nuppuja. Linnan valkoisten marmoriportaitten
kummallakin puolen kasvoi vaaleansinisiä orvokkeja ja valkoisia
lehdokkeja.


He astuivat Sumupalatsin suureen saliin, joka oli niin upea ja täynnä
kultaa ja kalleuksia, että Heleena ja nuorukainen jäivät sanattomina
seisomaan ja ihmettelemään. Vanhus pyysi Heleenaa kertomaan matkasta.
Sen tämä tekikin ja kertoi alusta alkaen. Kertoessaan Jimin kuolemasta
täyttyivät vanhuksen silmät kyynelillä ja hän sanoi: — Pikku Jim, sinä
täytit uskollisesti tehtäväsi etkä kuitenkaan saanut ansaitsemaasi
palkkaa!


Heleena otti povestaan valkoisen ruusun, joka oli yhtä puhdas
ja vahingoittumaton kuin olisi se äsken poimittu, ja ojensi sen
vanhukselle. Hän otti sen iloisena vastaan ja sanoi: — Heleena, sinä
olet antanut kaikkesi alttiiksi onnesi tähden ja siksi sinä sen
saavutat. — Palatkaa nyt kotiin, sillä teitä odotetaan!


Heleena ja nuorukainen lähtivät nyt Sumupalatsista vanhuksen
saattamina. He kulkivat samaa tietä, jota olivat tulleetkin.
Aamuauringon sarastus näkyi jo taivaan rannalla, ruusut puhkesivat
nupustaan ja ihana tuoksu täytti ilman.


Kun he olivat tulleet valkoiselle portille, sanoi vanhus heille hyvästi
toivottaen runsasta onnea, ja niin istuutuivat nuorukainen ja Heleena
vielä kerran lepakoiden selkään. Lepakot kohosivat ilmaan ja lähtivät
lentämään yli avaruuksien.


Puolenpäivän aikana he vihdoinkin saapuivat Ridat-linnalle. Jätettyään
Heleenan ja nuorukaisen pienen sivurakennuksen edustalle lepakot
lähtivät jälleen lentoon kadoten pian näkyvistä.


Porttivahdin pieni, punainen tupa näytti ihan kuolleelta.
Ruusupensaassa ei ollut ainoatakaan kukkaa, ei nuppuakaan. Heleena
katseli surullisena pensasta. Nuorukainen kysyi ihmeissään, miksi
ruusupensas ei kukkinut, vaikka se ennen oli ollut täynnä ruusuja.
Heleena kertoi alusta alkaen, miksi hän ei ollut antanut ruusua ja
miksi he saivat muuttaa pois. Silloin nuorukainen kiivastui omaa ja
isänsä tyhmyyttä ja huudahti: — Noille kunnon ihmisille korvataan vielä
kaikki heidän kärsimänsä paha kaksinkertaisesti! — Hän otti Heleenaa
kädestä, puristi sitä hellästi ja sanoi: — Kiitos, Heleena ja hyvästi!
Huomenna tapaamme isäni linnassa. Ota vanhempasi mukaan! He erosivat.


Suuri ilo syntyi Ridat-linnassa, kun nuori ritari palasi. Vanhan isän
riemulla ei ollut rajojakaan!


Yhtä suuri ilo oli myös Heleenan vanhemmilla, kun saivat takaisin oman
tyttärensä, ainoan, jota he rakastivat maailmassa. — Samana päivänä
tuli kutsu linnan ritarilta, että Heleena vanhempineen heti muuttaisi
takaisin entiseen asuntoonsa. Tätä kutsua he riemulla noudattivatkin.


Seuraavana päivänä oli Ridat-linnassa suuret pidot. Vanha ritari,
jonka ankaruus ja ylpeys näytti nyt kokonaan muuttuneen hellyydeksi
ja lempeydeksi, otti itse vastaan Heleenan vanhempineen parhaimpina
ystävinään. Linnan suuressa salissa he istuivat kaikki yhdessä
pitopöydän ääressä, johon kannettiin mitä erilaisimpia ruokalajeja niin
paljon, ettei Heleena koskaan ollut sellaista nähnyt.


Pöydässä pyysi vanha ritari poikaansa kertomaan alusta asti kaikki
seikkailunsa. Hän suostuikin mielellään isänsä pyyntöön ja kertoi:


— Riuhtaistuani raivoissani Heleenan ruusupensaasta ihanimman ruusun
ponnahdin ratsuni selkään ja kannustin siinä silmänräpäyksessä täyttä
karkua eteenpäin, ilman mitään päämäärää. Kiinnitin ruusun rintaani
ratsuni yhä kiihdyttäessä vauhtiaan. Vähän aikaa annoin sen vapaasti
juosta, mutta kun huomasin, että vauhti yhä kiihtyi, koetin hillitä
sitä kaikin voimin, sillä meno alkoi tulla aivan huimaavaksi. Mutta
ratsuni ei totellut. Mitä enemmän kiristin ohjaksista, sitä hurjemmaksi
vauhti kiihtyi. Jouduin aivan epätoivoon, sillä olin pudota ratsun
selästä. Metsät, vuoret, niityt ja järvet vilahtelivat ohitseni
kirjavina kuvina ehtimättäni edes erottaa niitä selvästi toisistaan.
Maisemat muuttuivat vieraiksi ja yhä vimmatummin lensi orhini. Äkkiä
oli edessä meri. Luulin, että ratsu nyt pysähtyisi, mutta ei — yhä
kiihtyi vauhti ja se laukkasi suoraan mereen! Koetin heittäytyä
satulasta, mutta huomasinkin, että se oli mahdotonta. Tultiin syvään
veteen ja vähän ajan kuluttua vajosin ratsuineni syvyyteen. Kauhusta
menetin tajuntani enkä tiedä, mitä sitten tapahtui…


Jännittyneinä kuuntelivat ympärillä olevat nuorukaisen kertomusta. He
eivät tahtoneet voida uskoa, että hän oli ilmielävänä tuossa heidän
keskellään.


— Ja sitten… kuinka sitten kävi? kysyi ritari.


— Kun sitten heräsin, en tiennyt, missä olin. Ensimmäinen
näky avattuani silmäni oli hirmuinen! Ympärilläni oli suuria,
jättiläismäisiä eläimiä. Ne olivat hiukan kalan muotoisia ja
pitkäpyrstöisiä. Kidat olivat ammollaan, ja sieltä pistäytyi esiin
teräviä myrkkyhampaita. Silmät olivat nyrkin kokoiset ja roikkuivat
ulos päästä kuin säkit. Otsassa oli kaikilla kaksi sarvea. Pedot
makasivat liikkumattomina, ainoastaan säkkisilmät pyörivät sinne tänne.
Sitten ilmestyi eteeni kolme inhottavaa olentoa, jotka saivat minut
kauhusta jähmettymään. Ne lähestyivät linkuttamalla ja päät kallellaan.
Ensimmäinen huomasi ruusuni, hyökkäsi kimppuuni ja riisti sen minulta.
Sitten se pyöri ja hyppeli ihastuksissaan, ulisten ja vinkuen
inhottavasti. Olento näytti tuntevan valkoisen ruusun salaisuuden,
josta minulla ei silloin vielä ollut aavistustakaan. Se tuli uudelleen
eteeni ja kysyi: — Pelkäätkö, yläilmojen asukas? — Minä olin kokonaan
kauhun vallassa enkä kyennyt edes vastaamaan. Olento kysyi uudelleen.
En taaskaan vastannut. Silloin se suuttui, linkutti edessäni olevan
pedon luo ja kiskaisi sitä säkkisilmästä, jolloin minä sain silmilleni
sakeata mutaa, niin että olin tukehtua.


Heleena oli koko ajan istunut hiljaa ja kuunnellut tarkkaavana, mutta
nuorukaisen kertoessa pedoista häntä alkoi värisyttää — hän ymmärsi
olleensa samassa paikassa. Mutta samalla Heleena tunsi itsensä
onnelliseksi, että kaikki oli jo ohi.


Nuorukainen jatkoi:


— Ihminen pelkää! huusi olento samalla ja irvisti hyvillään. Kaikki
olennot kävivät minuun käsiksi ja raastoivat minut pimeään tyrmään.
Sitten ne poistuivat ja minä jäin pimeyteen yksinäni. En ole vieläkään
selvillä, montako yötä ja päivää siellä makasin, mutta ikuisuudelta
se tuntui. — Toisinaan olennot tulivat luokseni ja raahasivat minut
suurempaan huoneeseen ja utelivat yhtä ja toista ruususta. Mutta kun en
tiennyt muuta kuin että olin ottanut sen väkisin toisen pensaasta, ne
hakkasivat minua ruokosauvoilla niin, että menetin tajuntani.


— Tajuihini tultuani seisoi Heleena edessäni. Luulin näkeväni
harhakuvan, jonka kadottua joutuisin taas olentojen ruoskittavaksi.
Kaikki oli kuitenkin totta, ja Heleena toimi nopeasti meidän molempien
pelastukseksi. Nyt olemme tässä molemmat. Ja minun pelastukseni on
yksinomaan Heleenan ansiota.


Samalla nuorukainen katsoi Heleenaan, joka koko kertomuksen ajan oli
innokkaasti seurannut jokaista nuorukaisen sanaa ja ilmettä. Heleena
painoi päänsä kainona alas, niinkuin puhkeamassa oleva valkoinen ruusun
nuppu.


Juhlaa oli vietetty iltaan asti. Molemminpuolisten kiittelyjen ja
hyvästelyjen jälkeen Heleena lähti vanhempineen kotiinsa. He olivat
taas onnellisempia kuin pitkään aikaan.


       *       *       *       *       *


Tänään tuntui aurinko paistavan kirkkaammin ja lämpöisemmin kuin
koskaan ennen. Taivas oli heleän sininen ja ilma ihmeellisen tyyni.
Heleena seisoi taas ruusupensaansa vieressä, joka oli kuin ihmeen
kautta puhjennut täyteen kukoistukseensa, ja kasteli sitä tapansa
mukaan. Nuorukainen ratsasti puutarhassa mustalla orhillaan kuten
ennenkin. Hän ohjasi Heleenan luo ja hyppäsi alas satulasta.
Kiitollisena ja onnellisena nuorukainen otti Heleenaa kädestä ja pyysi
häntä vaimokseen. Heleena katsoi nuorukaista onnesta säteilevin silmin
ja mitään puhumatta taittoi pensaastaan ihanimman, juuri puhjenneen
valkoisen ruusun, ja kiinnitti sen vastauksen asemesta nuorukaisen
rintaan.


Seuraavana aamuna ruusupensas oli kuollut. Siinä oli ainoastaan yksi
ruusu ja nuppu, joka painoi päänsä somasti alaspäin.


Heleena oli saavuttanut suurimman onnensa.


HUKKASAAREN SALAISUUS


I.


Keskellä aavaa valtamerta oli muinoin korkea, mereen äkkijyrkkä
kalliosaari. Se oli niin jyrkkärantainen, että sinne pääsy näytti
melkein mahdottomalta. Siellä ei kasvanut ainoatakaan kasvia. Koko
saari oli vain paljas, suuri kallio.


Usein olivat merimiehet koettaneet päästä tutkimaan tätä kolkkoa
saarta, mutta se oli aina äkkiä kadonnut heidän ollessaan enää vain
muutaman sylen päässä siitä. Samalla he olivat usein nähneet taivaalla
pyrstötähden, mutta sekin oli aina heti kadonnut.


Merimiehet kertoivat, että saarella lenteli aina kummallisia,
sysimustia lintuja ristiin rastiin. Ne eivät olleet ollenkaan
tavallisten lintujen näköisiä. Niillä oli pitkät roikkuvat jalat ja
suuret korvat. Sellaisia lintuja merimiehet eivät olleet nähneet
missään muualla.


Toisinaan heidän purjehtiessaan saari oli taas selvästi näkyvissä. —
Jos saari näkyi, se oli onnen merkki, eikä silloin tarvinnut pelätä
haaksirikkoa. Mutta jos se katosi, oli odotettavissa hirmumyrsky,
haaksirikko tai jokin muu suuri onnettomuus.


Tämän suuren valtameren rannalla oli pieni kaupunki. Kaupungiksi sitä
tuskin olisi voinut sanoa, sillä siinä ei ollut upeita rakennuksia eikä
palatseja, vaan ainoastaan huonoja, rappeutuneita hökkeleitä. Katujen
sijasta oli kapeita, likaisia kujia.


Erään tällaisen likaisen syrjäkujan varrella, aivan kaupungin laidassa,
asui mies ja vaimo. He olivat jo aivan vanhoja ihmisiä. Heillä oli
nuori kasvattipoika, josta ei kukaan tietänyt, kenen se oli ja mistä he
olivat sen saaneet.


Yleisesti kerrottiin, että nämä vanhat ihmiset olivat ilkeitä ja
osasivat noitua. Kerrottiin, että he olivat noituneet pois vaikeita
tauteja vaatien palkakseen kymmenen pisaraa muutaman päivän vanhan
lapsen verta. Se oli jo hirveätä! — Ihmiset kertoivat vielä, että noita
olisi käyttänyt kasvattipoikaansa jollakin tavoin hyödykseen. Tätä ei
nähty juuri koskaan ulkona, paitsi silloin, kun hän sattui olemaan
noidan asioilla. Poika oli kaunis, mutta tavattoman kalpea ja laiha.
Tuskin hän näytti elävältäkään.


Myöhään eräänä iltana poika istui pimeässä komerossaan. Aurinko oli jo
aikoja sitten laskenut. Hän odotti, että kello olisi tullut 12. Noita
oli käskenyt hänen, tornin kellon lyödessä kahtatoista, paljastamaan
oikean käsivartensa, puhkaisemaan valtimon ja laskemaan siitä kymmenen
veripisaraa pieneen pikariin. Tämä ei peloittanut poikaa, sillä hän oli
siihen tottunut. Entinen haava ei ollut vielä ehtinyt parantua umpeen,
ennen kuin se jo täytyi puhkaista uudelleen.


Palda — niin poikaa nimitettiin — mietti keinoa, millä päästä
pakenemaan noidan luota. Ulos hän ei voinut mennä, sillä noita oli
pitänyt huolen ovien lukitsemisesta. Vielä oli vähän aikaa, ennen
kuin kello löisi kaksitoista. Hän ehti siis vielä tutkimaan ovet. Ne
olivat kiinni. Hän tuli sen huoneen ovelle, jossa noita par'aikaa
oleskeli. Sieltä kuului hillittyä puhelua. Palda painoi korvansa
lähelle ovenrakoa ja kuunteli. Noita siellä puhui akkansa kanssa. —
Ei kelpaa, ei… liian vanha… täyttää pian viisitoista vuotta…
Silloin hän ei enää kelpaa meille… täytyy tukkia hänen suunsa…
viedä Hukkaluolaan… siellä saa olla, kunnes kuolee… en voi laskea
muuanne. — Palda kauhistui. Hän oli kuullut tarpeeksi. Nyt ei hukata
silmänräpäystäkään! Viimeinen keino oli lähteä karkuun vaikka mistä!
Muutamia minuutteja oli enää jäljellä. Palda ryntäsi ikkunan luo,
aukaisi sen hiljaa, vapisevin käsin, peläten tulevansa yllätetyksi,
hyppäsi alas ja lähti kiireesti juoksemaan kaupunkiin.


Oli yö. Kaikkialla vallitsi hiljaisuus ja ikkunoista oli tulet
sammutettu. Sykkivin sydämin Palda juoksi pimeässä eteenpäin, minkä
ennätti, ilman määrättyä suuntaa. Hän kuuli tornikellon lyövän
kaksitoista kumeaa lyöntiä. Tämä puistatti Paldaa. Jokainen kellon
kumahdus oli kuin ruoskan isku hänen selkäänsä ja hän joudutti yhä
vimmatummin juoksuaan. Kohta noita oli saapuva noutamaan hänen
vertansa. Hui, kuinka ukko julmistuu, lähtee ajamaan häntä takaa ja
varmaan saavuttaakin hänet. Melkein tajuttomana pelosta poika joudutti
yhä juoksuansa. Hän oli kuulevinaan jo askeleitakin jäljessään!
Eteenpäin, eteenpäin! — Mutta minne päästä piiloon? Noidalta ei kukaan
voinut piiloutua!


Palda oli saapunut jo kaupungin toiseen laitaan asti. Meren ranta tuli
näkyviin. Kaukaa rannalta tuikki pieni tuli. Se virkisti Paldan mieltä.
Vihdoinkin hän tapasi jonkun ihmisen, jonka suojaan pääsisi!


Rannalla oli suuri kaksimastoinen laiva, joka oli juuri lähdössä
merelle. Palda hyppäsi siihen viime hetkessä ja kaatui väsymyksestä
pyörtyneenä laivan kannelle.


       *       *       *       *       *


Noita oli mennyt Paldan huoneeseen täsmälleen kellon lyötyä. Mutta
huoneessa ei ollut ketään. Hirmuiseksi muuttui silloin noidan muoto!
Hän puristi kätensä niin lujasti nyrkkiin, että inhottavan pitkät
kotkankynnet tunkeutuivat lihaan. Vihasta kirkuen ja ulvoen hän
kiiruhti noitakammioonsa ja asettui noitakaappinsa eteen tarkastamaan,
missä karkuri oli. Hän näki, että Palda juoksi keskellä pimeää
kaupunkia. — Ahaa, hän ajatteli, — saanpa sinut kiinni! — Samalla hän
väänsi erästä viisaria suuntakellossa. — Juoksepas nyt sitten vaikka
suoraan laivaan! Sitten kyllä itse huolehdin, mihin sinut saatan.
Suoraan Hukkaluolaan!


Sitten noita otti kaapista suuren lasisen tähden, vei sen toiseen
huoneeseen, istui sen selkään akkansa kanssa ja lausui pari sanaa,
jolloin tähti kohosi katon läpi taivaalle. Siellä se leimahti
kirkkaaksi pyrstötähdeksi ja lähti kiitämään merelle päin Hukkasaarta
kohti.


       *       *       *       *       *


Pitkän ajan kuluttua Palda heräsi laivan keinumiseen. Hän katseli
unisena ihmetellen ympärilleen. Hän ei voinut käsittää, minne oli
joutunut. Monta nuorta miestä seisoi hänen ympärillään katsellen häntä
tutkivasti. Palda kysyi miehiltä, missä hän oli. He selittivät hänelle
tarkoin, kuinka hän oli juossut keskellä yötä laivan kannelle ja
pyörtynyt siihen. Laivamiehet olivat sitten nostaneet hänet ja vieneet
nukkumaan pieneen hyttiin. Ensin he olivat jättäneet hänet yksin, mutta
olivat sitten kuulleet hytistä kauheaa huutoa ja rientäneet katsomaan.
Palda oli riuhtonut hirveästi ja huutanut katkonaisia sanoja. — Annan
pisaran verta! Ei vielä!… myöhäistä… voi! — Sitten hän oli levännyt
hetkisen hiljaa, mutta vähän ajan kuluttua ponnahtanut äkkiä pystyyn
ja huutanut: — Auttakaa, auttakaa! — Sitten Palda oli vaipunut jälleen
voihkaisten vuoteelleen. Hiukan aikaa siinä maattuaan hän oli avannut
silmänsä ja herännyt.


Palda muisti nyt, että hän oli nähnyt hirveää unta. Hän oli yhä
istuvinaan pienessä huoneessaan noidan luona, odottaen kellon lyöntiä.
Äkkiä hän oli päättänyt karata. Mutta hän ei ollut ehtinyt kuin ikkunan
luo, kun tornikello löi kaksitoista. Samassa noita oli hyökännyt sisään
noutamaan vaadittuja veripisaroita. Nähdessään Paldan yrittävän paeta,
noita oli kauheasti raivostunut. Silmät vihasta ulos pullistuneina ja
kasvot viheriäisinä se oli huutanut ja mylvinyt hirmuisesti: — Poika,
miksi et tehnyt sitä, mitä sinulta vaadin! Vaadin sinulta sydänyöllä
vuodatettuja veripisaroita etkä antanut niitä! Nyt olet ansainnut
kuoleman! — Samalla noita oli levittänyt hirveät kämmenensä ja
hyökännyt Paldan kimppuun kähisten: — Missä ovat kymmenen veripisaraa?
Vastaa!


Tähän Palda oli herännyt. Hänen sydämensä sykki vieläkin rajusti
äskeisen hirveän unen vuoksi. Hän näki vieläkin noidan pullistuneet
silmät elävinä edessään.


Aamulla nousi aurinko punaisena keränä näköpiirin takaa. Palda istui
hytin ikkunan ääressä nojautuen hiukan eteenpäin. Nyt hän oli keskellä
valtamerta vapaana ja onnellisena! Tänne hän oli aina toivonut. Nyt
hänen toivonsa oli toteutunut. — Palda ei aavistanut, että noita oli
hänet tänne johtanut saadakseen hänet uudestaan käsiinsä.


Päivällä Palda meni merimiesten luo ja kertoi heille, kuka hän oli
ja mistä oli tullut. Lopuksi hän pyysi saada jäädä kokonaan laivan
palvelukseen. Merimiehet kuuntelivat tarkkaavasti Paldan kertomusta.
Sitten he katsoivat ihmeissään toisiinsa eivätkä puhuneet mitään.
Tämä oli siis sen ilkeäksi tunnetun noidan kasvattipoika. Merimiehet
näyttivät oikein karttavan Paldaa, sillä epävarmahan tuollainen mies
aina on. Mutta kun hän pyytämällä pyysi saada jäädä, he lupasivat
lopulta, Palda kun ei näyttänyt pahankuriselta, vaan oli päinvastoin
rehellisen ja nöyrän näköinen.


Monta päivää oli kulunut. Palda istui taas eräänä iltana pienessä
hytissään. Hän katseli, kuinka aurinko hiljaa laski ja meri peittyi
harmaisiin utuverhoihin. Silloin Palda huomasi, että pieni musta
lintu seurasi laivan jäljessä. Ihmeellistä, ettei hän ollut sitä
ennen huomannut! Se ei ollut kertaakaan levähtänyt laivan mastossa,
sillä silloin hän olisi sen huomannut. Palda meni ulos kutsumaan
sitä, sillä eiköhän pikkuista linturaukkaa jo väsyttänyt. Hän seisoi
kannella houkutellen lintua laivaan. — Annapa olla! — lintu lähestyi
lähestymistään, se näytti kesyltä. Se laskeutui melkein Paldan pään
tasalle. Kohta hän ylettyisi siihen käsillään. Palda kalpeni ja
kirkaisi! Hän oli pyörtyä. Lintu pakeni äkkiä. Palda istuutui kannella
olevalle penkille. Hyi, oliko hän sairas, vai kummittelivatko ne
hirveät silmät yhä hänen edessään? Ne olivat niin kostonhaluiset, tuon
linnun silmät, ja aivan samanlaiset kuin hän oli unissaan nähnyt. Oliko
se harhanäky vai mikä? Palda oli ihan kalpea säikähdyksestä.


Merimiehet olivat kuulleet Paldan huudon ja riensivät kannelle.
Palda selitti, että hän oli vain hiukan säikähtänyt erästä lintua,
ei muuta. — Lintua säikähtänyt! ihmettelivät miehet. — Olemme kohta
sillä paikalla, jossa saamme nähdä suurempiakin ihmeitä. — Palda ei
ymmärtänyt heidän puhettaan ja pyysi miehiä selittämään, mitä he noilla
ihmeillä tarkoittivat. Miehet istuutuivat piiriin ja vanhin heistä
alkoi kertoa: — Huomenillalla olemme valtameren keskellä. Siellä
on saari, jonka ohi me purjehdimme. — Sitten hän kertoi saaresta
kaikenlaisia ihmeellisiä asioita, kuinka siellä lentelee kummallisia
lintuja, kuinka saari toisinaan katoaa ja kuinka sen läheisyydessä
tapahtuvat useimmat haaksirikot. Palda kuunteli tarkkaavasti, mutta ei
tahtonut kuitenkaan uskoa merimiesten kertomuksia.


Seuraavana iltana Palda istui laivan kannella ja katseli merelle. Oli
jokseenkin tyyni. Mietteissään Palda seurasi, kuinka kuu vuorotellen
sukelsi pilviin ja pulpahti taas esiin muutaman hetken kuluttua. Näytti
siltä kuin pilvi ja kuu olisivat olleet kilpasilla toistensa kanssa.
Kuu koetti kurkistaa joka pilvenrakosesta, vaikkapa edes toisella
silmällään, ikään kuin kiusoitellakseen pilveä. Pilvi taas näytti
tahtovan kaikin mokomin sulkea kuulta näköalan merelle ja koetti
hattaroillaan peittää sen leveätä naamaa.


Tätä kilpaleikkiä Palda seurasi kauan aikaa, ja huomaamatta laiva
saapui aivan Hukkasaaren kohdalle. Nyt oli hyvä tilaisuus tarkoin
katsella tätä ihmeellistä saarta, sillä koskaan merimiehet eivät
olleet päässeet sitä näin lähelle. Saari oli Paldan mielestä hyvin
synkän näköinen. Ei siellä näkynyt ainoatakaan elävää olentoa. Ja mikä
oli vieläkin ihmeellisempää — yksikään kirkas valonsäde ei päässyt
tunkeutumaan saarelle, sillä saaren ja taivaan välillä oli suuri musta
varjo, joka esti valon tunkeutumasta lävitse.


Kotvasen kuluttua laiva kääntyi saaren toiselle sivustalle. Ilma oli
melkein tyyni ja laiva eteni hiljaista vauhtia. Mutta hiljaa! Mitä
sieltä kuuluikaan? Palda nousi seisomaan ja kurottautui eteenpäin
tarkemmin kuullakseen. Hän kuuli saaresta kirkkaan, sointuisan äänen
laulavan jotakin surullista säveltä. Hän erotti muutamia säkeitä:


    Ei päivä tänne paista,


    Ei kuulu linnun ääni…




Sitten sanat muuttuivat epäselviksi ja lopuksi Palda erotti vielä
muutaman sanan:


    Oi, pelastuksen päivä,


    Sa etkö koskaan koita?




Koskaan Palda ei ollut kuullut niin ihanaa laulua! Se hiljeni
vähitellen ja taukosi lopulta kokonaan. Sankka sumu laskeutui saaren
eteen ja saari oli kadonnut.


Palda pinnisti katsettaan paremmin nähdäkseen, eikö saarta tosiaankaan
enää ollut. Ei, sitä ei ollut! Palda katsahti samalla taivaalle. Se oli
kokonaan tasaisen synkkä.


Palda kiiruhti hyttiin ilmoittamaan merimiehille näkemäänsä.


Miehet tulivat kaikki kannelle. Tosiaan — saari oli kadonnut! Miehet
kalpenivat pelosta. He tiesivät, että se merkitsi varmaa perikatoa.


II.


Miehet palasivat takaisin hyttiin. Heidän mielestään myrsky ei
kuitenkaan voisi puhjeta tänä yönä, sillä ilma oli hyvin tyyni. Taivas
näytti tosin hiukan liian synkältä. Se teki miehet rauhattomiksi
ja epäröiviksi. Joku outo aavistus valtasi heidän mielensä. Palda
etenkin oli rauhaton, sillä hänen päässään pyörivät kaikki tapahtumat,
aivan alusta asti. Jos pieninkin risahdus kuului, hän hypähti heti
pamppailevin sydämin vuoteesta. Hän ei saanut unta silmiinsä. Hän
odotti vain jännittyneenä — ei hän itsekään tiennyt mitä — ja häntä
peloitti kauheasti.


Oli keskiyö. Palda ei ollut kertaakaan vielä ummistanut silmiään.
Silloin kuului ylhäältä kapteenin komentohuuto: — Kaikki kannelle! —
Nyt se siis tapahtuu! ajatteli Palda peloissaan, ja kiiruhti muiden
mukana kannelle. Kapteeni seisoi siellä kalpeana ja osoitti pohjoista
kohti. Merimiehet kauhistuivat ja vetäytyivät askelen taaksepäin. Voi
laupias taivas! hirmumyrsky oli tulossa! Pohjoisessa oli taivas musta
ja meri raivosi ja ärjyi julmasti! Vihurinpuuskat kiitivät etelää kohti
ja myrsky valloitti yhä suurempaa alaa.


— Nyt ei yksikään pelastu, ellei heti paikalla ryhdytä tarmokkaisiin
varokeinoihin! Pumput käyntiin! Kukin mies asettukoon paikalleen ja
tehköön tehtävänsä viimeiseen asti! Muistakaa, mitä olen sanonut! —
Ellei joku tottele heti kun käsken, minä ammun hänet paikalla! Valmiina!


Kapteeni komensi varmalla, melkein vihaisella äänellä ja antoi kullekin
määrätyn tehtävän. Pelokkaina miehet asettuivat paikoilleen. Kukin
ajatteli vain omaa henkeään, ja ainoastaan pakolla, ampumisen uhalla,
he tottelivat kapteenin käskyjä.


— Palda toiseksi pumppuamaan! Joko olet valmiina, poika? Varo itseäsi,
ellet tee hyvin tehtävääsi!


— Valmiina olen ja teen minkä voin! vastasi Palda, joka oli jo saanut
rohkeutensa takaisin.


Suuria ukkospilviä vyöryi taivaalle ja ne sakenivat yhä. — Ellemme saa
apua, olemme pian kaikki kuoleman omia! huusi kapteeni jo toivottomana.
Hätälippu nostettiin mastoon ja merkkilaukauksia ammuttiin. Mutta
mitään vastamerkkejä ei näkynyt synkästä yöstä. Yht'äkkiä alkoi sataa
rankasti, kylmä pohjatuuli vinkui mastoissa yhä vihaisemmin ja aallot
myllersivät vaahtoharjaisina.


Meri ja taivas näyttivät ikään kuin kilpailevan, kumpi uhkaavammalta
näyttäisi ja suuremman myrskyn nostaisi. Taivas synkistyi, salamat
singahtelivat ja koko avaruus jylisi, kaiku kieri pitkin taivaan
kaarevaa kantta ja häipyi meren raivoisaan pauhuun. Joka kerta, kun
salama leimahti, se valaisi laivan kannen ja merimiesten kalpeat
kasvot, joista kuvastui kauhu ja kuoleman pelko. Jokaisen jyrähdyksen
jälkeen meri pauhasi hetkisen yksinään, mutta sitten satoi taivas
sankan kuuron rakeita ja jäitä, jotka ropisivat laivan kannelle
ponnahtaen takaisin korkealle ilmaan. Rakeitten pauhu ja roiskuminen
oli niin tavatonta, ettei kapteenin komennushuutoja tahtonut kaiken sen
keskeltä parhaimmallakaan tahdolla erottaa.


Kaikki merimiesten ponnistukset näyttivät olevan turhia. Laiva keikkui
aalloilla kuin lastu. Se kohosi tummien, vaahtopäisten aaltovuorien
harjalle vaipuen samassa hetkessä jälleen niin syvälle niiden
helmaan, että aallonharjat olivat mastonhuippujen tasalla. Taas se
kohosi harjalle ja laskeutui jälleen syvyyteen. Vesi virtasi kohisten
laivan kannella. Miehet pumppusivat minkä ennättivät, mutta yhä uutta
vettä syöksyi sisään. Palda oli toimessa koko ajan melkein epätoivon
vimmalla. Hän tahtoi ponnistaa kaikki voimansa, jotta voitaisiin
pelastua. Ei hetkeäkään hukkaan, ei silmänräpäystäkään! Laiva
heittelehti sinne tänne. Kaikki ohjaus oli turhaa. Laiva ei totellut
enää peräsintä, vaan ajautui pois oikeasta suunnasta. Myrsky painoi
sitä yhä enemmän tuulen alle. Miehet alkoivat väsyä. Kapteeni huomasi,
että ainoa, joka vielä rohkeasti ja innolla toimi, oli Palda. Hänen
tarmonsa näytti vain kasvavan sitä mukaa kuin myrsky yltyi. Hän huuteli
miehille jo komentosanojakin.


Tuli suuri hyökyaalto ja pyyhkäisi yli laivan kannen jatkaen matkaansa
meren ulapalle. Yksi miehistä oli poissa. Aalto oli pyyhkäissyt hänet
mennessään. Kapteeni katsoi kauhuissaan. Muutamat miehet ryhtyivät
heti pelastuskeinoihin. Pelastusrengas heitettiin mereen, mutta siitä
ei ollut apua, sillä pimeässä oli mahdotonta erottaa hukkuvaa meren
kuohujen keskeltä. Silloin tällöin salamain leimahtaessa miehet näkivät
vilahdukselta toverinsa, joka turhaan ponnisteli aaltojen raivoa
vastaan. Aallot olivat vieneet hänet jo kauas laivasta ja kun taas
välähti salama, miehet näkivät vain rannattoman, villinä kuohuvan meren.


Kauhea räjähdys kuului! Salama oli iskenyt etumastoon ja kaatanut sen
silmänräpäyksessä. Paksut tervaköydet olivat katkenneet kuin hiukset
ja purjeet paiskautuneet riekaleina laivan kantta vasten. Maston
taittuessa oli raakapuu iskenyt Paldaa päähän. Hän makasi tajuttomana
laivan kannella. Miehet kantoivat hänet suojaan pieneen hyttiin.


Kapteeni huomasi kauhukseen, että viimeinen hetki oli käsissä. Toinen
masto ei enää yksinään jaksanut kestää myrskyn raivoa. Se taipui
tuulen kourissa kuin ohut vapa. Tervaköydet katkesivat ja masto kaatui
romahtaen. Perämies jäi sen alle ja menetti silmänräpäyksessä henkensä.
Loppu oli käsissä, mastot maassa ja purjeet riekaleina siellä täällä.


Myrskyämistä jatkui yhä ja kaikki irralliset esineet laivan kannella
vierivät sinne tänne, kunnes uusi aalto löi yli kannen ja vei niistä
osan mukanaan. Pirstoutuneita tavaroita ja lasinsirpaleita oli
ylt'ympärinsä.


Silloin ilmestyi tummia lintuja laivan ympärille. Yksi niistä asettui
kokkaan istumaan. — Linturaukat tulevat nekin suojaan, tuumi kapteeni,
— vaikka ei meistä suojaa ole, itsekin juuri hukumme.


Silloin he kuulivat äänen kokasta:


— Yksi on liikaa, yksi on liikaa!


Kaikki merimiehet katselivat ihmeissään toisiinsa.


— Yksi on liikaa! kuului uudelleen. — Yhden on erottava joukosta, sillä
yksi on liikaa!


— Kuka meistä on liikaa? kysyi kapteeni.


— Tulkaa lähemmäksi, katsokaa minuun, kyllä se itsensä ilmaisee, joka
on liikaa! sanoi lintu.


Kaikki astuivat lähemmäksi.


— No, kuka meistä on liikaa? kysyi kapteeni. — Meistä ei ole yksikään
liikaa, sillä meitä on juuri niin paljon kuin pitääkin.


— Te ette ole kaikki tässä, vastasi lintu, — yksi on poissa ja yksi on
sittenkin liikaa!


— Palda! huudahti kapteeni tuskin kuuluvasti, — voi sitä onnetonta
poikaparkaa!


Palda haettiin kannelle. Merimiehet taluttivat hänet linnun eteen,
sillä Palda oli vielä heikko ja lopen väsynyt. Tuskin hän oli ehtinyt
linnun eteen ja katsahtanut siihen, kun hänen kasvonsa kalpenivat ja
parkaisten hän kaatui merimiesten käsivarsille.


— Siinä on se yksi, joka on liikaa lastissa! kirkui lintu. — Katsokaa,
kuinka sen omaatuntoa kaivertaa! Ei ole muuta neuvoa kuin liika lasti
heti pois laivasta, jos tahdotte pelastua! Liika on aina liikaa!
Toimeen heti, ennen kuin uppoatte! Mereen tuo lurjus!


— Paldako mereen! huusi kapteeni kauhuissaan, — tuo kunnon poika, joka
on urhoollisin ja parhain joukossamme! Ei, ei, se on erehdys, suuri
erehdys!


— Erehdys se ei ole! Tehkää pian, mitä käsken ja heittäkää poika
mereen, sillä ettekö näe, kuinka pohjoisesta vyöryy myrsky tänne päin?
Te olette silloin kuoleman omia kaikki! huusi lintu.


Kapteeni oli tuskissaan ja painoi käden otsalleen huokaillen raskaasti.
Täytyikö hänen komentaa miehiä heittämään tuo pieni, urhoollinen
poika meren kuohuihin? Hän katsoi Paldaan, joka seisoi kalpeana erään
merimiehen tukemana.


— Pian, pian! kirkui lintu.


Miehet kävivät käsiksi Paldaan.


— Seis! Paldaa ei heitetä mereen! kielsi kapteeni. Hän on urhoollisesti
täyttänyt tehtävänsä!


— Sitten saatte hukkua kaikki. — Ettekö näe, mitä pohjoisesta tulee?


Toimikaa nopeasti, jos aiotte pelastua! sanoi lintu ivallisesti.




Miehet katsoivat pohjoista kohti.


— Jäitä!


— Niin, vieläkö haluttaa vitkastella?


— Palda mereen! huusivat merimiehet ja tarttuivat kapteenin
vastustuksista huolimatta kalpeaan poikaan ja heittivät hänet laidan
yli kuohuihin.


Lintu pyrähti lentoon rääkkyen pilkallisesti:


— Syyttömän miehen heititte mereen! Nyt saatte mennä itse perässä!


Salama välähti! Sen valossa merimiehet näkivät kauhukseen, kuinka
suuret, harmaat jääkappaleet ryntäsivät aaltojen mukana heitä kohti.
Tuskin merimiehet olivat ehtineet saada pelastusrenkaat käsiinsä,
kun jääkappaleet paiskautuivat laivaa vasten. Räiskyi, kolahteli ja
ritisi… vene murskautui pieniksi kappaleiksi, ja miehistö vaipui
aaltoihin.


Lintu oli heidät pettänyt. — — —


Kun tuuli oli tyyntynyt ja meri laannut pauhaamasta, ajelehti siellä
täällä sen rauhallisella pinnalla lankunkappaleita ja airoja, toiset
niistä katkenneita.


III.


Pitkän ajan kuluttua Palda tuli tuntoihinsa. Hän oli tavattoman
kankea. Hän ei voinut liikuttaa ainoatakaan jäsentä — ei edes aukaista
silmiäänkään sen vertaa, että olisi saattanut nähdä, missä oli. Hän
makasi hiljaa ja liikkumatta.


Mutta pian Palda muisti kaiken. — Ahaa, hän ajatteli, — minä makaan
meren pohjassa ja olen kuollut. Tällaistako se kuolema onkin? Minunhan
on hyvä olla. Minä kuulen ja tunnen. — Kuinka se voi olla mahdollista
kuolleelle? — Ehkä hekin kuulevat ja tuntevat.


Mietteissään Palda ei huomannut, kuinka hän alkoi kohota hitaasti
ylöspäin. Vähitellen hän alkoi kuulla veden hiljaista loiskinaa. — Nyt
olen meren pinnalla, hän ajatteli. Veden loiskina taukosi ja Paldan
silmät aukenivat. Mitä ihmettä? Taivas kaareutui korkealla hänen
yläpuolellaan! Se oli harmaa ja pilvinen. Paldan mielestä tuntui olevan
aamuyö. Mutta missä hän oikeastaan nyt oli? Sivuilleen hän ei voinut
katsoa — sen verran kuin hän saattoi nähdä, oli sielläkin taivasta.
Kaikkialla vain taivasta… taivasta! Olisiko ehkä taivasta hänen
allansakin? Hänen kaikkea tätä tuumiessaan alkoi väsymys painaa häntä.
Hänen silmänsä painuivat kiinni ja hän vaipui levolliseen uneen.


Oli aivan pimeä. Pitkä, valkoiseen vaippaan pukeutunut mies läheni
jostakin kaukaa. Hän pysähtyi Paldan eteen, kumartui hänen ylitseen
ja siveli kädellään hänen kasvojaan sanoen: — Voimistu, poikani! —
Paldasta tuntui kuin olisi virkistävää lähdevettä vuodatettu hänen
kuumeiselle otsalleen. Samalla Palda tunsi, kuinka elämä alkoi virrata
hänen suonissaan. Hän sai uusia voimia ja kavahti nopeasti seisaalleen.


Valkoinen mies jatkoi:


— Tunnen sinut, Palda. Olet kuninkaan poika Sarban valtakunnasta, joka
on tämän meren rannalla. Älä pelästy, poikaseni, et ole tietänyt tätä
aikaisemmin. Olen seurannut tarkasti sinun surullista elämääsi. Minulla
ei ole nyt aikaa kertoa sinun tarinaasi, mutta kuule tarkasti, mitä
puhun. — Tällä saarella asustaa ilkeä Musta noita palvelijoittensa
parissa. Minä tahdon pelastaa sinut heidän käsistään. Katsohan nyt
ensiksi, missä olet. Tämä on se sama korkea saari, jonka ennen
haaksirikkoa näit vaipuvan mereen. Kun merimiehet heittivät sinut
laivasta, upposit sinä ja olet nyt noussut saaren mukana meren
pohjasta. Musta noita saapuu vasta aamun koitteessa noutamaan sinua.
Hän ei tiedä, että minä olen käynyt sinun luonasi. Minä voin tehdä
sen ainoastaan unessa. Kuule tarkasti, mitä sanon, sillä kohta sinä
et enää voi uneksia enkä minä voi tulla luoksesi. Kun Musta noita
näet ottaa saaliinsa, hän anastaa ensimmäiseksi sen sielun. Silloin
tuo onneton ei voi enää koskaan uneksia enkä minä voi saapua hänen
luokseen. Täällä on paljon saman kohtalon alaisia kuin sinäkin. He
ovat ensin joutuneet merellä haaksirikkoon ja sitten ilkeä Musta noita
on korjannut ne. Voi, kuinka onnettomia ovat tämän saaren asukkaat
noiden kallioiden keskellä! Heidän ruumiinsa kulkevat tajuttomina ilman
sielua. Vain joskus he pääsevät ulos, mutta silloin heidän täytyy
muuttua linnuiksi, sellaisiksi, jotka eivät koskaan jaksa lentää
tämän meren yli. Siten he eivät voi karata — ja jos voisivatkin, he
pysyisivät aina lintuina, sillä he eivät voi muuttua ihmisiksi muualla
kuin Hukkaluolan sisällä. Minulla on vielä vähän aikaa neuvoa sinulle,
miten pääset pelastumaan. — Mustalla noidalla on harmaa, kivinen arkku,
jonne kaikki sielut kytketään. Siinä on sellainen lukko, jota ei voi
saada auki kuin yhdellä avaimella. Tätä avainta ei voi löytää muuten
kuin lasisen tähden avulla, joka on eräässä luolassa tällä saarella.
Mutta sitä ei saa lentoon, ennen kuin osaa sanoa sille kolme määrättyä
sanaa. Nämä sanat ovat salaisia eikä niitä tiedä kukaan muu kuin noidan
akka, joka asuu eräässä pienessä kylässä tämän meren takana. Häneltä
saa taikasanat, jos menee sydänyöllä, akan maatessa, ja pistää hänen
otsaansa tikarilla, joka on hänen tyynynsä alla. Sitten kun on saanut
taikasanat selville, tarvitsee vain mainita ne, ja tähti lähtee heti
lentoon, suoraan sinne, missä avain on. Seuraa nyt minua, niin näytän
sinulle paikan, jonka kautta pääset ulos Hukkaluolasta.


Samalla leimahti pieni tuli heidän eteensä ja alkoi liukua tasaisesti
eteenpäin. Valkoinen mies seurasi tulta ja Palda kulki perässä. Lopulta
tuli pysähtyi ja leimahti kuin salama muuttuen samalla punaiseksi.
Sitten se katosi ja tuli aivan pimeä. Valkoinen mies pysähtyi.


— Tässä on se paikka, pane tarkoin merkille. Kolme askelta jyrkänteen
reunasta — aivan tällä kohdalla Hukkavuoren sisällä — on pieni luola.
Luolassa on kaappi ja kaapissa lasinen tähti. Siirrä kaappi hiljaa pois
ja aukaise luukku, niin pääset ulos. Istu sitten tähden selkään ja
lausu taikasanat, niin se lähtee lentoon. Tehtävä on äärettömän vaikea.
Ole hyvin varovainen, ettei Musta noita huomaa mitään toimistasi, sillä
silloin joudut hukkaan. No niin, nyt on aika jo lähteä, sillä aamun
koitto on pian käsissä.


Valkoinen mies viittasi kädellään ja katosi.


Palda heräsi ja aukaisi silmänsä. — Minäkö kuninkaan poika? hän kertasi
hiljaa itsekseen. Mutta mitä? Alhaalta kuului vienoa, surullista
laulua. Palda tunsi äänen. Se oli sama, jonka hän oli kuullut saaresta
laivassa ollessaan. Sanoja hän ei erottanut, mutta sävel kuului sen
sijaan selvästi. — Miksikähän tyttö lauloi aina noin surullisia
lauluja? Tosiaan! — Nyt hän muisti, mitä unta hän oli nähnyt! Valkoinen
mies oli sanonut, että Hukkasaarella oli muitakin samanlaisia kuin hän.
Olikohan tuo tyttönenkin yksi noita onnettomia? Tyttö raukka!


Palda nousi istualleen. Hän muisteli untansa. Ei millään ehdolla hän
saanut sitä unohtaa! Hän muisteli unensa alusta loppuun ja painoi
tärkeät kohdat tarkoin mieleensä. Palda katseli ympärilleen. Hän
huomasi olevansa Hukkasaaren korkeimmalla huipulla. Meri oli kokonaan
harmaan sumuvaipan peitossa, sillä aurinko ei ollut vielä noussut.


Alhaalta kallion sisältä alkoi kuulua kolinaa ja kaksi Mustan noidan
palvelijaa ilmestyi Paldan eteen. — Olemme hiukan myöhästyneet, se on
harmillista! hän kuuli niiden puhuvan. — No, samapa se, pitäkäämme
häntä ankarammin ja tarkemmin silmällä kuin muita! Samassa noidan
palvelijat ottivat Paldan ja kantoivat hänet eräästä suuresta aukosta
sisään, aivan lähellä sitä paikkaa, josta Palda oli nähnyt unta.


Palda oli nyt joutunut Mustan noidan huostaan. Hänet kannettiin
erääseen pimeään luolaan. Hän ei nähnyt mitään, tunsi vain, kuinka
kylmää huokui luolan seinistä ja kuinka hänen ympärillään häärättiin.
Hänen vähän aikaa siinä oltuaan alkoi näkyä valoa. Eräs mies astui
sisään pitäen kädessään heikosti valaisevaa vahakynttilää. Kauhusta
Palda tuli aivan tunnottomaksi. Ne olivat tutut kasvot. Se oli hänen
kauhea kasvatti-isänsä! Palvelijat osoittivat noidalle Paldaa. Hän
makasi liikkumatta ja sulki noidan lähestyessä silmänsä. — Siis
lopultakin ohjasi se viisari oikeaan! kähisi noita. Palda aukaisi taas
silmänsä. Noidan pöllönsilmät pullistuivat ulos, kääntyivät sitten
vastakkain, kasvot tulivat sinipunerviksi, eikä hän voinut kiukuissaan
puhua sanaakaan. Sen sijaan noita puristi suuren karvaisen kämmenensä
nyrkkiin, pui sitä Paldan edessä ja kähisi: — Kostan, kostan! Sinä olet
nyt vihdoinkin kynsissäni! Sydämesi on pysähtynyt ikipäiviksi eikä
sinulla ole enää muuta jäljellä kuin sielusi. Mutta senkin otan minä ja
kytken kiviarkkuuni, sillä karkaamisesi maksaa juuri sen! — Musta noita
osoitti ovelle päin ja kaikki palvelijat astuivat verkalleen Paldan
ympärille. Sitten he raastoivat hänet suurelle, koverolle kivipöydälle.
Noita asettui itse Paldan viereen. Palda näki hänen mustalla rinnallaan
välkkyvän verisen kolmion. Noita kumartui Paldan puoleen, painoi
sormellaan hänen silmänsä umpeen ja pisti tikarilla pienen haavan
hänen otsaansa. Sitten noita otti tikarin kärjellä pienen punaisen
veripisaran ja hyydytti sen verikolmioonsa. Samalla Palda tunsi, ikään
kuin jotakin olisi siirtynyt pois hänestä. Hänen silmänsä aukenivat
jälleen ja hän näki olentojen poistuvan erään halkeaman kautta, josta
tunkeutui luolaan pieni valojuova. He kantoivat käsissään jotakin, joka
muistutti pientä, pitkänomaista kiviarkkua.


Palda nousi istualleen ja katseli ympärilleen. Hän ponnahti rivakasti
ylös kivipöydältä ja riensi rakoa kohden, mutta silloin tarttui joku
häneen takaapäin. Se oli eräs Mustan noidan palvelijoista, joka oli
jäänyt häntä vartioimaan. Se pudisti päätään merkiksi, ettei aukolle
saanut mennä. — Minun täytyy päästä sinne! Mitä he kantoivat? kysyi
Palda jyrkästi ja riuhtaisi itsensä irti juosten aukolle. Äkkiä hän
tunsi vasemmassa käsivarressaan kipua. Vartija oli kuumalla raudalla
piirtänyt hänen käsivarteensa syvän merkin. Paldan täytyi kääntyä
takaisin. Vartija viittasi kädellään vihaisena ja osoitti luolan
toisessa päässä olevaa aukkoa, josta noita oli tullut. — No, menenpä
sitten, ajatteli Palda, — mutta kyllä minä vielä tuollakin käyn!


Palda riensi aukosta ulos. Hän tuli ihmeelliseen paikkaan. Taivas oli
poissa, kukat olivat poissa! Ei tähtiä, ei aurinkoa eikä kuuta ollut
täällä, ja ulkona hän kuitenkin oli. Taivaan asemesta täällä oli
harmaa, jäinen katto. Kukkien ja puiden asemesta oli pitkiä, jäisiä
tankoja. Huh! kuinka kaikki täällä oli kylmän näköistä! Niin pitkälle
kuin silmä kantoi oli yhtämittaista jäämaailmaa! Palda otti käteensä
erään jääputken ja koetti sulattaa sitä, mutta se ei sulanut — ei
edes tuntunut kylmältä! Varmaa oli kuitenkin, ettei se ollut lasia
eikä kristallia. Jäätä se oli aivan varmasti. Yht'äkkiä hän painoi
kätensä sydämelleen! Ensi kertaa hän huomasi, ettei se sykkinyt! Mikä
hirmuinen todellisuus! Sydän ei sykkinyt, veri oli kylmää ja hän oli
siis kuollut! Hänen kädessään ei ollut pikkuistakaan lämpöä — siksi
ei jääkään sulanut! Hän katsahti ympärilleen. Siellä täällä, kaukana
ja lähellä kulki ihmisiä verkalleen edestakaisin. He kulkivat päät
riipuksissa, alakuloisina ja ilman päämäärää. Heillä oli tummat viitat
yllään.


Samasta oviaukosta, josta Palda juuri oli tullut, tuli musta vartija
kantaen käsivarrellaan tummaa viittaa. Hän tuli Paldan luo, asetti
viitan hänen ylleen ja veti hänen vasempaan käsivarteensa punaisen
ristin. Merkillistä oli Paldan mielestä, että ainoastaan hänellä oli
punainen merkki.


Vähän ajan kuluttua Palda lähti tarkastamaan lähemmin ympäristöään. Hän
piti tarkoin silmällä vastaantulijoita. He olivat aivan kuin kuolleita.
Heidän silmänsä tuijottivat jonnekin kauas katsahtamatta lainkaan
sivuille päin. Silmistä näki selvästi, että he kulkivat tajuttomina,
tietämättä mitään ympäristöstään.


Palda tuli erään suuren jättiläisjääpuun luo. Sen juurella oli pieni
tumma olento kyyristyneenä. Palda vetäytyi äkkiä askelen taaksepäin
ja huudahti hiljaa hämmästyksestä. Tuolla tummalla olennolla oli
samanlainen risti käsivarressa kuin hänelläkin! Huudahduksen
kuultuaan olento hypähti ylös. Silloin Palda huomasi, että tämä oli
pieni tyttönen. Näki selvästi, että tyttö oli itkenyt. Kyyneleitä
oli vielä hänen poskillaan ja hän nyyhki hiljaa. Tyttö kohotti
tummat, kyyneleiset silmänsä Paldaan, mutta huomattuaan ristin hänen
käsivarressaan hän voihkaisi ja lyyhistyi uudelleen maahan alkaen
itkeä katkerasti. Palda tuli aivan neuvottomaksi. Hän otti tyttöä
käsivarresta, nosti hänet ylös ja alkoi lohduttaa häntä.


— Miksi itket? kysyi Palda.


— Itken omaa onnettomuuttani, ja nyt nähdessäni, että sinullakin on
samanlainen risti, itken myös sinun onnettomuuttasi! Tiedän, että olet
juuri tänne tuotu etkä tiedä, missä olet. Olemme niin onnettomia!


Samalla tukahdutti uusi nyyhkytys hänen äänensä eikä hän voinut enää
jatkaa puhettaan.


— No, rauhoitupas nyt, pikku tyttönen, ja kerro minulle, kuinka
onnettomia olemme, niin minä kerron sitten sinulle, kuinka onnellisiksi
tulemme! sanoi Palda.


Tyttö nosti silmänsä Paldaan ja hymyili.


— Kiitos, hän sanoi, sinä olet hyvä poika. Minä tahdon heti olla sinun
hyvä ystäväsi. Istukaamme tuohon, niin kerron sinulle kaikki alusta
alkaen.


Sitten he istuutuivat ja tyttö alkoi kertoa:


— Tottahan tiedät, että olemme molemmat kuolleet pois maailmasta. Sinne
emme voi enää koskaan palata. Olen ollut täällä jo kauan, kauan! Minä
en tiedä ajan pituutta, mutta sen vain tiedän, että kauan olen täällä
ollut! — Jouduin kerran haaksirikkoon isäni kanssa. Molemmat me silloin
hukuimme. Minä jouduin heti tänne ja isääni en ole sen koommin nähnyt.
Voi, pikku äitiraukkaani! Muistan, että hän oli suloinen olento. On
tainnut jo kuolla suruun meidän tähtemme! Minä olin silloin aivan
pieni, olen siitä asti viettänyt tätä yksitoikkoista elämää. Täällä on
useita mustia olentoja, joiden päänä on ilkeä Musta noita. Nämä olennot
vartioivat ankarasti ja tarkasti minua. — Oletko nähnyt verikolmiota
Mustan noidan sysimustalla rinnalla? Mitä enemmän hän saa ihmisiä
tänne vangikseen, sitä enemmän suurenee ja kimaltelee kolmio! jokaisen
ihmisen elämän hän ottaa pienenä, lämpimänä veripisarana ja hyydyttää
sen kolmioonsa. Minua ihan kauhistuttaa koko tämä kuollut maailma
ja nämä kuolleet olennot! Sielua meillä ei ole, sillä noita anastaa
sen ensimmäiseksi. Niin kauan kuin emme voi saada sitä takaisin,
täytyy meidän olla täällä. Tämä paikka, jossa olemme, ei ole mikään
saari, vaan suuri vedenalainen maailma. Ainoastaan pieni osa tästä on
vedenpinnan yläpuolella, mutta sekin voi kadota, jos noita on nähnyt
hyväksi anastaa lisää onnettomia vankeja. Täällä ei ole päivää eikä
yötä. Kukaan ei kasva eikä vanhene. Minulla on niin ikävä, kun en
koskaan voi nukkua enkä nähdä unta kesästä, linnuista ja kukkasista!


Enempää tyttö ei voinut kertoa, hänen silmänsä kyyneltyivät ja hän
puhkesi itkemään.


Palda kauhistui ajatellessaan, kuinka hirmuista elämää tuo pieni,
viaton olento oli saanut viettää! Mutta lannistua hän ei millään
hinnalla tahtonut! Rohkeutta, rohkeutta vaadittiin. Palda lupasi
tytölle, että hän koettaa kaikin voimin pelastaa hänet tästä kauheasta
paikasta.


Tyttö tuli äärettömän hyvilleen. Hän kehoitti Paldaa olemaan hyvin
varovainen, sillä jos hänen yrityksensä tulisi ilmi, Musta noita voisi
panna täytäntöön viimeisen rangaistuksensa. — Nämä punaiset ristit ovat
merkkinä jostakin tottelemattomuudesta. Minullakin on sellainen merkki,
kun kerran aioin väkisin mennä saarelle ihmisenä toisten kaikkien
muuttuessa linnuiksi. Jos saa kolme tällaista merkkiä, joutuu erään
kiviluolan sisään, jossa on ainainen yö. Mutta minun tietääkseni siellä
ei ole ketään.


Sitten Palda erosi tytöstä, joka alkoi hyräillä hiljaa.


IV.


Pitkä aika oli kulunut. Palda ei ollut saanut aikaan mitään. Ei
ollut pienintäkään toivoa päästä Hukkaluolasta ulos, sillä kaikkia
vartioitiin tarkasti.


Eräänä päivänä Musta noita lähetti ilmoituksen, että koska oli jo
kulunut pitkä aika siitä, kun vangit olivat olleet viimeksi ulkona,
he saisivat tänään mennä saarelle. Kaikkien täytyi peräkkäin mennä
kallioisen huoneen läpi, jonka toisesta päästä pääsi saarelle. Tämä
huone oli täynnä myrkkyä, jota hengitettyään jokaisen täytyi heti
muuttua roikkuvajalkaiseksi, suurikorvaiseksi linnuksi. Paldaa harmitti
tämä muuttuminen äärettömästi, sillä silloin hän oli aivan kykenemätön
toimimaan. Mutta mennä täytyi, ja niin Paldakin muuttui linnuksi.


Kaikki liitelivät nyt saaren yläpuolella sinne tänne. Siivet olivat
hyvin heikot ja kannattivat ainoastaan pikkuisen aikaa. Palda tuumi
yhä, millä hän pääsisi meren toiselle puolelle. Mitään muuta keinoa ei
ollut kuin lentäminen, mutta siitäkään ei olisi apua, kun siivet olivat
niin kovin heikot. Palda liiteli sinne tänne ja koetti yhä pidentää
lentomatkoja. Lopulta hän jaksoi jo lentää yli saaren ja teki samalla
vielä pienen kierroksen merellekin. Hän erkani muista ja lensi saaren
toiseen kolkkaan. Siellä hän sitten laskeutui istumaan erääseen pieneen
sopukkaan. Pitkän aikaa hän istui siellä ja mietti keinoja. Silloin
alkoi kaukaa mereltä näkyä pieni vaalea täplä. Palda arvasi, että
sieltä lähestyi laiva. Jännittyneenä hän odotti laivan lähestymistä.
Mutta samassa kuului saarelta Mustan noidan huuto: — Takaisin, linnut,
laiva lähestyy! Saari katoaa! — Palda joutui nyt onnettomaan pulaan.
Täytyisikö hänen palata takaisin? Ei, takaisin hän ei mene, hän pysyy
saarella viimeiseen asti! Rauhattomina alkoivat linnut lennellä edes
takaisin. Lopuksi ne näkyivät vastahakoisina lentävän sisään, samasta
aukosta, josta olivat tulleetkin.


Palda vain ei liikahtanut paikaltaan. Laiva näkyi jo selvästi,
mutta se läheni kovin hiljaista vauhtia. Saari alkoi vajota mereen
vähitellen. Palda lensi yhä ylemmäksi ja ylemmäksi aina sen mukaan
kuin saari vajosi. Sankkaa sumua alkoi laskeutua saaren ympärille.
Palda joutui hätään. Aukko, josta linnut menivät sisään, vaipui veden
alle. Ratkaisu oli tapahtunut! Palda ei voinut enää astua sisään.
Hänen täytyi nyt joko lentää laivaan tai kuolla siihen paikkaan. —
Laiva oli tullut yhä lähemmäksi, sinne ei ollut enää pitkä matka,
mutta hänen siipensä tuskin kannattaisivat sinne asti. Saari vajosi
yhä ja sumu sakeni. Kun viimeinenkin jalansija vaipui mereen, Palda
pyrähti lentämään sumun läpi sinne päin, missä muisti laivan olevan.
Hetken kuluttua sumu loppui ja Palda lensi selvällä merellä. Mutta voi!
Siipiä alkoi väsyttää ja laiva oli vielä jonkin matkan päässä! Hän
ponnisti ja ponnisti, niin että jokainen siiven nousu ja lasku tuotti
hänelle suurta tuskaa. Vielä, vielä oli matkaa! Palda alkoi vaipua,
sillä voimat olivat lopussa. Siivet olivat jo niin kankeat, etteivät
ne tahtoneet enää lainkaan liikkua. Mutta Palda ponnisti viimeisetkin
voimansa. Muutama siivenisku vielä. Lopen väsyneenä Palda putosi laivan
kannelle.


Yksi ainoa merimies seisoi kannella ja tähysteli merelle. Hän huomasi,
että jotakin putosi laivan kannelle. — Mistä tipahti tämä merkillinen
lintu keskellä aavaa valtamerta — ja näin heikot siivetkin vielä? hän
tuumi ihmeissään. Nokan juuressa oli pieni haava, josta vuoti verta.
Palda oli satuttanut sen pudotessaan. Säälien alkoi merimies hyväillä
lintua ja toi sille ruokaa, mutta lintu ei maistanut muruakaan.
Toisetkin merimiehet tulivat katsomaan merkillistä lintua. He nauroivat
ja vetivät säälimättömästi sen pitkistä korvista ja jaloista. Ellei
hyvä merimies olisi ehtinyt apuun, olisi lintuparka ihan kuollut
miesten raakaan leikkiin. Hän otti linnun heidän käsistään, asetti sen
pieneen häkkiin ja sulki oven. Palda oli joutunut taas vangiksi.


Koko seuraavan yön Palda istui häkissä ja katseli merelle. Hän oli
ehtinyt tulla taas voimiinsa ja oli valmis mihin ponnistuksiin tahansa
päästäkseen vapaaksi.


Aamulla aikaisin merimies tuli häkin luo, aukaisi oven ja laski linnun
vähäksi aikaa ulos syömään siemeniä. Mutta tuskin lintu oli päässyt
häkistä, kun se pyrähti lentoon merimiesten jäädessä tavoittelemaan
sitä. Erään suuren purjeen taakse Palda lensi piiloon ja odotti
kärsivällisenä maan lähestymistä. Illalla he saapuisivat maihin, jos
tuuli olisi suotuisa.


Tuuli olikin koko päivän myötäinen, ja he pääsivät perille hyvissä
ajoin. Laiva laskettiin satamaan ja väki astui maihin. Palda ei vain
liikahtanut paikaltaan. Hyvin myöhään, kun kaikkialla oli jo aivan
pimeää, hän vasta uskalsi lähteä laivasta. Mutta minne päin hän
suuntaisi lentonsa? Ensin hän lenteli edestakaisin kylän yläpuolella
ja huomasi, että tulet oli sammutettu. Mutta kun Palda muisti, että
noita-akka valvoi aina myöhään, hän arvasi, että aivan tällä kohtaa se
ei asunut. Palda lähti lentämään kylän laitaan. Sieltä näkyi tuikkivan
pieni tuli. Palda lensi tulta kohti. Siinä oli tosiaan pieni, risainen
hökkeli. Palda lensi ikkunalle ja kurkisti sisään. Noita-akka siellä
hääräili ahkerasti. Palda alkoi nyt etsiä paikkaa, mistä päästä
sisälle. — Katon rajassa oli pieni ikkuna, josta oli mennyt ruutu
rikki. Hän lensi siitä sisään ja jäi odottamaan, kunnes noita-akka
menisi levolle.


Kauan aikaa Palda istui ja odotteli. Loppujen lopuksi akka sammutti
tulen ja lakkasi hääräämästä. Vähän aikaa vielä odotettuaan Palda alkoi
lennellä vinnillä edestakaisin etsien portaita. Äkkiä kuului ankara
kolahdus! Palda oli lennellessään pudottanut akan katossa riippuvan
noitakontin. Alhaalta alkoi kuulua liikettä ja mutinaa. Akka oli
herännyt romahdukseen ja puhui kiukustuneena itsekseen. Sitten kuului
askeleita. Akka kömpi ylös ullakonportaita. Kauhuissaan Palda aikoi
lentää takaisin aukosta, mutta pimeässä ei löytänyt sitä. Hän lensi
kaukaisimpaan nurkkaan ja piiloutui sinne. Akka astui ylös ullakolle.
Käsillään haparoiden hän läheni Paldaa. Akka sai käsiinsä pudonneen
noitakonttinsa ja huusi kiukkuisena: — Kuka on aikonut varastaa
konttini? — Palda kyyristyi nurkkaan peläten, että akka löytäisi
hänet. Mutta akka asetti kontin takaisin naulaan ja lähti sitten taas
huoneeseensa.


Pitkän aikaa Palda istui paikallaan liikkumatta. Oli jo melkein
sydänyö ja kaikkialla oli jälleen hiljaista. Palda alkoi laskeutua
varovasti alas portaita. Hän oli jo päässyt ovelle. Akka oli unohtanut
sen raolleen. Palda meni huoneeseen. Tikarin saaminen tyynyn alta
oli tavattoman vaikeaa, mutta se onnistui kuitenkin lopuksi. Palda
hypähti sängyn reunalle pitäen nokassaan tikaria. Samassa akka aukaisi
silmänsä! Palda säikähti, mutta säilytti kuitenkin malttinsa ja pisti
tikarilla akkaa otsaan. Akan silmät painuivat jälleen umpeen ja syvään
huokaisten hän vaipui uneen. Siinä makasi nyt noita hiljaa Paldan
odotellessa sanoja. Mitään ei vain kuulunut. Samassa kuului kylältä
tornikellon kumahduksia, se löi 12. Silloin alkoi noidan ruumis
liikahdella. Kädet menivät ristiin ja peukalot alkoivat kiivaasti
pyöriä toistensa ympäri, ensin myötä- sitten vastapäivään. Vähän ajan
kuluttua peukalot pysähtyivät ja akka alkoi puhua joitakin epäselviä
sanoja. Äkkiä noita korotti äänensä ja huusi kuin huuhkaja:


— Tut amo palda… tut amo…!


Palda hätkähti. Se kai oli jokin sekava pyyntö eikä noitalause, sillä
noita lausui hänen nimensä. Siinä täytyi olla kolme sanaa, eikä kaksi.
Palda painoi tikarinsa kärkeä lujemmin noidan otsaan. Silloin akka
alkoi uudelleen huutaa:


— Tut… a… amo… pal… da…!


Siis taas sama! Noidan sanat loppuivat siihen ja akka jäi makaamaan
liikkumattomana. Kolmannen kerran Palda koetti kysyä, mutta vastausta
ei enää tullut. Sen sijaan herahti otsasta pieni veripisara. Palda
hellitti otteensa, pudotti tikarin nokastaan ja kiiruhti pois.


Samassa alkoi vuoteesta kuulua kahinaa. Noita siellä taas itsekseen
mutisi. Kuuli selvästi, että hän oli äärettömän kiukkuinen.


Nopeasti Palda kiipesi ullakolle. Pilkkopimeässä hän ei voinut löytää
ikkunaa, josta oli tullut. Alhaalta alkoi näkyä valoa. Noita-akka
sieltä tuli lyhty kädessä! Palda piiloutui nurkkaan. Noita seisoi
ullakon toisella puolella ja katsoi terävästi ympärilleen. Lyhdyn
valossa Palda huomasi, että se ikkuna, josta hän oli tullut, oli aivan
noidan vieressä ja — tukittuna.


Huomattuaan Paldan noita-akka syöksyi raivoissaan hänen kimppuunsa.
Syntyi hirveä takaa-ajo. Ympäri ullakon he juoksivat peräkkäin, noita
lyhty kädessä.


Yht'äkkiä kuului ankara rysähdys ja tuli pilkkoisen pimeää. Noita-akka
oli kompastunut juostessaan ja rikkonut lyhdyn. Palda ei antanut mennä
silmänräpäystäkään hukkaan. Muistettuaan, millä kohdalla ikkuna oli hän
kiiruhti sinne ja kiskaisi rievun pois. Ikkunasta virtasi sisään heikko
valonsäde. Akka kompuroi nurkassa ja sadatteli: — Senkin lurjus, kun
sai sittenkin varastetuksi ne sanat! — Mutta Palda hypähti ikkunalle,
levitti rikkonaiset siipensä ja lensi takaisin meren rannalle.


Koko aamuyön Palda istui satamassa ja odotti laivan lähtöä. Siellä
oli monta alusta, mutta missään ei näkynyt liikettä. — Aivan toisessa
päässä satamaa oli pieni laiva, josta kuului ääniä. Sitä luultavasti
varustettiin matkalle. Palda lensi sinne. Kenenkään huomaamatta hän
pääsi laivaan ja piiloutui matkatavaroiden taakse. Laiva lähtikin
matkalle ja Palda oli onnellinen tietäessään, että vaikein tehtävä oli
nyt suoritettu. Yksin istuessaan hän mietti sanoja, jotka noita-akka
oli lausunut. Sanojahan piti olla kolme eikä kaksi. Mutta noita-akka
oli lausunut vain kaksi sanaa: — Tut amo, ja lopuksi hänen nimensä,
sillä akka luultavasti tunsi hänet.


Koko päivän oli ollut hyvä tuuli ja laiva kulki kovaa vauhtia.
Illan suussa tuli kaksi merimiestä kantta pitkin juuri sen laatikon
kohdalle, jonka takana Palda istui piilossa. Paldaa peloitti, että
miehet sattuisivat huomaamaan hänet. Mutta ei — toinen heistä istuutui
laatikolle ja toinen nojasi kaidetta vastaan.


— Oletko koskaan kuullut Hukkasaaren tarinaa? kysyi toinen miehistä.


— Olen — senhän kaikki merimiehet tietävät, vastasi toinen.


— Niin, mutta Hukkasaari on nyt kokonaan kadonnut. Monta laivaa on
purjehtinut siitä ohi ja se on aina ollut poissa.


— Luultavasti se on vajonnut mereen — niin ainakin kerrotaan.


— Vajonnut se onkin. Olen kuullut kerrottavan, että jos Hukkasaarelta
katoaa joku vanki, niin se pysyy meren alla, kunnes se olento on
kokonaan kuollut ja vaaraton. Nyt on luultavasti tapahtunut niin, sillä
saari on ollut vajonneena kauan aikaa.


Siihen lopettivat miehet keskustelunsa ja menivät pois.


Hiljaa ja hiiskumatta Palda oli ollut piilopaikassaan. Siis oli kaikki
ollut turhaa! Saari oli kadonnut! Mahdotonta on siis päästä sinne.
Oliko hänen nyt seurattava laivaa yli meren ja sitten lopulta kuoltava
tällaisena kauheana linnunpelättimenä? Pitikö hänen sittenkin jättää
kaikki vankiraukat Hukkasaaren luolaan? Vähän ajan kuluttua saapuisivat
he siihen paikkaan, jossa saaren piti sijaita. Jännityksellä Palda
odotti hetkeä, jolloin saari siintäisi kaukaa mereltä. Ei kestänytkään
kauan, ennen kuin taivaan rannalta tuli näkyviin pieni musta pilkku.
Se läheni ja selveni. Todellakin — saari oli siellä samanlaisena
kuin ennenkin! Miehet olivat puhuneet turhia. Paldan mieli tuli taas
iloiseksi ja hän alkoi jo räpytellä siivillään, sillä saari läheni ja
hänen oli kohta lähdettävä lentoon.


Yks' kaks' Palda pyrähti lentoon ja lähti suoraan saarta kohti.
Merimiesten silmät suurenivat pyöreiksi nähdessään tuollaisen
merkillisen linnun lähtevän laivastaan. Ja vielä enemmän he
ihmettelivät nähdessään saaren taas pitkästä aikaa. Kauan he eivät
kuitenkaan sitä nähneet, sillä sumua alkoi laskeutua saaren ja laivan
välille.


Palda lensi yhä eteenpäin. Sumu sakeni niin, että saari enää vain vähän
häämötti. Palda kiiruhti lentoaan. Jäljellä oli enää vain muutaman
siiven iskun matka. Enempää hän ei olisi jaksanutkaan, sillä siivet
olivat väsyneet ja rikkonaiset. Mutta äkkiä — saari katosi! Palda
pysähdytti lentonsa ja räpytteli siivillään yhdessä kohtaa. Minne mennä
keskellä aavaa valtamerta, jossa ei näkynyt peukalon levyistä kuivaa
paikkaa, jolle olisi voinut laskeutua? Siinä hän räpytteli niin kauan
kuin siivet kannattivat. Viimein voimat loppuivat ja Palda putosi
mereen.


V.


Palda aukaisi silmänsä. Mustia lintuja lensi hänen ympärillään sinne
tänne, ristiin rastiin. Ne näyttivät hyvin tutuilta ja — aivan oikein —
ne olivat samanlaisia kuin hänkin, roikkuvajalkaisia ja suurikorvaisia.
Mitä ihmettä oli tapahtunut? Palda ei päässyt käsitykseen. Äkkiä hän
muisti, kuinka hän oli pudonnut mereen. Hän oli luullut hukkuvansa.
Mutta juuri hänen pudotessaan oli pieniä laivahylyn kappaleita sattunut
ajelehtimaan hänen kohdallaan ja hän oli pudonnut suoraan eräälle
niistä. Musta noita oli Hukkasaarella seurannut koko ajan Paldan matkaa
suuntakellostaan. Nähtyään viisarista, että Palda läheni saarta, hän
laski sen viime hetkessä veden alle. Silloin hän huomasi, kuinka Palda
vähän aikaa räpyteltyään putosi suoraan mereen. Sen pitemmälle noita
ei enää viitsinyt seurata. Hän luuli, että Palda oli hukkunut mereen
ja tullut vaarattomaksi. Sitten hän antoi saaren jälleen kohota esiin,
laskipa vangitkin ulos raittiiseen ilmaan kuten ennenkin.


Nyt Palda oli siis lopultakin pelastunut, ja vielä onnellisesti.
Tuntemattomana hän pääsi sisään Hukkaluolaan. Käytyään myrkkyhuoneen
läpi hän muuttui taas ihmiseksi ja kiiruhti jäävaltakuntaan. Kukaan ei
huomannut häntä. Ainoastaan pikku tyttö tunsi hänet ja ilostui niin,
että hänen kirkkaat, kylmät kyynelensä vierivät poskille. Palda tunsi
itsensä ylen onnelliseksi tietäessään, että hän joskus voisi pelastaa
tuon suloisen ja hänelle niin rakkaan olennon.


Pikku tyttö kutsui hänet heidän yhteisen, suuren jääpuunsa alle ja
kertoi Paldalle:


— Tänään on Musta noita palvelijoineen kokouksessa. He luulevat sinua
kuolleeksi, ja koska he nyt luulevat olevansa rauhassa sinulta,
he päättävät tänä yönä, milloin seuraava saalis otetaan. Heti yön
tultua he menevät kokoushuoneeseen ja viipyvät siellä sydänyön ajan.
Se huone sijaitsee aivan tämän saaren pohjukassa. Sen ovella seisoo
aina kymmenen vartijaa, eikä sinne pääse kukaan muu kuin Musta noita
palvelijoineen. Siellä he rauhassa päättävät, mitä tahtovat, eikä
kukaan voi heitä kuunnella.


Palda tuli äärettömän hyvilleen. Taas sattui hänelle hyvä tilaisuus!
Mitään puhumatta hän asettui piiloon odottamaan noidan lähtöä. Myöhään
illalla hän näki, kuinka noita palvelijoineen lähti pois ja katosi
Hukkasaaren alimpaan sopukkaan. Ollen varma, ettei kukaan enää häntä
nähnyt, Palda lähti etsimään huonetta, jossa lasitähti oli. Se ei ollut
kovin vaikeaa, sillä hän oli nähnyt kerran Mustan noidan menevän sinne.


Huoneessa ei ollut muita esineitä kuin suuri, vanhanaikainen kaappi,
joka oli asetettu huoneen perälle seinää vasten. Repimällä hän sai
ovet auki ja alkoi hapuilla hyllyjä. Toiselta hyllyltä hän löysi
kellon, joka osoitti karkulaisten olinpaikan. Hän tarkasti sitä. Hän
näki kellosta itsensä aivan samassa paikassa, jossa hän juuri oli.
Palda sinkautti kellon seinään, ettei noita enää saisi selville hänen
olinpaikkaansa. Sitten hän hapuili kiireesti hyllyjä löytääkseen
tähden. Se oli heti kolmannella hyllyllä. Hän otti sen ulos kaapista
ja alkoi etsiä paikkaa, mistä päästä ulos. Hän muisti, että kaapin
takana pitäisi olla aukko. Vaikea oli siirtää kaappia, sillä se oli
kovin raskas ja oli seisonut siinä jo vuosikausia liikuttamatta. Kovien
ponnistusten jälkeen se kumminkin siirtyi sen verran, että Palda sai
työnnetyksi tähden raosta ulos. Sitten hän tunkeutui itse perässä.


Hän oli nyt ulkona, vapaudessa, muutaman askelen päässä jyrkänteen
reunasta. Palda istui lasitähden selkään ja lausui taikasanat:


— Tut amo…!


Mutta Paldan suureksi kauhuksi lasitähti pysyi lasitähtenä eikä
liikahtanutkaan paikaltaan. Hän lausui sanat uudelleen, vielä
mahdikkaampana, mutta tulos oli sama.


Palda nousi pois lasitähden selästä ja tutki sitä joka puolelta.
Hän tuumi ja tuumi. Valkoinen mies oli sanonut hänelle, että sanoja
täytyi olla kolme, mutta noita oli lausunut vain kaksi sanaa ja päälle
päätteeksi hänen nimensä. Hän asettui uudelleen lasitähden selkään ja
koetti lausua samalla tavalla kuin noita-akkakin:


— Tut amo — ja hän lisäsi vielä — palda!


Silloinkos alkoi hänen ympärillään surista ja rätistä! Kaiken värisiä
tulia risteili hänen silmissään! Tähti alkoi hehkua, kohosi ilmaan, ja
sille leimahti pitkä, tulinen pyrstö! Ennen kuin Palda ehti selvitä
hämmästyksestään, hän lensi jo pyrstötähden selässä halki ilmojen
kiitäen.


Kovaa vauhtia Palda lensi eteenpäin. Tähti kohosi kohoamistaan yhä
korkeammalle. Maa oli jo syvällä hänen allansa. Se oli kuin pieni
paikkatilkku. Siellä oli tummempia ja vaaleampia paikkoja, maita ja
meriä. Palda tunsi huimausta päässään. Hän ei uskaltanut enää katsoa
alas. Mitä ylemmäksi hän kohosi, sitä kylmemmäksi ilma muuttui. Siellä
kulki kylmiä viimoja ja Palda alkoi palella. Hän piti lujasti kiinni
tähdestä, mutta kädet alkoivat kohmettua kovassa ilmanvedossa. Huih!
Mitä, jos hän ei jaksaisikaan pitää kiinni, vaan liukuisi tähden
selästä ja putoaisi! Mutta Palda muisti Hukkasaaren vankeja ja ponnisti
voimiaan pysyäkseen tähden selässä. Vähitellen tähti alkoi laskeutua
alemmaksi ja ilma lämpeni taas. Tultuaan meren kohdalle tähti alkoi
lentää hurjaa vauhtia suoraan eteenpäin.


Kaukana taivaanrannalla häämötti pilvenkorkuinen vuori. Lähemmäksi
tultuaan Palda huomasi, että vuori laskeutui mereen äkkijyrkkänä kuin
seinä. Tähti lensi suoraan vuoren seinämää kohti! Voi onnetonta!
Tähdellähän ei ollut silmiä, eikä se siis voinut nähdä, mitä edessä
oli! Se lensi yhä samaa vauhtia, vaikka vuori oli jo aivan lähellä!
Palda tunsi kylmien väreiden kulkevan pitkin ruumistaan. Nyt oli siis
hänen viime hetkensä tullut! Oi, oliko tämäkin vain yksi Mustan noidan
verkko, johon hänen piti joutua! Muutama silmänräpäys enää ja hän
murskautuisi kalliota vasten! Palda sulki silmänsä.


Mitä ihmettä oli tapahtunut? Missä hän oikeastaan oli? Hänen
ympärillään oli pilkkoisen pimeää. Hän ei nähnyt mitään muuta kuin
lasitähden, joka hehkui hänen vieressään. Tähden hehku himmeni
vähitellen, ja pian se oli kokonaan sammunut. Palda ei ymmärtänyt
mitään. Hän muisti viimeksi lentäneensä suoraan päin korkeata
vuorta. Mutta — jos hän olikin lentänyt vuoren seinästä sisään? Hän
hymähti hassua ajatustansa. Mitä! Kaukana syttyi sininen liekki,
joka valaisi himmeästi ympärilleen. Palda huomasi olevansa suuressa
kallioluolassa. Samassa hän ymmärsi kaikki! — Juuri viime hetkessä,
kun hän oli ummistanut silmänsä luullen murskautuvansa kallioon,
seinämästä oli lentänyt auki kaksi jättiläiskokoista kiviovea, ja
hän oli tähtineen pudonnut luolan lattialle ja mennyt tainnoksiin.
Ovet olivat sulkeutuneet, ja kun Palda jälleen heräsi, hehkui tähti
jo sammumaisillaan. — Palda lähti menemään sinistä liekkiä kohti.
Tultuaan lähelle hän näki pöydällä pienen tuikkulampun. Sen vieressä
oli suuri valkoinen pääkallo. Paldaa peloitti. Pääkallo pyöri joka
suuntaan ikään kuin etsien jotakin. Sen punaiset silmät katsoivat
läpitunkevasti Paldaan. Sitten kallo aukaisi suunsa selko selälleen,
niin että leukaluut lonksahtivat. Hampaita pääkallolla ei ollut, vaan
sen sijaan pieniä ja suuria avaimia. Siinä oli siis sekin avain,
jota Palda oli tullut etsimään. Hän kumartui tarkastamaan niitä. —
Jokaisessa oli pienin kirjaimin kirjoitettu, mikä avain oli. Palda
luki: "Tulihuoneeseen". "Höyhenkammioon". "Helmikaappiin". Luettuaan
"Hukkaluolan elämänkirstuun" hän sieppasi äkkiä avaimen käteensä.
Enempää Palda ei viitsinyt avaimia tarkastella. Hän oli saanut, mitä
oli tullut hakemaan ja pani avaimen taskuunsa. Oli jo aika lähteä. Hän
meni lasitähden luo ja istuutui sen selkään. Sininen liekki nurkassa
sammui.


— Tut amo palda!


Suuret kiviovet avautuivat selko selälleen, ja tähti lensi ulos. Taas
kohosi Palda korkealle ilmaan ja lensi eteenpäin hirveää vauhtia. Maa
häämötti hänen allansa harmaana pilkkuna ja hävisi lopulta kokonaan.


Kotvasen kuluttua tähti hiljensi taas vauhtia, kuten tullessakin, ja
laskeutui alemmaksi. Hukkasaaren jylhät kalliot alkoivat häämöttää yön
hämäryydessä.


Kun Palda saapui saarelle, oli keskiyön aika jo ohi. Harmaalla
taivaanrannalla alkoi jo näkyä nousevan päivän ruskoa.


       *       *       *       *       *


Hukkaluolaan tultuaan Palda juoksi kiireesti kaikkien huoneiden läpi
päästäkseen jääpalatsiin. Siellä oli kaikki entisellään. Tummat
varjot kulkivat tajuttomina edestakaisin. Kenestäkään välittämättä
Palda kiiruhti suuren jääpuun alle. Siellä istui hänen pikku tyttönsä
kyyryssä, toivottoman näköisenä. Nähtyään Paldan hänen silmänsä
kirkastuivat.


— Sinä siis palasit! huudahti tyttö. — Pelkäsin niin kovasti, ettet
enää ehtisi takaisin, sillä muutaman hetken kuluttua palaavat noidat
kokouksesta!


— Olemme pelastetut! Minulla on avain! Kiiruhtakaamme, että ehdimme!
Olemme sitten niin kovin onnellisia! Tule! huusi Palda yhteen
hengenvetoon vetäen tyttöä kädestä mukanaan.


Kun muut vangit näkivät Paldan ja tytön poistuvan jääpalatsista,
he lähtivät seuraamaan heitä. Eivät he ymmärtäneet, mikä oli
tarkoituksena, seurasivat vain tajuttomina.


Kun he saapuivat siihen huoneeseen, jossa harmaa kiviarkku oli, Palda
otti avaimen taskustaan ja työnsi sen lukkoon. Voimakkaasti hän väänsi
avainta oikealle ja arkun kansi ponnahti auki! Sielut vapautuivat
kivisestä vankilastaan ja kaikki vangit tulivat jälleen eläviksi.
Sydämet sykkivät jälleen ja veri virtasi lämpimänä suonissa. Samoin oli
käynyt Paldalle itselleenkin.


Palda neuvoi nyt pelastettuja menemään yksitellen kapean halkeaman
kautta saarelle. Itse hän jäi odottamaan, kunnes kaikki olivat ehtineet
pois luolasta, ja astui sitten viimeisenä ulos.


Kuinka ihanalta maailma nyt näyttikään! Taivas oli hohtavan sininen ja
ilma kuultavan kirkas!


Vapautetut vangit seisoivat Hukkasaaren huipulla nauttien kaikesta
ihanuudesta ja hengittäen täysin rinnoin raitista ilmaa pitkän
vankeuden jälkeen.


Sitten he laskeutuivat hitaasti äkkijyrkkää rinnepolkua alas rantaan.


Erään lahdekkeen mutkassa oli suuri laivasto. Vilkasta liikettä ja
ihmisvilinää näkyi laivoilla. Kiire näytti olevan jokaisella. Missä
vedettiin purjeita ylös, missä kannettiin tavaroita, ja missä taas
komenteli kapteeni ja jakeli merimiehille käskyjään. Ankkureita
nostettiin, ja alus toisensa jälkeen alkoi hiljaa liukua merelle päin.
Joka puolella näkyi vain laivoja ja purjeita.


Eräs suuri laiva erottautui kaikista muista. Sillä oli kuninkaallinen
vaakuna kyljessä ja kultainen leijonankuva kokassa.


Vapautetut kiiruhtivat kulkuaan joutuakseen katsomaan, mistä oli tuo
suuri laiva ja tuo suuri laivasto. Palda puristi ihastuksissaan pikku
tyttönsä kättä — he kaksi kulkivat edellä muiden seuratessa. Suuren
laivan kyljessä oli nimi "Sarba".


— Kuninkaan laiva! huudahtivat kaikki, ja Palda kuiskasi tytölleen: —


Isäni laiva! Minä olen Sarban kuninkaan poika!




Tyttö veti kätensä hiljaa Paldan kädestä, painoi päänsä surullisena
alas ja hiipi kenenkään huomaamatta syrjään.


— Voi, nyt minä menetin hänet! hän nyyhki hiljaa, — hän on kuninkaan
poika ja minä — kalastajan tyttö!


Palda oli heti huomannut tyttönsä hämmästyksen, kiiruhti perässä ja
kuuli hänen viime sanansa.


— Niin, minä olen kuninkaan poika ja tulen kerran kuninkaaksi, ja sinä,
pikkuinen kalastajatyttöni, kuningattareksi. Mutta katso nyt minuun
kirkkailla silmilläsi kuten ennenkin äläkä sure enää, sanoi Palda,
sitten tarttuen uudelleen tytön valkoiseen, hentoon käteen.


Tyttö nosti silmänsä ja hymyili kyynelten läpi.


He saapuivat laivalle. Hienosti pukeutunut hoviherra astui sieltä
vastaan ja kumarsi syvään Paldalle. Palda talutti kädestä tyttöään,
joka seurasi säikähtyneenä ja vastahakoisena, ja jätti hänet kuninkaan
kammion oven eteen, kunnes palasi.


Kuningas astui Paldaa vastaan kädet ojossa sulkien ainoan poikansa
syliinsä, eikä liikutuksesta voinut sanoa sanaakaan. Palda oli
onnellinen. Kuinka ihanalta tuntuikaan nyt, kaikkien huolien ja
kärsimysten jälkeen, vaipua oman isänsä syleilyyn!


— Rakas, rakas poikani, sanoi kuningas, ilkeän noidan lumous on nyt
vihdoinkin voimaton! Olipa ihanaa, että sain ainoan perilliseni
takaisin! — Kymmenen vuotta sitten joutui minun kuninkaallinen
kalastajani tämän saaren kohdalla haaksirikkoon ja hukkui pienen
tyttönsä kanssa. Saatuamme tiedon onnettomuudesta lähdimme heti koko
laivaston kanssa etsimään kalastajan laivaa, mutta emme löytäneet
siitä jälkeäkään. Hukkasaaren noita, josta emme tienneet silloin
vielä mitään, nostatti hirveän myrskyn ja me jouduimme haaksirikkoon.
Sinä olit silloin viisivuotias. Mutta nyt on nostettava ankkuri ja
lähdettävä purjehtimaan kotiin päin! Olemmekin olleet matkalla jo
kymmenen vuotta!


Silloin Palda muisti pikku tyttönsä ja meni hakemaan hänet kuninkaan
eteen. Kuningas hämmästyi suuresti ja huudahti:


— Siinähän on Rosalda, minun kunnollisen kalastajani tytär! — Kuningas
oli aina pitänyt Rosaldasta ja hänen nöyrästä esiintymisestään.


Kuninkaallinen laiva lähti purjehtimaan Sarban valtakuntaa kohti. Oli
varhainen aamu, ja aurinko nousi kaukaa meren takaa. Rosalda ja Palda
seisoivat kannella ja katselivat merelle. Melkein itkusilmin tyttö
kuiskasi:


— Voi, jos tämä onkin vain unta, ja me heräämme taas Hukkaluolan
jäämaailmassa! Tämä on liian ihanaa ollakseen todellista!


— Ihanaa tämä on, mutta silti ihan totta! Eihän Hukkavuoressa koskaan
uneksita! Pyyhi nyt kyynelesi ja hymyile kuten ennenkin, sitten on
meillä taas hyvä olla! lohdutti Palda.


— Se on totta! Eihän Hukkavuoressa uneksita! huudahti Rosalda ja pyyhki
kyynelensä. Hän otti Paldaa kädestä ja jäi yhdessä hänen kanssaan
katselemaan auringon ihmeellistä nousua.


Kaukaa häämötti komea kaupunki. Korkeat tornit kimmelsivät auringossa.


Lumous oli haihtunut. Risainen kylä oli muuttunut entiseksi komeaksi


Sarban kaupungiksi.




Suuri ilo ja riemu syntyi Sarban valtakunnassa kuninkaan ja
kruununperillisen palaamisen johdosta. Kaikkien rakennusten katoille
nostettiin liput, ja tulojuhlaa vietettiin kokonaista kymmenen päivää.


Rosalda saapui kotiinsa. Hän luuli tapaavansa siellä ainoastaan vanhan
äitinsä — tai ehkä ei enää häntäkään. Mutta mitä ihmettä! — Äiti ja isä
istuivat molemmat pirtissä, kun hän avasi oven.


— Isä täällä — ja äiti! huudahti Rosalda. — Voi, kuinka te olette
vanhentuneet!


— Niin, lapseni, suuri suru vanhentaa! — Isäsi hukkui kymmenen vuotta
sitten. Hän tuli tänään kotiin sen suuren laivaston mukana kuten
sinäkin. Taivas on antanut molemmat aarteeni takaisin!


Iloinen oli se hetki, jolloin nuo kolme saivat taas nauttia yhdessäolon
onnesta.


       *       *       *       *       *


Viimeisenä "kymmenen päivän" juhlana oli kaksinkertaiset pidot. Silloin
vietettiin kuninkaan pojan ja kalastajatytön häitä. Onnellisia olivat
nuo kaksi, mutta heidän onnensa kautta olivat kaikki muutkin tulleet
onnellisiksi. — Suuria ja arvokkaita olivat häälahjat. Joka puolelta
niitä saapui, toinen toistaan ihanampia. Eräs pieni lahja kiinnitti
erityisesti morsiusparin huomiota. Se oli pieni punainen, välkkyvistä
rubiineista valmistettu risti, johon oli taidokkaasti kaiverrettu sanat:


Muistoksi pienelle morsiamelle ja hänen pelastajalleen Hukkaluolan
vapautetuilta vangeilta.


Rosalda piti ristiä pienessä kätösessään ja katseli sitä kauan.
Kyynelet tulivat hänen silmiinsä, kun hän muisteli noita hirveitä
aikoja.


Palda otti rubiiniristin käteensä ja kysyi, miksi Rosalda itki juuri
tänään.


— Itken ainoastaan ilosta tietäessäni, kuinka onnellinen nyt olen ja
kuinka onneton olen kerran ollut!


— Rosalda, tämän ristin pidämme kalleimpana muistonamme, sillä tässä on
yhteisen onnemme salaisuus! Pyyhi kyynelesi, Rosalda, ja laula minulle
nyt tuo surullinen laulu, jonka kerran kuulin sinun laulavan ollessasi
Hukkasaaren vankina.


Rosalda kohotti ihanat silmänsä Paldaan ja lauloi hänelle vienolla,
hiljaisella äänellä surullisen Hukkasaaren laulun:


    Oon kerran ennen ollut


    ma tyttö kalastajan.


    Niin selvään vielä muistan


     sen onnellisen ajan.




    Niin hyvä oli isä,


    niin hellä äiti-kulta!


    Ne kauan sitten vienyt


     on kova onni multa.




    Sen myrsky-yön ma muistan,


    kun aallot isän peitti,


    ja Hukkasaaren rantaan


     mun onnettoman heitti.




    Ei päivä tänne paista,


    ei kuulu linnun ääni.


    Vain holvikatto jäinen


     nyt kaartuu yli pääni!




    Ei kukaan täällä elä,


    ei ykskään sydän sykkää.


    On kaikki sielutonta


     ja kuollutta ja mykkää.




    Oon vanki Hukkasaaren,


    mua vahtii Musta noita!


    Oi, pelastuksen päivä,


     sa etkö koskaan koita?




    Vaan kuitenkin ma toivon


    ja tyynnä hiljaa vuotan…


    Sun, Sankarini, kerran


     ma tulevaksi luotan!




LINNEA


I.


Keskellä raivaamattoman metsän pimentoa oli ihana kukkasniitty.
Ikivanhat, naavaiset kuuset ja parrakkaat männyt ympäröivät sitä joka
puolelta. Näiden väliin oli sinne tänne eksynyt muutama kitukasvuinen
lehtipuukin. Keskellä niittyä oli sammaltunut kivi, joka oli ollut
siinä jo yhtä kauan kuin ympärillä olevat puutkin.


Eräänä ihanana, tyynenä kesäiltana istui yksinäinen satakieli pienen
vaivaiskoivun oksalla tämän kukkasniityn laidassa. Se katseli
ihastuksissaan ympärilleen. Näin rauhaisaa ja tyyntä paikkaa se rakasti
ja omisti tämän paikan itselleen. Pikku sydän täynnä iloa se puhkesi
raikkaasti livertelemään. Iloisesti sirkutellen se alkoi rakentaa
pesäänsä erään vanhan kannon päähän ja kantoi ahkerana suussaan
aineksia tiheistä pensaikoista ja korsia pienen metsälammen rannalta,
kukkasniityn läheisyydestä.


Saatuaan pesänsä valmiiksi satakieli istui entiselle oksalleen ja
kaiutti esiin suloisimmat sävelensä.


Tuli ilta, ja aurinko punoitti jo taivaanrannalla, mutta yhä satakieli
liverteli. Sen riemu oli mittaamaton ja laulu loppumaton.


Tumman metsän hämäryydestä alkoi lähestyä vaaleita olentoja. Ne olivat
keveitä kuin kesäillan henkäys ja kulkivat eteenpäin kuulumattomin
askelin. — Ihmisiä! sanoi satakieli itsekseen, ja kesken katkesi
riemuinen liverrys.


Tulijat lähenivät. Heidän ohuet harsovaippansa hulmusivat.
Kiharaiset hiukset valuivat hartioille ja valkoiset kukkakiehkurat
koristivat heidän otsiaan. Toinen toisensa kädestä kiinni pitäen he
astuivat kevyesti eteenpäin pitkänä rivinä. Sitten he hajaantuivat
ilonhuudahduksin ympäri kukkaskenttää poimien kukkasia minkä
ennättivät, päivänkakkaroita, sinikelloja ja punaisia neilikoita. He
laittoivat niistä toiset kiehkurat ja kiinnittivät ne vyötäröilleen.


Satakieli katseli tulijoita ihmeissään ja tuumi: — Jos nuo eivät ole
ihmisiä, ymmärtävät he liverrystäni. Pahat ihmiset eivät sitä ymmärrä.
Tahdon laulaa heille ja kysyä, keitä he ovat. — Samassa kuului oksalta
raikasta laulua ja olennot kuulivat sen heti.


— Katsokaa satakieltä! kuului joukosta. — Se tahtoisi laulaa meille,
mutta ei tunne meitä. Sirkuta, sirkuta, satakieli! Laula meille laulusi
ja liverrä meille elämäsi tarina! Me rakastamme sinua — me olemme
keijukaisia!


— Niin kuulkaa sitten, satakieli liverteli. — Minun tarinani on lyhyt
ja surullinen. Te ette tunne ihmisiä — tuskin olette niitä koskaan
nähneetkään. He ovat olleet pahoja minulle, hyvin pahoja. Joka kerta,
kun näen ihmisen, mykistyy kieleni enkä voi laulaa enää, sillä minä
olen katkeroitunut heitä kohtaan.


Oli kaunis, varhainen kesäaamu. Olin silloin vielä hyvin pieni poikanen
emoni pesässä. Meitä oli monta yhtä pientä ja ahkerasti kantoi emo
nokassaan meille ruokaa. Me kurottelimme pieniä päitämme emon tuomisia
tavoitellaksemme. Kun emo taas katosi etsimään uutta, sirkuttelimme ja
laulelimme me sillä aikaa parhaan taitomme mukaan. Tämä oli suloista
elämää. Päivä päivän perään kului riemuissa ja lauleloissa.


Eräänä aamuna sanoi emo: — Huomenna saavat poikaseni alkaa
lentoharjoituksensa. — Se oli meistä ihaninta, mitä voi toivoa! —
Huomenna vasta! Miksi ei jo tänään? huudahdimme. — Ei, ei, huomenna
vasta, ei ennen! vastasi emo. No, me tyydyimme siihen. Emo viserteli
pari kertaa, käännähti ja pyrähti lentoon uutta ruokaa etsimään. Me
kurottelimme iloisina päitämme pesän laidan yli ja seurasimme emomme
taitavaa liitelyä.


Mutta ilomme ei ollut pitkäaikainen. Eräs poika tuli esiin puiden takaa
ja näytti tarkastelevan emoa. Minä huomasin, ettei hänen katseensa
ollut suopea. Poika kohotti pitkän keppinsä ja osoitti sillä emoa.
Minä en silloin ymmärtänyt, mitä se tarkoitti, mutta pikku sydämeni
supistui kokonaan kauhusta, sillä arvasin, että hyvää se ei merkinnyt
äitiparallemme. Emo sirkutti oksalla iloisena, se ei huomannut poikaa
eikä hänen ilkeää tarkoitustaan. Samassa kuului kova paukahdus. Emo ei
viserrellyt enää, se putosi oksalta ja piipitti tuskissaan. Me vedimme
päämme kauhuissamme takaisin. Laulua ei enää kuulunut, emon ääni oli
vaiennut ja me istuimme pesässä hiljaa, syvän kaipauksen vallassa.


Keijukaiset kuuntelivat tarkkaavaisina. — Tuollaisiako ovat ihmiset?
he huusivat kauhuissaan. — Oi, kuka voi vahingoittaa pikkuista
satakieliemoa? Hui, niillähän ei ole sydäntä enempää kuin peikoilla
täällä vuorissa. Niinkö ilkeitä ovat ihmiset? — Sinulla onkin sitten
suuri suru kannettavanasi, pikku satakieli! sanoivat keijukaiset
surullisina.


Satakieli istui puussa kaihoisan näköisenä ja viserteli muistojensa
valtaamana surullisimmat sävelensä.


— Minulla on ollut suuri suru. Emoani en sen jälkeen ole nähnyt.
Arvasimme, että sille oli tapahtunut jotakin hyvin ikävää. Me odotimme
pesässä emon tuloa ja kuuntelimme tarkkaavina, kuuluisiko mistään sen
sirkutusta. Mutta ei — emoa ei kuulunut eikä näkynyt, ja yhä suurempi
suru vallitsi pienessä pesässämme. Silloin minä tein uhkarohkean
päätöksen. Päätin lentää pois pesästä ja lähteä etsimään emoa, ja
itselleni ruokaa, sillä nälkä tuntui vatsassa. Toiset sisarukset
katsoivat minuun ihmeissään, kun hyppäsin pesän reunalle ja räpyttelin
heikkoja siipiäni. Hellitin jalkani ja räpyttelin siipiäni, kuten olin
emonkin nähnyt tekevän. Pysyinkin ihmeekseni ilmassa vähän aikaa, mutta
sitten pudota tupsahdin maahan. Siinä sitten hyppelin ja lentelin pikku
matkoja. Tuntui ihanalta olla niin vapaana, kun oli koko ajan saanut
istua pesässä, ahtaudessa muiden keskellä. Nyt hyppelin sitä enemmän,
lauloin ja visertelin. Suruni alkoi jo unohtua ja toivoin vain, että
olisin saanut jotakin syödäkseni.


Mutta pitkäaikainen ei ollut silloinkaan iloni. Äkkiä ilmestyi eteeni
puiden takaa sama poika, jonka olin nähnyt pesästäni. Odotin, mitä
minulle tapahtuisi. Poika ei kuitenkaan tehnyt samalla tavoin kuin
edellisellä kerralla, vaan ojensi kätensä ja tuli lähemmäksi. Minä
pakenin ja piipitin peloissani. Poika seurasi minua ja pääsi yhä
lähemmäksi. Minä hyppelin pensaikkoon, mutta poika tuli yhä jäljessäni
tahtoen ottaa minut kiinni. Minä en jaksanut paeta tarpeeksi nopeasti,
kun olin vasta ensi kertaa ulkona, ja pojan suuri käsi oli jo ihan
pääni yläpuolella. Lyyhistyin kauhuissani maahan ja vapisin pelosta.
Tunsin, kuinka käsi laskeutui painavana päälleni ja tarttui minuun.
Sitten poika katseli minua tarkasti ja hyväili minua kädellään. Voi,
kuinka sen hyväileminen oli kauheata! Raskaalla kädellään se painoi
hentoista ruumistani ja silitteli minua. Olin tukehtua siihen paikkaan.
Ihminen ei ymmärtänyt, että sen hyväily oli minulle kuritusta. Kärsin
kauheasti ja kaduin kovasti, että olin lähtenyt pesästä pois. Lopuksi
poika pani minut pilkkopimeään taskuunsa ja vei kotiinsa. Sen koommin
en ole nähnyt sisaruksiani enkä tiedä, kuinka niille kävi. Mutta
uskon varmasti, ettei niiden elämä voinut olla sen surullisempi kuin
minunkaan.


Sitten — oi, sitten seurasi pitkä, ikävä aika. Poika vei minut kotiinsa
ja pani minut häkkiin. Olin vankina, en päässyt lentämään enkä
hyppimään muuta kuin parilla orrella, jotka oli asetettu häkkiin. En
laulanut koskaan enkä viserrellyt. Surin vain menetettyä vapauttani,
jota en koskaan enää saisi takaisin. Itkin surusta. Ihmiset tulivat
usein luokseni ja ihailivat minua. He heittivät muutaman murun minulle,
ikään kuin armosta. Minä en syönyt. Olisin tahtonut lentää kauas,
ettei minun olisi tarvinnut nähdä noita kauheita ihmisiä eikä niiden
armopaloilla elää! Oi, kuinka lyhytnäköisiä ovat ihmiset! He ihailivat
vankia eivätkä ajatelleet, kuinka paljon heidän ihailemansa vankiraukka
kärsi!


Keijukaisten silmiin oli tullut kyyneleitä. — Vankina — oi, kuinka
kauheita ihmiset mahtavatkaan olla! he sanoivat. — Minä en koskaan
tahtoisi olla ihminen! huudahti yksi heistä.


Taas satakieli lauloi pari surullista säveltä ja jatkoi:


— Elin yhä edelleen vankina päivästä päivään ja viikosta viikkoon.
Asustin edelleen korkean huoneen ikkunalla vankikopissani, joka oli
niin pieni, että tuskin sain siipiäni levälleen. Epätoivoissani
ryntäsin usein häkkini seiniä vastaan, mutta voimani olivat niin
heikot, etteivät sen ristikot edes taipuneet. Usein ponnistelin niin
kauan, että väsyneenä ja epätoivoisena vaivuin häkin lattialle. Kerran
siinä maatessani ja miettiessäni sattui lintu lentämään ikkunan ohi.
— Tuo onnellinen, tuumin silloin, kuinka ihanaa mahtaakaan sinulla
olla, kun saat olla vapaana luonnon helmassa! Mutta minä, joka olen
luotu lentämään enkä vankina olemaan, en ole koskaan saanut lentää,
enkä koskaan olla vapaana! Ihminen on minun vapauteni ottanut, ja hänen
tähtensä täytyy minun koko elämäni olla vankina! Piipitin taas yksinäni
ja itkin suruissani.


Eräänä päivänä tapahtui kuitenkin muutos. Oli tullut niin ihmeellisen
kirkkaat päivät. Se hiukan virkisti minua ja silloin päästin ilmoille
iloisen sirkutukseni. Ihmiset tulivat luokseni ja ihailivat taas
minua. Minä vaikenin heti muistaessani kohtaloni enkä laulanut enää
yhtään. Silloin ihmiset ottivat häkkini ja kantoivat sen minun
suureksi ihmeekseni ulos ihanaan valoon ja auringonpaisteeseen. Se
oli ensimmäinen muutos yksitoikkoisessa elämässäni koko vankinaoloni
aikana. Minä en kuitenkaan laulanut enkä riemuinnut, minä olin yhä
edelleen vanki.


Suruni kasvoi päivä päivältä nähdessäni toisten lintujen lentävän
ohitseni ja silloin minä aina hyppäsin orrelleni ja räpyttelin
siipiäni. Kun ihminen silloin tuli lähelleni, minä piipitin: —
Vapauttakaa minut, vapauttakaa! Antakaa minun lentää niinkuin
muittenkin lintujen! Antakaa vapauteni takaisin! Mutta ihminen ei
ymmärtänyt minua. Hän tuli lähemmäksi, luuli minua iloiseksi ja sanoi:
— Voi, kuinka kauniisti se piipittää! Se mursi sydämeni viimeisenkin
toivon. Mahdotonta oli minun enää koskaan saada lentää. Asetuin
istumaan orrelleni ja hiljaa katkeroituneena katselin toisten lentoa.


Silloin tuli pieni tyttö häkkini eteen. Se katseli minua
ihastuksissaan. Minä piipitin sille, mutta ei hänkään minua ymmärtänyt.
Tyttö alkoi tutkia vankikoppiani, käänteli ja katseli sitä joka
puolelta. Minä seurasin hänen puuhiansa ja odotin, aukaisisiko hän
oven. Aivan oikein! Tyttö aukaisi oven ja koetti saada minua käsiinsä.
Minä koetin pakoilla pienessä häkissäni, mutta se oli mahdotonta.
Minä tunsin käden ympärilläni ja minut vedettiin ulos kopista. Tyttö
puristi minua ja minä piipitin pelosta. Odotin hetkeä, jolloin olisin
voinut pyrähtää lentoon. Mutta kauhukseni näin, että iso ihminen
lähestyi tyttöä. Hän huomasi minut tytön kädessä ja huudahti: — Oi, nyt
sinä lasket sen karkuun! Sitä ei olisi saanut ottaa häkistä! — Tyttö
säikähti ja aukaisi kätensä ja minä pyrähdin lentoon.


Olin vapaa! Lensin korkeutta kohden ja silloin visertelin niin
raikkaasti kuin vain osasin. Lensin ylös pilvien luo, liitelin
siellä edestakaisin, laskeuduin alas metsän rajalle, taas kohosin
ylös ja livertelin! Minä en halunnut istua enkä levätä, — ei — se
muistutti vankilaa. Lensin vuoroin ylhäällä ja alhaalla edestakaisin
ja visertelin kaiken aikaa. Ensi kertaa nautin sydämestäni vapauden
ihanuutta. En koskaan enää palannut takaisin. En tahtonut nähdä
vankilaa, se kammoksutti minua. Nyt olen ollut vapaana siitä asti, ja
tähän loppuu elämäni surullinen tarina.


Samalla kuului oksalta kirkasta sirkutusta ja livertelyä.


Nyt keijukaiset olivat kuulleet satakielen surullisen tarinan. He
olivat kaikki hiljaa ja surullisia. Kaikki kukatkin olivat painaneet
nuppunsa alas — ne ymmärtävät linnunkieltä ja surivat nekin.


Mutta aurinko oli sillä välin laskenut ja keijukaisten täytyi palata
takaisin, sillä keijukaiskuningatar ei sallinut heidän olla kovin
kauan poissa. Ensiksi he kuitenkin asettuivat vaivaiskoivun ympärille,
ottivat toisiaan kädestä ja alkoivat tanssia piiriä siroin liikkein.
Ohuet harsovaipat hulmusivat ilmassa ja kiharat hiukset aaltoilivat
vienossa iltatuulessa. Jalka tuskin kosketti maata ja vartaloiden
liikkeet kilpailivat notkeudessa ilmassa leijuvien huntujen kanssa.
Satakieli katseli ihastuksissaan tanssia. — Nuo keijukaiset ovat
suloisia olentoja! Ne ovat varmaankin linnuille sukua ja siksi kevyitä
kuin auringonsäde!


Vähän ajan kuluttua piiri hajosi ja keijukaiset alkoivat lähteä kotiin
päin, kulkien samassa tahdissa. He ottivat vyöltään kukkakiehkurat,
heiluttivat niitä satakielelle ja huusivat: — Hyvästi, hyvästi,
satakieli! Tule huomenillalla taas! Istu tuolla samalla oksalla! Me
tahdomme kuulla sinun viserrystäsi! Tule, tule!


Keijukaiset katosivat vähitellen metsän pimeyteen. Kukkaskiehkurat
liehuivat vielä.


Mutta nyt tapahtui jotakin merkillistä. Yksinäinen keijukainen
tuli esiin metsän pimennosta ja astui satakielen eteen. Kuinka
ihana tuo keiju oli! Vaalea, kihara tukka, taivaansiniset, lempeät
silmät ja taivaansininen hulmuava harsopuku! Valkoiset kukat hänen
otsakiehkurassaan olivat kuihtuneet, mutta vyötäröllä olivat kukat
vielä virkeitä.


Satakieli katseli kummastuneena keijuun ja liversi arvoituksellisen,
lyhyen liverryksen. Keiju kohotti vaaleat, hentoiset käsivartensa ylös
satakieleen päin ja sanoi pelokkaalla äänellä:


— Minä olen Linnea, keijukainen. Satakieli, ystäväni, älä katso minua
noin kummeksuen! Olin äsken tanssimassa tämän koivun ympärillä, mutta
kuultuani sinun tarinasi en tahtonutkaan enää mennä kotiin. Jättäydyin
viimeiseksi ja menin piiloon. Älä anna minua ilmi, sillä olen tehnyt
kovin väärin, ja he rankaisevat minua! Oi, auta minua ja neuvo minulle
tie ihmisten luo! Tahtoisin oppia tuntemaan heitä.


— Ihmisten luo, kaunis keijukainen? Mikä on tuon merkillisen tuuman
päähäsi pistänyt? Älä mene sinne, sillä siellä et saa olla niin vapaana
kuin täällä! sirkutteli satakieli.


— Vaikka niinkin, mutta auta minua kuitenkin pääsemään sinne! Minä
en tahdokaan olla enää näin vapaana, minua ikävystyttää olla täällä!
huudahti Linnea.


Satakieli sulki toisen silmänsä ja asetti pienoisen päänsä kallelleen.


Näin tekee satakieli aina, kun sillä on tuumittavana oikein tärkeä asia.




— Niin, kuten tahdot, se sanoi sitten. — Minä varoitan kuitenkin
sinua vielä. Sinä olet kaunis keijukainen, ja ihmiset tahtovat sinut
naimisiin. Silloin et saa olla vapaana etkä koskaan enää voi palata
tänne.


— Naimisiin! huudahti Linnea. — Mitä se mahtaa merkitä? — Mutta sitten
hän huudahti äkkiä rukoilevasti: — Lähdetään, lähdetään pian! Meillä
ei ole enää pitkää aikaa. He huomasivat, että olen poissa ja tulevat
etsimään. Pian, pian! Lennä edellä, minä seuraan sinua! Minne päin
nyt ensin on käännyttävä? Auta minua nyt tällä kertaa, sillä minun
on mahdoton palata takaisin! — Linnea-rukka oli hätääntynyt ja kovin
peloissaan.


Satakieli pyrähti oksalta lentoon. Linnea seurasi sitä ja juoksi


keveästi yli kivien ja kantojen. Metsä oli suuri ja matka pitkä.


Koskaan ei keijukainen ollut kulkenut näin kauas kukkasniityltä.


Viimein Linneaa alkoi väsyttää ja hän pyysi satakieltä levähtämään.




Keijukainen asettui pehmeälle sammalelle lepäämään. Satakieli istuutui
puun oksalle Linnean yläpuolelle. Keijukainen oli matkasta väsynyt ja
nukahti pian, kiharainen pää tummaa mätästä vasten.


Satakieli katseli surullisena kaunista keijukaista ja tuumi: — Kenties
ihmiset asettavat keijukaisenkin samanlaiseen suurempaan häkkiin,
jollaisessa minä olen ollut ja ihailevat siinä sitten. Ei, se olisi
liian surullinen kohtalo tuolle pienelle Linnealle!


Siinä satakieli istui ja tuumi tuumimistaan. Aika kului ja aamu alkoi
jo olla käsissä, mutta yhä nukkui Linnea. — Miksi ei Linnea jo herää?
tuumi satakieli. — Aika olisi jo taas jatkaa matkaa, että ehtisi
perille ennemmin. — Satakieli alkoi aikansa kuluksi visertää ja hyppeli
oksalta oksalle sirkutellen auringon nousulle.


Aurinko nousi ja aamu valkeni, mutta vielä nukkui keijukainen. Silloin
satakieli asettui keijukaisen eteen ja liverteli niin kovaäänisesti
kuin vain taisi. Kuullessaan satakielen raikkaan liverryksen
keijukainen heräsi heti ja avasi ihanat silmänsä. Hän hämmästyi
huomatessaan, että oli nukkunut niin kauan ja katsahti satakieleen
ikään kuin anteeksi pyytäen.


Yht'äkkiä satakieli pyrähti lentoon ja katosi metsään. Keijukainen
kuuli sen piipittävän valittaen.


Säikähtyneenä keijukainen hypähti ylös ja koetti seurata satakieltä,
mutta ei löytänyt sitä enää.


Samassa kuului rapinaa ja keijukainen näki koiran tulevan esiin
metsiköstä ja heti sen jälkeen nuoren miehen. Miehellä oli jokin
pistävä esine olallaan. Keijukainen säpsähti ja piiloutui pensaan taa.
Sieltä hän seurasi katseellaan tulijoita. Nyt hän ymmärsi, mikä oli
syynä satakielen äkkinäiseen katoamiseen. Pikku satakieli oli tuntenut
ihmisen.


Mies läheni yhä ja katseli tarkkaavasti ympärilleen. Koira juoksenteli
puiden ympärillä vähän väliä katkonaisesti haukahdellen. Keijukainen
kyyristyi yhä enemmän, ettei mies olisi häntä huomannut. Mutta mitä
hän näkikään? Koira pyöri erään puun ympärillä ja haukkui vimmatusti.
Voi, nyt mies kohotti pitkän esineen ylös ja osoitti sillä jonnekin.
Sieltä kuului linnun ääntä. Pyssy pamahti ja keijukainen näki mustan
linnun putoavan puusta. Koira hyökkäsi heti sen kimppuun ja kantoi sen
suussaan isännälleen. Linnea huudahti säikähdyksestä ja kaatui kalpeana
sammalille.


Metsästäjä kuuli huudahduksen ja kiiruhti katsomaan. Hänen
hämmästyksensä oli suuri, nähdessään ihanan keijukaisen makaavan
tummalla mättäällä. Mitä oli tapahtunut? Mistä oli tuo kaunis olento
joutunut tänne? Metsästäjä oli aivan ymmällä eikä tiennyt, mitä olisi
pitänyt tehdä. Hän kumartui katsomaan. Keijukainen oli kai pyörtynyt,
koska silmät olivat sulkeutuneet ja rinta aaltoili hiljaa.


Metsästäjä otti keijukaisen syliinsä. Se lepäsi hervottomana hänen
vankoilla käsivarsillaan. He saapuivat lähteelle. Metsästäjä laski
kauniin keijukaisen maahan ja kaatoi virkistävää lähdevettä hänen
lumivalkoiselle otsalleen. Ihastuneena metsästäjä huomasi, että
keijukainen alkoi tointua. Se aukaisi ihanat, taivaansiniset silmänsä
ja katseli kummastuneena ympärilleen. Huomattuaan metsästäjän
keijukainen jäi säikähtyneenä tuijottamaan häneen.


— Rauhoitu, sanoi metsästäjä, — en tee sinulle mitään pahaa. Minä
varjelen sinua ja autan sinua pääsemään kotiisi jälleen.


Keijukainen kummastui yhä enemmän. Hän ei ymmärtänyt ihmisen puhetta
eikä päässyt selville metsästäjän tarkoituksesta. Samassa hän muisti,
että se oli juuri tuo sama mies, joka oli äsken ampunut linnun.
Keijukaisen katse synkistyi, hän peitti kasvot käsillään ja nyyhki
hiljaa: — Satakieli, satakieli, eikö sinua enää ole? Olenko minä nyt
jäänyt ihan yksin ilman ainoatakaan ystävää! Tule ja laula minulle
vielä edes yksi ainoa kerta! — Mutta satakieltä ei näkynyt, ei
kuulunut. Se ei tullut visertelemään Linnealle.


Metsästäjä ei ymmärtänyt, mikä tuo ihmeen ihana olento oli, joka ei
käsittänyt puhetta, vaan katseli häntä ikään kuin ei olisi koskaan
ennen ihmistä nähnyt. Hän kysyi keijukaiselta, missä tämän koti oli.
Keijukainen pudisti päätään, sillä hän ei ymmärtänyt mitään. Metsästäjä
ihmetteli.


— Eikö ole kotia? No, mistä sinä sitten olet tullut?


Taas keijukainen pudisti päätään.


— No, mutta minne sinä sitten menet? hän kysyi uudelleen.


Keijukainen pudisti päätään, niin että vaaleat kiharat heilahtelivat ja
katsoi kummeksuen metsästäjään.


Nyt metsästäjä ei enää voinut jatkaa kyselyjään. Hän katseli vain
ihmeissään keijukaista, jolla oli vielä kuihtunut kukkakiehkura päässä
ja toinen vyötäröllä. Mistä tuo olento on tänne joutunut? Ei suinkaan
hän ole taivaasta pudonnut? Vaikka siltä hän tosiaan näyttää, sillä
noin kaunista olentoa ei voisi maan päältä löytyä.


He nousivat kumpikin ylös. Metsästäjä otti keijukaista kädestä ja pyysi
häntä seuraamaan kotiaan, sillä mihinkään muuallekaan hän ei voinut
keijukaista jättää.


Keijukainen seurasi hyvin vastahakoisesti, sillä hän ei ymmärtänyt
metsästäjän tarkoitusta. He kulkivat nyt ihmisten luo, ja keijukaista
alkoi peloittaa.


Aurinko nousi yhä korkeammalle ja oli jo tullut päivä.


II.


Pitkänä rivinä liitelivät keijukaiset eteenpäin kuningattarensa luo. He
kulkivat niin hiljaa, niin kevyin askelin, että pienen perhosen siipien
suhina kuului.


He saapuivat suureen lehtimajaan, jonka keskellä heidän
keijukaiskuningattarensa istui. Hän nuhteli jo hiukan keijukaisten
viipymistä, mutta lauhtui helposti, kun keijut purkivat kiehkuransa
ja heittelivät kukkaset hänen ympärilleen sanoen: — Satakieli
kertoi meille surullisen tarinansa ja me kuuntelimme sitä, rakas
kuningattaremme. Vasta sitten, kun olimme sen kuulleet, tanssimme
kukkastanssimme ja palasimme kotiin. Älä ole meille vihainen!


— No, hyvä, sanoi kuningatar, — istukaa sitten paikoillenne ja ottakaa
kitaranne esiin. Nyt on aurinko jo laskenut ja teidän on aika soittaa
iltasävelet. Mutta mitä ihmettä — yksi paikka on tyhjänä! Mitä on
tapahtunut? Linnea on poissa! huudahti kuningatar.


— Linnea on poissa! Linnea! Mitä on Linnealle tapahtunut? — Keijukaiset
olivat hämillään ja säikähdyksissään. He keskustelivat kiihtyneinä
ja tuon tuostakin kuului joukosta ihmettelyn huudahduksia. Koskaan
ei ollut tällaista tapahtunut. Aina olivat kaikki saapuneet yhdessä
kotiin. Tämä oli nyt ensimmäinen kerta, jolloin keijukaiset joutuivat
suremaan jotakin sisartaan, ja alakuloisina he istahtivat takaisin
paikoilleen. Yksi joukosta oli poissa. Linnea oli poissa!


Tuli yö. Hiljainen suru vallitsi lehtimajassa. Kukaan ei puhunut, ei
soittanut.


— Soittakaa, sanoi kuningatar hiljaa, — soittakaa surusävel Linnealle.


Hiljaa, tyyninä kaikuivat kaihoisat surusävelet öisessä lehdossa.


Kauan ne soivat väreillen, siksi kunnes viimeinenkin lintu nukahti
lauluunsa ja viimeinen kukka sulki teränsä uneen. Silloin hiljenivät
kitaran sävelet ja niiden heläjävät kielet lakkasivat soimasta.


Kaste laski ja yöperhonen yksin liiteli. Suru ja hiljaisuus vallitsi
öisessä lehdossa.


       *       *       *       *       *


Seuraava päivä kului ja aurinko oli jo laskemaisillaan. Taas liiteli
kukkasniittyä kohden rivi keijukaisia. Tänään heillä oli tummat,
merenvihreät harsopuvut yllään ja mustat apilankukkakiehkurat päässä.
Tällainen oli keijukaisten surupuku. Tänään he tanssivat alakuloisina
ja hiljaisina. Eivät liehuneet kukkakiehkurat, eivät kaikuneet
ilonhuudahdukset.


— Satakieli, satakieli! Missä olet, pikku lintu? he huusivat. — Oi,
missä on meidän satakielemme, sehän lupasi tänä iltana tulla meille
laulamaan!


Mutta satakieli ei istunutkaan tänään puussa. Se oli kadonnut kuten
Linneakin. Aurinko laski ja yö saapui, mutta satakieli ei saapunut. Sen
visertelyä keijukaiset eivät saaneet tänä iltana kuulla.


Tällä kertaa keijukaisten tanssi oli lyhyt. He palasivat kotiinsa
vielä surullisempina kuin olivat tulleet. Mustat apilankukkakiehkurat
kuihtuivat pian heidän päässään, ja kuningattaren luo päästyään tuli
keijukaisten silmiin kyyneleitä. He eivät vieläkään olleet löytäneet
Linneaa. Linnea ei enää palannut, ja satakieli oli kadonnut.


Taas he ottivat kitarat ja soittivat surusävelet Linnealle ja
satakielelle. Heiltä oli kadonnut yht'aikaa kaksi ystävää.


Monta iltaa kului samalla tavalla eikä kumpikaan palannut. Linnea oli
yhä poissa ja satakieli oli poissa. Joka ilta keijukaiset soittivat
surusävelet kummallekin ystävälleen.


       *       *       *       *       *


Eräänä iltana satakieli istui taas pitkästä aikaa vaivaiskoivun
oksalla. Kukkaskentällä ei ollut ketään. Siellä vallitsi hiljaisuus,
jota häiritsi ainoastaan suurten hyttysparvien hyrinä, kun ne tanssivat
iltatanssiaan mailleen laskevan auringon viimeisillä säteillä. Ne
hyrisivät ja lauloivat, minkä ennättivät. Keijukaiset eivät olleet
vielä tulleet, mutta satakieli odotti heitä hartaasti. Ei kestänytkään
kovin kauan, ennen kuin pitkä keijukaisrivi tuli näkyviin metsän
hämäryydestä. Satakieli ihastui. Mutta voi, kuinka he nyt olivat
muuttuneet! Missä olivat taivaansiniset harsovaipat ja missä valkeat
kukkakiehkurat? Miksi he liitelivät noin tummissa verhoissa, kulmillaan
mustat kukkakiehkurat ja — noin surullisina? Satakielen ilo katosi
samassa hetkessä kuin se oli syntynytkin. Mitä, — oliko Linnea yhä
vielä poissa, eikö tuo pieni keijukainen ollut palannut takaisin?
Sitäkö nuo keijut nyt surivat? Erilaisia ajatuksia ja kysymyksiä nousi
satakielen mieleen ja hän tuumi niin paljon kuin pikku pää vain kesti.


Keijukaiset olivat tulleet kaikki kukkaskentälle. He eivät poimineet
kukkia eivätkä näyttäneet huomaavan satakieltä, joka istui hiljaa
vaivaiskoivun oksalla. Silloin paisui pikku satakielen rinta ja hän
kaiutti esiin suloisimmat sävelensä ja jäi katsomaan, minkä vaikutuksen
se oli keijukaisiin tehnyt.


Keijukaiset hämmästyivät ja juoksivat satakielen luo.


— Oi, pikku satakielemme, missä sinä olet näin kauan viipynyt? Miksi
et ole tullut tänne, ja missä on Linnea? Oi, sano, missä on sisaremme
Linnea? Meillä ei ole koskaan enää oleva iloa, ellei Linnea palaa
takaisin! Vastaa, rakas satakieli, kerro meille kaikki, mitä tiedät!


Satakieli kuunteli kummastuneena sanatulvaa, jolla keijukaiset ottivat
hänet vastaan.


— No, kyllä minä kerron teille, mutta paljon enempää minä en tiedä
kuin tekään. Samana iltana, jolloin minä täällä viimeksi olin, tuli
Linnea teidän lähdettyänne luokseni. Hän pyysi, että minä veisin hänet
ihmisten luo. Minä en olisi tahtonut sitä kuitenkaan tehdä ja pyysin
häntä peruuttamaan aikomuksensa ja ajattelemaan tarkoin, mitä hän
pyytää. Mutta Linnea pysyi päätöksessään ja rukoili minua mukaansa,
sillä hän ei uskaltanut enää palata takaisin teidän luoksenne. Lopulta
suostuinkin ja johdatin Linnean tämän metsän halki. Mutta suureksi
kauhukseni ilmestyi aamupuolella eteeni tuo sama poika, joka minut
kerran vangitsi. Silloin en voinut muuta tehdä kuin lähteä pakoon.
Siihen jäi Linnea mättäälle ja sen jälkeen en enää ole häntä nähnyt.
Palasin takaisin jonkin ajan kuluttua, mutta Linnea oli poissa. Nyt
tiedätte, mitä minäkin tiedän. Onpa surullista, ettei Linnea olekaan
palannut takaisin, minä ihan niin luulin, sanoi satakieli.


Keijukaiset eivät puhuneet mitään. Minne Linnea oli joutunut? Ehkä
istuu tuo pieni raukka vuorenpeikon luolassa tai ehkä on noita-akka
loihtinut hänet sammakoksi, joka ei pelastu, ennen kuin on kymmenen
vuotta noitaa palvellut. Hui, kuinka kauhea silloin olisi Linnea-paran
kohtalo! tuumivat keijukaiset.


Keijukaiset sanoivat nyt satakielelle: — Sinä voit yksin auttaa meitä.
Lupaa meille, että sen teet! Me pidämme sinusta ja sinä meistä, etkä
sinä voi kieltäytyä täyttämästä meidän pientä pyyntöämme: Auta meitä
löytämään rakas sisaremme! Me emme itse voi tehdä sen hyväksi mitään!
Lupaa, lupaa! Keijukaiset pyysivät hartaasti ja kohottivat toivottomina
käsiään satakieltä kohti.


Nähdessään heidän surunsa satakieli nyökkäsi myöntymyksen merkiksi ja
sirkutteli: — Lupaan, lupaan! Tahdon etsiä Linneaa ja saattaa hänet
takaisin kotiin!


Keijukaiset tulivat iloisiksi ja kiittivät satakieltä sydämensä
pohjasta: — Kiitos, kiitos sinulle, satakieli! Tule huomenillalla
ilmoittamaan, oletko nähnyt Linneaa? Me olemme taas täällä ja odotamme
sinua! Muista tulla, älä unohda!


He asettuivat sammalkiven ympärille piiriin ja aloittivat
iltatanssinsa. Kevyt oli keijukaisilla jalan nousu ja lasku!
Merenvihreät hunnut hulmusivat, mutta tummuutensa takia niitä metsän
synkkää taustaa vastaan tuskin erottikaan. Tanssin jälkeen katkesi
piiri taas ja rivi hävisi vähitellen metsään, kevyesti, kuulumattomin
askelin. Satakieli näki jonkun vielä viimeiseksi viittovan hänelle
kädellään hyvästiksi.


Satakieli istui vielä puussa ja viserteli, kunnes aurinko oli mennyt
mailleen. Sitten se lennähti pois ja hävisi metsään.


III.


Linnea istui surullisena ikkunan ääressä juuri samaan aikaan, jolloin
keijukaiset tanssivat kukkasniityllä. Hän oli nyt ihmisten luona.


Metsästäjä oli tuonut keijukaisen kotiinsa, suureen linnaan. Siellä
ihastuivat kaikki häneen ja ottivat hänet iloisina vastaan. Mutta
keijukainen ei voinut yhtyä heidän iloonsa, hän oli surullinen ja
kyynelet pyrkivät kostuttamaan hänen taivaansinisiä silmiään. Tämä
kummastutti kaikkia. He kyselivät, mikä oli syynä keijukaisen suruun,
mutta keijukainen ei ymmärtänyt heitä, hän pudisti päätään.


Keijukainen puettiin nyt ihmisten pukuun. Kevyen harsovaipan sijaan
sai hän paksuja vaatteita, sukat ja kengät pantiin hänen jalkaansa ja
kukkakiehkura otettiin pois päästä. Sitten keijukainen vietiin omaan
huoneeseensa. Hui, kuinka se näytti synkältä! Pieni, korkeaseinäinen
komero, johon valo ja auringonsäde pääsi ainoastaan yhdestä ikkunasta!
Tällaiseen keijukainen ei ollut tottunut. Hänen huoneessaan oli ollut
lehväiset seinät ja sininen taivas oli ollut sen kattona. Kukkaset
kasvoivat maassa ja linnut lauloivat puiden oksilla.


Nyt oli kaikki muuttunut. Paksut vaatteet vangitsivat hänet, ja kengät
kiristivät hänen hentoisia jalkojaan. Voi, kuinka keijukaisen oli
vaikea olla! Hän tuli yhä surullisemmaksi. Ihmiset tarjosivat hänelle
ruokaa, mutta keijukainen ei voinut syödä sitä, — sillä hän ei ollut
koskaan syönyt muuta kuin marjoja ja hunajaa. Ihmiset eivät ymmärtäneet
häntä. He ihmettelivät, ettei hän tahtonut syödä eikä pukeutua eikä
vastannut heidän kysymyksiinsä. Keijukaista ei mikään voinut lohduttaa.


Illalla jäätyään yksin huoneeseensa Linnea istui surullisena ikkunaansa
nojaten ja katseli kauan metsään päin. Aurinko laski ja punersi puiden
latvoja. Kaukana, kaukana olivat hänen ajatuksensa. Siellä tanssivat
keijukaiset kukkasniityllä ja hän oli poissa eikä koskaan enää saisi
tanssia ja nauttia ilosta ja vapaudesta.


— Missä on satakieli, voi, missä on ainoa ystäväni? Nyt minä en pääse
enää koskaan keijujen luokse! — Kyynelet tulivat Linnean silmiin. Hän
aukaisi hiljaa ikkunan ja antoi viileän kesätuulen hyväillä kasvojaan.
Siinä hän istui. Iltarusko hävisi taivaalta ja yhä pimeni ilta.
Kaukaa metsän takaa kuului hiljaisia kitaran säveliä. Linnea kuunteli
tarkkaavaisena. Siellä soittivat siskokset, siellä kaukana kukkasniityn
läheisyydessä. Sinne Linnea ei enää koskaan pääsisi takaisin.


Yö tuli ja linnut lakkasivat laulamasta. Mutta yhä kaikuivat kitaran
surulliset sävelet kaukaa metsän takaa.


       *       *       *       *       *


Useita päiviä oli kulunut.


Taas Linnea istui yksin ikkunan ääressä auringon laskiessa. Surulliset
olivat hänen lempeät silmänsä, ja kalpeus oli levinnyt kasvoille.
Linnean elämässä ei ollut tapahtunut mitään muutosta. Hän oli vankina
ihmisten luona, ja päivä päivältä kävi hänelle yhä raskaammaksi
olla siellä. Mitä enemmän ihmiset koettivat häntä lohduttaa, sitä
surullisemmaksi hän tuli. — — — Kerran tuli nuori metsästäjä hänen
luokseen ja vei hänet ulos puutarhaan. Siellä kirkastuivat Linnean
silmät taas, ja nähdessään nokkosperhosen liitelevän, hän lähti
juoksemaan jäljessä ja tavoitteli sitä. Kuinka kevyesti hän hyppeli
ja kuinka notkeasti hänen vartalonsa taipui! Nuorukainen hämmästyi
nähdessään keijukaisen ilakoivan perhosen kanssa. Koskaan ennen hän ei
ollut nähnyt niin notkeaa olentoa. Hän ihastui Linneaan ja lähti hänen
kanssaan ottamaan kiinni perhosta. Kauan ei kestänytkään, kun se jo oli
hänen käsissään. Nuorukainen oli kuitenkin ollut liian kovakourainen
ja pieni perhonen litistyi hänen käsissään. Linnea seisoi nuorukaisen
edessä, jonka avatussa kädessä kuollut perhonen oli. Kyynelet tulvivat
hänen silmiinsä ja hän nyyhki: — Armoton ihminen. Paha on ihminen.
Hennolta perhoselta se taittoi siivet ja lyhyen elämänilon katkaisi.
Minä tahdon täältä pois pian! — Nuorukainen huomasi keijukaisen surun.
— Oi, kuinka herkkä hän on, hän tuumi itsekseen, — kun itkee perhosen
kuoloa! — Sitten menivät molemmat sisään, eikä keijukaisen surua kukaan
voinut lievittää. — — — Nyt Linnea istui ikkunansa ääressä ja katseli
auringon laskua kuten niin monena iltana ennen. — Nyt minä lähden pois!
Minun täytyy päästä vapaaksi! En jaksa olla kauempaa ihmisten luona! He
ovat julmia! Eikö kukaan minua auta? — Linnea oli aivan epätoivoissaan
ja nyyhki hiljaa. Silloin alkoivat kuulua taas nuo kauniit kitaran
sävelet. Ne kaikuivat yli metsän surullisina ja kaihoavina. Linnea
purskahti itkuun.


Eräänä aamuna tuli nuori metsästäjä Linnean huoneeseen kantaen
kädessään pientä häkkiä ja asettaen sen ikkunalle. — Kas tässä, pikku
tyttö, saat seuraa. Nyt ei ainakaan iloa puutu, kun tuon sinulle
tämmöisen pienen oravan! — Linnea kalpeni. Tuossahan on juuri sellainen
vankila, josta satakieli oli puhunut! Noin pieni ja noin ruma! Pieni,
ruskea orava kiipesi siellä ympäri seiniä ja hyppäsi taas notkeasti
alas. Kauhea vankila tuo! Oravaraukka ei voinut hypätä kuin yhden
kerran, kun oli jo seinä vastassa! Metsästäjän mentyä Linnea meni aivan
häkin eteen ja kuiskasi oravalle:


— Tunnetko minut, metsän keijukaisen? Minä en ole ihminen, olen
ystäväsi! Kerro minulle, kuinka olet tänne joutunut? Etkö tahtoisi
takaisin kotiisi?


Orava katsoi keijukaista pyöreillä silmillään ja ilostui suunnattomasti.


— Vieläkö kysyt, tahtoisinko kotiin! Oi, niin kovin mielelläni! Minulla
on oma pesä ja monta poikasta. Nyt ne pikku raukat kuolevat nälkään!
Minun sydämeni on haljeta surusta enkä kuitenkaan pääse pois, en
koskaan! Olen joutunut ihmisen vangiksi. Hän heitti minua kivellä, kun
olin juuri pesääni menossa. Kivi sattui jalkaani ja minä putosin alas.
Pikku poikaraukkani kuolevat nälkään ja minä suruun! — Orava päästeli
pieniä äännähdyksiä, se itki.


— Älä itke, pikku oravani. Illalla, kun nuo kauheat ihmiset paneutuvat
nukkumaan, päästän sinut tästä ikkunasta vapaaksi. Sitten saat taas
mennä poikiesi luo. Odota siksi rauhassa! lohdutteli Linnea.


Orava tuli kovin iloiseksi. Se otti kävyn etukäpäliensä väliin ja
alkoi jyrsiä sitä. — Päivä kului nopeasti heidän pakistessaan.
Metsästäjä kävi monta kertaa katsomassa ja huomasi, että keijukainen
oli tullut paljon iloisemmaksi. — Arvasinhan, että se auttaa, hän sanoi
poistuessaan itsekseen.


Illalla Linnea aukaisi kopin oven ja päästi oravan ulos. Se hyppäsi
ikkunalaudalle ja sanoi: — Kiitos, kaunis metsänkeiju! Kunhan marjat
kypsyvät, näytän minä sinulle parhaat paikat! Hyvästi, muistan sinua
aina! — Samalla orava hypähti notkeasti alas ja lähti juoksemaan pitkin
vihreää nurmikkoa metsään päin.


Seuraavana päivänä Linnea oli taas yhtä surullinen kuin ennenkin.
Metsästäjä tuli hänen luokseen ja huomasi oravan olevan poissa. — No,
mutta missä orava on? hän kysyi. Linnea pudisti päätään surullisena. —
Se on kai päässyt karkuun, tuumi metsästäjä, — mutta kyllä minä vielä
toisen pyydystän, sillä tyttö on saatava iloiseksi jälleen. — Sitten
hän meni taas pois vieden häkin mennessään.


Linnea puikahti ulos, ensi kertaa ihan yksinään. Siellä oli sentään
paljon hauskempaa kuin pimeässä huoneessa! Mutta mitä hälinää tuolta
tieltä kuului? Mitä siellä huudettiin ja meluttiin? Linnea meni
hyvin varovasti lähemmäksi, nähdäkseen, mitä siellä tehtiin. Hän jäi
seisomaan erään suuren pensaan taa. Vanha hevoskaakki siellä veti
raskasta halkokuormaa. Kuinka pieni ja laiha se raukka oli — ja noin
suuri kuorma! Se koetti vetää raskasta taakkaansa mäkeä ylös, mutta
ei jaksanut. Silloin vingahti ruoska ilmassa ja ajaja huusi ja ärjyi
hevoselle tempoen ohjaksista. Hevonen vapisi tuskasta ja väsymyksestä
koettaen viimeisillä voimillaan saada ylen painavaa kuormaansa mäkeä
ylös, mutta turhaan. Taas pamahti ruoska hevosen laihaan selkään,
taas nykäisi hevonen ja koetti ponnistaa viimeisillä voimillaan
eteenpäin. Linnea seisoi kauhusta jäykkänä paikallaan. Hän painoi kädet
kasvoilleen ja kirkaisi. Minne hän vain meni, hän näki joka paikassa
ihmisten raakuutta! — — Oi, noita julmia ihmisiä! hän huusi tuskissaan
ja vaipui tiedottomana pensaan juurelle.


Kun hän taas tuli tuntoihinsa, oli hevonen kuormineen jo poissa.


Linnea tahtoi nähdä vielä hevosta. Hän tiesi, missä talli oli ja
meni sinne. Hyväksi onneksi ei siellä sattunut olemaan ketään, niin
että Linnea sai olla rauhassa hevosten kanssa. Siellä oli niitä
useita. Linnea kävi hyväilemässä jokaista. Ne ymmärsivät kaikki hänen
puhettaan. Tultuaan äskeisen vanhan hevosen luo Linnea otti sitä
kaulasta kiinni, hyväili sitä hiljaa ja itki. Hevosellakin oli suuret
kyynelkarpalot silmissä.


— Voi, kuinka ihmiset ovat sinulle pahoja, kuinka ne lyövät sinua!
kuiskasi Linnea sille. — Minulla on niin ikävä, kun sinä kärsit!
Kärsitkö sinä paljon?


— Paljon, paljon minä saan kärsiä! Olen jo vanha ja voimaton. Kauan
olen palvellut ihmisiä uskollisesti saamatta palkakseni juuri muuta
kuin lyöntejä ja kirouksia. Minä en kelpaa enää mihinkään, sen
tähden he vedättävät minulla noita raskaita halkokuormia. Ne ovat
niin raskaita minulle, liian raskaita! Kuinka ihmiset eivät tule
sitä ajatelleeksi, että minä olen jo heikko ja sairas! Jaksan tuskin
enää tallissa seistä. Mutta äänettömänä on minun kaikki kärsittävä,
kunnes kuolen. — Samalla vierähti vanhan hevosen silmistä kaksi suurta
kyynelkarpaloa. Se itki ihmisten julmuutta. Oi, kuinka raskas oli tuon
vanhan, uskollisen hevosen elämä! Linnea piti sitä yhä kaulasta ja
hyväili ja lohdutti sitä.


Kauan Linnea ei kuitenkaan uskaltanut tallissa olla. Hän kävi sanomassa
hyvästi jokaiselle hevoselle ja lupasi taas käydä niitä katsomassa.
Hevoset nyökyttivät hänelle vastaukseksi, ja Linnea palasi huoneeseensa
takaisin.


Mutta mitä ihmettä! Häkki oli uudelleen tuotu hänen pöydälleen, ja
siellä kyyrötti pieni lintu yhdessä nurkassa. Taas uusi vanki, tällä
kertaa pikku lintu! huudahti Linnea. Hän kiiruhti häkin luo ja katseli
lintua. — Satakieli! hän huudahti hämmästyneenä. — Satakieli, pikku
satakieli, taas sinä olit joutua ihmisten vangiksi! Mutta minä päästän
sinut uudelleen karkuun! Oi, kuinka minun on ollut ikävä sinua, niin
ikävä! Lupaa minulle, ettet lähde yksinäsi, ota minut mukaasi! Minä
olen niin onneton, niin onneton ihmisten luona!


Satakieli, joka oli surullisena kyyröttänyt vankilansa nurkassa,
heräsi ikään kuin unesta kuullessaan Linnean puhuvan. Sillä ei ollut
aavistustakaan, että se oli joutunut Linnean huoneeseen. — Nyt olen
minäkin taas onnellinen nähdessäni sinut! Jouduin vangiksi, kun tulin
sinua täältä etsimään, sillä lupasin siskoillesi saattaa sinut jälleen
kotiin. Minä luulin aikomusteni raukeavan tyhjään, mutta onnellinen
sattuma toikin minut sinun luoksesi. Illalla lasket sinä minut kopista,
ja sitten pakenemme yhdessä täältä. Voi, sitten on meillä taas hauskaa!
— Satakieli hyppäsi orrelle ja sirkutti sydämensä pohjasta, aivan kuin
se olisi istunut vaivaiskoivun oksalla kukkaskentän laidassa.


Samassa astui nuorukainen sisään. Hän hämmästyi suuresti nähdessään
Linnean iloisena ja satakielen sirkuttelevan sydämensä pohjasta. — Nyt
hän on taas iloinen, ei suinkaan hän nyt enää päästä lintua karkuun,
niinkuin päästi oravan, tuumi metsästäjä itsekseen poistuessaan
huoneesta.


Kun linnassa oli hiljaista ja kaikki olivat nukkuneet, päästi Linnea
satakielen vapaaksi. Se hyppäsi heti ikkunalle ja siitä puuhun. — Tule
pian, tule pian! se sirkutteli.


— Odota, odota, minä tulen heti! huudahti Linnea. Hän riisui nopeasti
paksut vaatteet päältään ja kengät jalastaan ja heitti ylleen ohuen,
taivaansinisen harsovaippansa. Sitten hän astui ikkunalle ja hypähti
kevyesti alas huudahtaen: — No, nyt olen valmis seuraamaan sinua! Olen
niin onnellinen, että taas olen vapaana ja pääsen kotiin! — Linnea
lähti seuraamaan satakieltä, ja molemmat jättivät linnan.


Metsän reunaan saavuttuaan Linnea katsahti vielä kerran taakseen ja
näki linnan hämäriin verhoutuneena. Sitten katosivat molemmat metsään.


Seuraavana aamuna huomattiin, että Linnea ja satakieli olivat poissa.
Vaatteet oli jätetty tuolille, mutta harsovaippaa ei näkynyt missään.
— Ihmeellinen olento oli tuo hentoinen tyttö, tuumivat ihmiset. — Aina
surullinen ja yksin. Hän ei voinut olla mikään muu kuin hempeämielinen
hengetär.


IV.


Pitkä oli matka metsän halki. Linnean täytyi taas levähtää, ja
satakieli istuutui hänen viereensä. — Heti kun tahdot minut hereille,
viserrä korvaani! sanoi keijukainen satakielelle. — Sen teenkin! sanoi
satakieli ja ummisti sekin pienet silmänsä hetkeksi.


Tuli jo päivä ja yhä nukkuivat Linnea ja satakieli. Kukat heidän
ympärillään oli aurinko jo herättänyt. Ne kuiskivat keskenään ja
ihmettelivät, keitä nuo kaksi ystävää mahtoivat olla. Oravakin hyppäsi
esiin pesästään ja kiipesi puunrunkoa pitkin nukkuvien viereen. Se
katseli toisella silmällään niitä ja ihmetteli. Se oli ihastuksissaan
tuntiessaan jälleen Linnean, vapauttajansa. Katseltuaan vähän aikaa
orava meni rauhallisena matkaansa etsimään ruokaa poikasilleen.


Linnea ja satakieli heräsivät virkistävästä unestaan. He katsoivat
toisiinsa, ja Linneaa nauratti nähdessään satakielen uniset silmät. Ne
olivat vasta vähäsen rakosellaan. — Hyvää huomenta, satakieli! sanoi
Linnea iloisena, — heräsimmekö kesken uniamme? Haukottele nyt näin,
niinkuin minäkin — vai etkö sinä osaakaan? — Linnea oli erinomaisen
virkeällä tuulella. Satakieli raotteli pieniä silmiään, pöyhisteli
höyheniään ja päästi pari raikasta liverrystä. Sitten se alkoi hypellä
oksalta oksalle ja pian raikui sen laulu jo ympäri metsää. — Nyt
jatkamme matkaa! sanoi satakieli ja hyppeli viserrellen edellä. Linnea
nousi ylös ja seurasi satakieltä kevyesti juosten.


       *       *       *       *       *


Kukkaskentällä oli hiljaista ja pimeää. Vaalea olento istui
sammaltuneella kivellä kyyristyneenä ja nyyhkytti hiljaa. Se oli
Linnea. Satakieli istui vaivaiskoivun oksalla. He olivat juuri
saapuneet ja olivat väsyksissä pitkästä matkasta. Linneaa peloitti
kovasti. Hän katui tuhmuuttaan ja itsepäisyyttään, kun oli tahtonut
mennä ihmisten luo. Nyt hän oli saattanut sisarilleen niin paljon
surua, ja kuinka hyviä he sentään olivat hänelle olleet! Voi,
kuningatar on suuttunut minulle ja rankaisee minua. Hän koetti pidättää
nyyhkytystänsä, ettei satakieli olisi kuullut. Satakieli kuuli sen
kuitenkin ja lauloi:


— Älä sure, Linnea! Nyt olemme perillä ja kaikki on unohdettu. Eivät he
sinua rankaise. Ole nyt taas vain iloinen, ettet itkullasi tee heitäkin
surullisiksi.


Satakieli hyppeli ja sirkutti.


Samassa ilmestyi metsästä rivi tummaharsoisia keijukaisia. He
hyppelivät yhtä kevyesti kuin ennenkin. Jo kaukaa he olivat kuulleet
satakielen iloisen sirkutuksen. — Se on tavannut Linnean, oi,
kiiruhtakaamme, he huusivat, — muuten se ei voisi noin iloisesti
sirkutella!


Heti kukkasniitylle päästyään keijukaiset huudahtivat hämmästyksestä,
ja rivi hajosi. He olivat nähneet olennon istuvan kivellä. Se ei voinut
olla kukaan muu kuin Linnea. Hän oli siis palannut eikä ollutkaan
joutunut vuorenpeikon tai noita-akan kynsiin! Iloisia huudahduksia
kuului, ja jokainen riensi Linnean luo. — Sisaremme on palannut! Oi,
Linnea, kuinka kauan sinä viivyit! — Linnea nosti päänsä ja katsoi
heihin surullisesti. Voi, keijukaisilla oli surupuvut yllään ja mustat
apilankukkakiehkurat silkinhienoilla hiuksillaan! Surivatko he häntä,
vaikka hän oli heidät jättänyt? — Antakaa minulle anteeksi! huudahti
Linnea ja vaipui kivelle itkien. — Linnea, älä ole noin surullinen!
Meillä ei ole sinulle mitään anteeksiannettavaa, me olemme iloisia,
että sinä palasit takaisin. Nyt tanssimaan ja uusia kukkakiehkuroita
solmimaan! — Keijut ottivat Linneaa kädestä ja tanssittivat häntä
ympäri kukkaskenttää. Linnean täytyi väkisinkin nauraa ja suru haihtui
pian kokonaan. Sitten he poimivat kukkia, ja pian valmistuivat
uudet valkoapilakiehkurat. Mustat kiehkurat heitettiin pois ja
valkoiset asetettiin sijaan. Linnea peitettiin kokonaan kukilla, ja
onnesta säteilivät kaikkien kasvot! Satakieli lauloi ja keijukaiset
tanssivat. Tänään oli juhlapäivä, ja keijukaiset tanssivat kauneimman
perhostanssin, minkä osasivat.


Aurinko oli jo laskemaisillaan, ja keijukaiset lähtivät hyppien
kuningattarensa luo. Yön hämärästä erottuivat vielä valkeat
kukkakiehkurat. Ne loistivat kuin lumitähdet mustan metsän keskessä.


Kauan satakieli istui vielä sinä iltana puun oksalla laulaen ja
viserrellen. Viimein se lensi pesälleen ja istahti sen sisälle. Voi,
kuinka suloiselta tuntui istua siinä! Satakieli lauloi vielä pari
kaunista säveltä ja nukahti.


Tänä iltana vallitsi rauha ja ilo lehtimajassa. Keijukaisilla oli
taas taivaansiniset harsovaipat yllään ja he istuivat kaikki hiljaa
kuningattarensa ympärillä. Linnea kertoi heille käynnistään ihmisten
luona. Kaikki kuuntelivat tarkkaavasti. Kun Linnea oli lopettanut,
nousi kuningatar seisomaan ja sanoi: — Pienet keijukaiseni, nyt olette
kuulleet, millaista on ihmisten luona. Kuitenkaan älkää tuomitko heitä
liian ankarasti. Linnea sattui näkemään vain ihmisten pahoja puolia,
mutta kyllä ihmiset voivat olla hyviäkin. Ajattelemattomuudessaan he
tekevät usein pahemmin kuin tarkoittavatkaan. Uskokaamme heistä hyvää,
niin he tulevat hyviksi, ja älkäämme olko katkeria heitä kohtaan! Nyt
ottakaa kitaranne ja soittakaa pois kaikki katkeruus ja paha mieli!


Keijukaiset alkoivat soittaa. Tänä ehtoona helkkyi soitto iloisemmin
ja kirkkaammin kuin ennen. Sävelet kohosivat korkeuteen ja kaikuivat
tyyninä öisessä lehdossa.


Mutta Linnean kitara oli vaipunut alas ja hän istui surullisena.
Hänellähän olisi pitänyt olla hauskaa, kun hän oli päässyt takaisin
kotiin! Miksi sittenkin kaipaus täytti hänen mielensä? Niin —
Linnea tiesi kyllä syyn suruunsa — nuorukainen oli ollut hänelle
hyvä ja Linnea piti hänestä, ja nyt hän ei enää koskaan saisi nähdä
nuorukaista. Toiset keijukaiset huomasivat Linnean surun ja koettivat
lohduttaa häntä. — Älä sure, Linnea, kaikki tulee vielä hyväksi
jälleen. Tule, me tahdomme keinuttaa sinut nukkumaan! — Hämähäkki oli
kutonut verkkokeinun keijukaiselle kahden valkorunkoisen koivun väliin.
Siihen Linnea asetettiin nukkumaan.


Aurinko oli jo laskenut. Metsän reunassa ruskotti taivaanranta. Kaste
laski ja sen kirkkaat vesihelmet kimaltelivat verkkokeinun reunoissa.
Yksi keijukaisista tuuditti ja toiset soittivat kitaroillaan ja
lauloivat Linnealle kehtolaulun:


    Nuku, nuku, keijunen,


    pehmeä sulla on kehto!


    Kuule, kuinka humisten


     sulle laulavi lehto!




    Kastehelmet ne kimmeltää


    ruskossa riutuvan illan.


    Hämärän neitoset kutovat


     unten saarihin sillan.




    Nuku, nuku, keijunen,


    koko metsä jo nukkuu.


    Unten saarissa sinulta


     kaikki huolesi hukkuu…




Kitaran äänet hiljenivät ja niiden tuudittavat sävelet lakkasivat
soimasta.


Oli yö ja koko lehto uinui…

